
EESTI NSV KOORIÜHINGU II KONGRESS 
toimus 29. märtsil 1986. 


Gustav Ernesaks kongressi avamas. 


Esineb Koorijuhtide Segakoor. 


28. märtsil oli uute koorilaulude võistlus, 
kus märgiti ära järgmised tööd: G. Ernesaksa 
«Kui vana ma olen», E. Mägi «Elu nimel», 
A. Marguste «See on Eesti», V. Tormise «As- 
tuge ette», U. Sisaski «Üle kodumäe», 
M. Ratassepa «Teele, teele», M. Kõlari «Taga- 
tuba». 


SÕNA VÕTTUDEST: 

VELJO TORMIS: Meie koorielus on viimase 
kümne aasta jooksul toimunud ilmsed muutu- 
sed. Lisaks meie tuntud kontsert- ja isetege- 
vuskooridele, kes on ju kodus esinenud ja väl- 
jaspool käinud, hakkasid munast kooruma 
noored dirigendid, nemad tahtsid oma koore 
teha. Sellise liikumise ja muutumise kulminat- 
siooniks kujuneski Kooriühingu loomine. Ja 
ennäe — laineharjalt pistis pea välja noorte 
kooriheliloojate uus põlvkond. See paljunaer- 
dud fakt, et noorim laulupeohelilooja on ligi 55 
aastane, on loodetavasti nüüd ümber lüka- 
tud — eilne kõige noorem autor oli 19-aasta- 
ne, see annab palju lootusi. 

Ilmne on ka see, et nimelt Kooriühingul 
on suur mõju kõikidele nendele muutustele, 
On ju heliloojale näiteks väga oluline stiimul 
see, kui ta saab omaloodut kuulda sedamaid, 
jääb veel viimasel hetkel parandada, muuta. 
Sellepärast olgu tervitatud ja jäägu augusti- 
kuine Vigala, sellepärast muutugu traditsioo- 
niliseks märtsikuine Tallinna lauluvõistlus. 


ARVI SIIG: On palju häid klassikalisi koo- 
rilaule, uusi häid tuleb vähe juurde. Muidugi, 
head ei peagi ega saagi olla palju, aga teksti- 
probleem siiski püsib. Hea luuletekst ei ole 
lihtsalt luuletus, laulusõnad on spetsiifiline 
tekst, koorilalutekst eriti. On laule, kus muusi- 
ka toetab sõna, on laule, kus ta sõnad tapab. 


ANTS SOUT: Millest sõltub siis muusikaline 
maitse? Eelkõige sellest, mida me kuuleme 
kontserdisaali lavadelt, raadiost, mida me 
kuuleme ja näeme televiisorist. Minu arvates 
on praegusel juhul meie vabariigis kujunenud 
olukord, kus proportsioonid tõsise ja kerge 
muusika vahel on oluliselt rikutud, ja on riku- 
tud tõsise muusika kahjuks. 

Meie oleme küll ennast nimetanud siiani 
laulvaks vabariigiks, aga ma arvan, et edas- 
pidi võime julgesti nimetada ennast ka kitar- 
ristide vabariigiks. 


RENE EESPERE: Tundub, et eesti kooriloo- 
ming on suures osas siiski üks lõputu laulu- 
keste jada. Sisult ja vormilt kaalukate teoste 
loetelu ei ole just väga pikk. Kui aga ainu- 
üksi viimasel võistlusel esitatigi ligi sada lau- 
lu, peaks järelikult olema täiesti põhjenda- 
matu koorijuhtide väide, et kooridel ei ole mi- 
dagi laulda. Kui kolme viimase aasta jooksul 
on kirjutatud üle 250 laulu ainuüksi Koori- 
ühingu võistlustele, on see hulk, mida vae- 
valt terve meie kooride suur armaada suu- 
daks ära laulda. Iseasi on loomulikult nende 
tase. 


VENNO LAUL: Aastate kaupa on konserva- 
tooriumi päevase osakonna vastuvõtt olnud 
ca 10 inimest koorijuhtimise ja 25 inimest 
muusikapedagoogika erialale. See on osutunud 
optimaalseks, kui lähtuda senisest tööpakku- 
misest. Faktiliselt on töökohti alati rohkem 
olnud, kui meil lõpetajaid anda. Arvestada 
tuleb sedagi, et koorijuhtimise eriala lõpetaja 
on n-ö mitmekülgne: ta võib töötada kooriju- 
hina, üldhariduskooli muusikaõpetajana, kut- 
selise koorilauljana, muusikakooli õppejõuna, 
TV, raadio, filharmoonia toimetajana jne. 

Vastuolulisem on puhkpilliorkestrite dirigen- 
tide ettevalmistamine. Käesoleval ajal õpib 
konservatooriumis puhkpillidirigente vaid 
kaugõppeosakonnas — need on praktikud, 
kes faktiliselt orkestritega töötavad. Päeva- 
sesse osakonda ei ole puhkpillidirigeerimise 
erialale juba aastaid vastuvõttu toimunud. 
Miks? Üks põhjus on see, et sel erialal puu- 
duvad üleliidulised õppeplaanid, st põhieriala- 


Venno Laul 


M-V. Bernadti fotod 


na pole puhkpillidirigeerimist Nõukogude Lii- 
du konservatooriumide päevastes osakondades 
ette nähtud. See on probleemi üks aspekt. 
Teine seostub jällegi töölesuunamise välja- 
vaadetega. Kui kutselised puhkpilliorkestrid 
on dirigentidega varustatud, siis ei olegi enam 
garantiid, et puhkpillidirigeerimise eriala lõ- 
petajaid saaks suunata orkestrijuhi kohale, 
neid kohti lihtsalt ei jätku. Taidlusorkester ei 
kujuta ju tavaliselt endast sellist töökohta 
ega anna sellist ametipalka, et sinna võiks 
noort spetsialisti suunata. Plaaniorganite 
jaoks on lahendus ühene — pole töökohta, 
pole vaja ka vastuvõttu. Elu nõuab aga teist- 
sugust lähenemist. Võib-olla värskelt diplo- 
meeritud orkestrijuht alles asutab selle orkest- 
ri, millega ta hakkab leiba teenima. Hiljem 
võib ta töötada isegi mitme orkestriga. Ei 
maksa siingi karta tööta jäämist, õige muusi- 
kamees leiab rakendamist nii või teisiti. 


EESTI NSV KOORIÜHINGU PRESIIDIUM: 
Gustav Ernesaks (auesimees), Venno Laul (esi- 
mees), Viktoria Jagomägi, Olev Oja, Paul 
Raud (esimehe asetäitjad), Valdo Ratassepp 
(vastutav sekretär), Kuno Areng, Uno Järvela, 
Jaak Kaarma, Heino Kaljuste, Tõnu Kaljuste, 
Kalju Luts, Liina Maaste, Natalia Morozkina, 
Ilmar Moss, Leho Muldre, Heimar Peremees, 
Arvo Ratassepp, Enn Tammaru, Veljo Tormis, 
Ants Üleoja. 


1986. aasta jaanuaris oli Eesti NSV Koori- 
ühingus 25 284 liiget. 


Vastab Mark Soosaar 


Praegu näib olevat publitsistika kõrgaeg. 

Ei, ma ei arva nii. Tõeline publitsistika alles hakkab tekkima, tal on prae- 
gu eeldused ja võimalused lähtuda kõige kõrgematest parteidokumentidest. 
Meie ühiskonnas on veel niivõrd palju tabusid ja niivõrd palju kokkuleppe- 
list, konventsionaalset mõistukõnet ja paljud nii lihtsamate inimeste kui ka 
kõige kõrgemate juhtide hulgas ei ole veel sellega harjunud, et asju nende 
õigete nimedega nimetada, pole harjunud, et me püüame lõpuni tõeni välja 
minna. 

Aga mis tõesse puutub, mäletan «Rashomoni» filmist, siis igal inimesel 
on oma tõde. Ja ajakirjandus muutub tõeliseks alles siis, kui avaldatakse 
erinevad seisukohad, erinevad vaatenurgad, kui ajakirjandus lõpetab ühe 
vaatenurga eelistamise teisele, nagu meil praegu kombeks. 


Ega lõplikku tõde saagi üks isik või instants määrata. Kas lugu sinu «Lasnamäega» 

polnud üldse torm ametkondlikus veeklaasis, sest et rahvas ju teab, missugune on 

elu Lasnamäel; missugused on uusehitused? Selles mõttes oli ametkondade vastu- 
panu küllalt mõistetamatu. 

Ametkondade käitumine on ju täiesti arusaadav, sest mida peab üks 
ametnik tegema? Ametnik peab jälgima, et midagi ei juhtuks ja midagi ei 
toimuks, ta peab minimaalselt tegutsema, sest siis on risk kõige väiksem ja 
siis ka midagi olulist ei juhtu. Ta peab balansseerima selle piiril, kus veel ei 
ole kuriteo koosseisu tegemata jätmise pärast. Teame, et kriminaalkoodeksis 
on paragrahvid, mis sõnastavad kuriteo koosseisu, kui sa hädasolijat ei 
aita. Pean silmas seda piiri. See on kuritegu, mis pannakse toime tegevuse- 
tuse tõttu. Aga kui ametniku tegevusetuse tõttu hävib, aeglaselt küll, näi- 
teks üks kultuur (pean praegu silmas Kihnu kultuuri), eks siis peab ametnik 
tõepoolest jälgima, et ta püsiks sel minimaalsel piiril, et kuritegu veel ei 
tekiks, et keegi ei saaks öelda, et tema ükskõiksuse tõttu on kuriteo koosseis 
juba olemas. Sellepärast peab ametnik siiski natuke midagi tegema, näili- 
selt liigutama, nagu edendama või niimoodi. Ja samuti on Lasnamäega. Ka 
see on kultuur. Ega kultuur ole ainult rahvalaul, televisioonisaade, kultuur 
on ka see, missugustes suhetes elavad inimesed majades, kuidas nad tänaval 
liiguvad. Ega asjata räägi mulle tööinimesed, kes käisid Lätis, et Läti on 
väga kultuurne vabariik, seal on puhtad tänavad. Ja Minsk on väga kul- 
tuurne linn, prügikastid tänaval on alati puhtad. Või kui moskvalased 
tulevad Tallinna, ütlevad, jaa, kultuurne linn, väga puhas. See, kuidas ini- 
mene kõikides valdkondades tegutseb — see on ju kultuur. 


Sinu filmid on ikka päevakajalised. Kuidas liigendaksid neid skaalal kroonika — 

publitsistika — kunst? 

Seestpoolt on neid raske liigendada, olen selle supi sees. Ega ma ei tahaks, 
et dokumentaalfilmid, mis «Tallinnfilmis» teen, oleksid nii publitsistlikud. 
Minu arvates on tekkinud ebaõige tööjaotus. Selline probleemitõstmine nagu 
filmis «Lasnamäe» ei tohiks üldse olla «Tallinnfilmi» dokumentaalfilmide 
ülesanne. Seda peaks tegema televisioon oma igapäevatöös. Mis on siis täht- 
sam kui meie elukeskkonna küsimused, kus sotsiaalsed suhted ju sünnivad? 
Perekonnast, kodust, elutingimustest, sellest, kuidas me elame, mismoodi 
meie linnad on ehitatud, tulenevad ka meie omavahelised suhted. Aga ma 
näen, et meie televisioonis neid probleeme siiski vajaliku tõsidusega ei käsit- 
leta. Mingil määral kompenseerivad seda ehk «Foorumi» saated, alguses 
vastati ikka kõigile küsimustele, aga viimasel ajal on mõnestki saatest jää- 
nud mulje, et asjad valmistatakse ilusti ette, ja selgub, et need polegi üldse 
nii tõsised. Minu meelest filmi «Kihnu mees» problemaatika on õieti paari 5 


tunniajalise telesaate materjal. Sel filmil on probleemse publitsistika väär- 
tus, probleemi oleme nüüd mingil määral püsti ajanud, avalikkuse tähele- 
panu sellele juhtinud ja ma arvan, et Kihnu kultuuri säilitamise heaks nüüd 
ka kõik tehakse. Küsimus pole ju ainult Kihnu kultuuris, igaüks oskab pa- 
ralleele tõmmata ka teiste kultuuridega. 

See neljakümneminutine film oli tootmisse antud kahekümneminutisena 
ja lootsin, et sellest tuleb kunstiline dokumentaalfilm, aga kuna televisioo- 
nis ei leitud võimalusi vastu võtta minu ettepanekut teha Kihnu 600. aasta- 
päeva puhul probleemne telesaade, siis mul ei jäänud midagi muud üle kui 
kasutada ainukest võimalust sellesama filmi kujul. 


Miks valisid just filmi enda põhiliseks tegevusalaks? 
Sa küsid umbes nii, et miks sa siia ilma üldse sündisid? 


Jah, kui soovid, tõepoolest. 

Film on XX sajandi väljendusvahend, mis järgmiseks sajandiks on juba 
väsinud. Mul on niisugune tunne, et, kuigi film on sellel sajandil kiiresti are- 
nenud, järgmisel sajandil meie filme palju ei vaadata, eriti mustvalgeid ja 
tummfilme. Praegu on küll tänu videotehnika arengule Läänes lõppude 
lõpuks tummfilmid igas kodus kättesaadavad. Ka meil on see võib-olla küm- 
mekonna aasta pärast nii. Siiski nendele sellist kohta nagu üle saja aasta 
vanusele «Sõjale ja rahule» või siis «Jean Christoph'ile» ei julge ennustada. 
Kirjandus ja teised klassikalised kunstid on juba välja kujunenud, väljendus- 
vahendid aga arenevad tormiliselt. 


Muuseumiväärtus ikka jääb. Sinu esimeses filmis «Kuldtõld» oli ka lähtehuviks 

muuseum? 

Kui niimoodi küsid, tekib mul selline assotsiatsioon. «Kuldtõld», mis on 
tehtud aastal 1970, räägib muu hulgas ka legendist Soontagana linnamäe 
kohta, kus Läti Henrik lõpetas oma kroonika kirjutamise, kust sooritati kal- 
laletungid Muhusse ja kust eestlased tõenäoliselt põgenesid ära Kihnu peitu. 
Sellel Soontagana linnusel seisavad siis kuldse vahtra alla kaks taati ja aru- 
tavad, et kui linnusel künda kaksikute härgvasikatega, võib adrahõlma 
taha hakata kuldtõld. Eelmisel sajandil olevat üks rootsi teadlane isegi käi- 
nud seal kuldtõlda kaevamas. Ja kui 1980. aastal, see on siis 10 aastat hiljem, 
filmi «Jõulud Vigalas» võtetel koos filmi kunstniku Omar Volmeriga, kes 
oli 10 aastat tagasi esimese filmi peategelane, Pärnu muuseumi direktor, 
panime mõisniku kuldse tõllaga sõitma, tundus, nagu oleksime alateadvuses 
realiseerinud selle, mida otsisime tookord Soontagana linnusel. 


Lugesin sinu vanu kirjutisi. Ütlesid kaheksateist aastat tagasi, et sind on alati 
paelunud filmikunsti see haru, mille rajajaks on filmivaatemängu pioneer, endine 
illusionist Georges Mõliös. Kunstis on ikka nii olnud, et ühed on vaimustuses elust, 
teised kunstist. Teine prantslane, teoreetik Bazin kinnitab, et ühed usuvad reaal- 
susse, teised kujundisse. Kummasse sina usud? 

Aastatega kõik need romantilised illusioonid laskuvad maha nagu õhtune 
udu. Kas sulle siis tundub, et viimane film, «Kihnu mees», on Georges 
Mõlitsi teel? Ise tahaksin küll palju rohkem, et ta asuks Lumiere'ide rajal. 
Tahaksin, et ta vastaks tegelikule olukorrale ja sellele situatsioonile, milles 
elab see nõrk ja habras saarekultuur, kuigi iga kultuur on nõrk ja habras. 
Tahaksin, et film oma probleemide autentsusega jõuaks inimesteni, kel- 
lest kõik sõltub. Samuti «Lasnamäe» ja meie elukeskkonna probleemid. 


Kui vaatame eesti tõsielufilmi ajalugu, siis ka siin on ühed püüdnud seda ehtsat 
elu (mis see ehtne elu õieti on?) jäädvustada, teised on püüdnud seda lavastada. 
Viimase suunaga on aga seotud ka illustratiivsuse ja halva klišeelikkuse liin, kus 
tegelikkust püütakse esitada vanade stampidena. Sellepärast ehk ka meie eelarva- 
muslik suhtumine lavastuspüüdesse. Kuidas suhtud lavastusse dokumentaalfil- 
mis? 


Ma ei tõmba üldse piiri dokumentaalfilmi ja mängufilmi vahele. Minu 
jaoks on film üks tervik, lihtsalt vaatemäng. Aga mis puutub dokumenti, siis 
on midagi petlikumat üldse raske välja mõelda. Sellele on tähelepanu juh- 
tinud Juri Lotman. Võtame asutuse direktori poolt kantseleikeeles kirjuta- 
tud käskkirja töölise vallandamise kohta. Emotsioonid puuduvad, on fakt, 
dokument, eks ole? Aga me teame, et sellesama käskkirja taga on ilmselt 
kaks täiesti risti vastukäivat vaatenurka elule ja tohutu pundar emotsioone. 

Neljanda kursuse viimasel loengul küsisin oma professori Aleksandr 
Galperini käest naljatoonis: armas professor, öelge nüüd ometi, kummast 
peame juhinduma, kas Dovženkost või Vertovist? Dovženko soovitab operaa- 
toril jõuda sellise meisterlikkuseni, et kui ta filmib vahaõuna, jääb mulje, et 
tegemist on ehtsate õuntega. Vertov ütleb, et operaatori kõige kõrgem meis- 
terlikkus on see, kui vaatajad saalis suudavad eraldada, millised õunad on 
vahast ja millised ehtsad. Selle peale professor muigas ja ütles, noormees, 
küsige minu käest lihtsamaid asju, näiteks, kumb oli enne, muna või kana? 


See vaidlus on minu meelest sellepärast tekkinud, et alles hiljaaegu kästi inimesel 

filmis süüa õuna, apelsini või banaani, kusjuures tal tegelikult neid ei olnudki. 

Lavastuslikkus meie dokumentaalfilmis kannab enamjaolt vale ja klišeelikkuse 

koormat. Võimalik, et sellepärast ka nii palju tema vastu ollakse. Lavastus oli ka 

see, kui traktoristile pandi lips ette ja alles siis lasti ta filmimise jaoks põllule. 

1953. aasta filmis «Donbassi kaevurid» kõnniti maa-alustes šahtides lu- 
mivalgetes kitlites. 

Dokumentaalses laadis, dokumentaalses keskkonnas tehtud, aga samal 
ajal oma olemuselt ikkagi mängufilm, lavastuslik film, on «Mängutoos Ma- 
nilaiul». Püüdsin selles toimuvat kümnest, võib-olla sajast filtrist läbi lasta 
ja enne võtet ning võtte ajal ja pärast montaažis kaaluda, et kõik lähtuks 
ikkagi elutõest, sellest, mis siin-seal elus ikkagi juhtub, millel on suur tõe- 
näosus. 


Aino Bachi filmis astub Bach kolm korda uksest sisse, püüab pihlakakobaraid, sa 
tood ta ateljeesse mardisandid, üheskoos süüakse õunu jne. Kas inimesed suudavad 
dokumentaalfilmis mängida iseennast? 

Ei ole ise üheski dokumentaalfilmis pidanud mängima ja selletõttu ei tea, 
kuidas nad ennast tunnevad, igal juhul «Lasnamäes» mängis Malle Meelak 
ennast küll väga tublilt. Kus ta telefoniga räägib, see on ehtne, kuna ta ei 
teadnud arvata, et teda lindistatakse. Filmi lõpus ta juba teadis ja käitus 
nii, nagu teda palusin. 


Sa sead inimesed kindlatesse valikusituatsioonidesse, et nad elaksid neis välja 
oma kirgi. Kassa enda meelest ikka saavutad seda, või hoopis kammitsed neid? Pee- 
ter Urbla ütles kunagi mulle: Mark Soosaar võtab «Kihnu naises» oma lapse, paneb 
sellele rahvariided selga, laseb siis lahti ja paneb lapse jooksma lammastega 
pralleelselt, tehnoloogiliselt lihtne. Mina vastasin: kogemata laps kukub ja algabki 
kunst. 

Mõtlemine, et pani oma tütre Kihnu riietesse ja lükkas siis kaamera eest 
koos lammastega läbi, on selline esimese ringi primitiivne mõtlemine. Minu 
vanemal tütrel Kadril oli filmis täita ülesandeid, mida ma ei oleks võõrale 
lapsele andnud. Alati on mõningad eetilised jooned, millest on väga raske üle 
astuda. Lapsed mängisid terve suve paadiga, harjusid sellega ära, nüüd on 
paat aga kuival ja pannakse jaanipäeval põlema: mul oli vaja saada hüvasti- 
jätukaadrit, märki, kus lastel lõpeb lapsepõlv. Sest «Kihnu naine» on märki- 
de süsteem, kujundite süsteem. Nii oli ka stsenaariumis planeeritud. Lapse- 
põlv peab lõppema sellega, et täiskasvanud panevad lapsepõlvemaailma 
põlema. Selleks, et lapsed paadi juures nutaksid, peab vähemalt üks laps 
nutma. Et jääks mulje, et ka teised nutavad. Mäletan, Kadrit oli sellega har- 
jutatud, et tema nukk, kõige kallim nukk, visatakse paati ja see põles ära. Ta 
nuttis tegelikult oma nuku pärast. 


Ma ei tea ühtegi sellist asja, mida oleksin lavastanud, mida elus ei ole või 
mida ei võiks olla. Lapsed Kihnu Pealtrannas, põhiliselt Suigu pere lapsed, 
ratsutavad suve jooksul lammaste seljas võib-olla ühe korra, aga ma ei saa 
istuda ja oodata, kuni nad juhuslikult tulevad ja mängima hakkavad. Ope- 
raatoril on tähtis ka värvilahendus ja üks episood peab haakuma järgmi- 
sega. Tookord oli vaja, et tegevus toimuks päikeseloojangul, et moodustuks 
teatav värvikompositsioon. Väga paljud asjad, mille kohta saab öelda, et 
need on lavastatud, on lihtsalt nähtu ja olnu taaskordamine. 

Elutõde ja kunstitõde ei kattu. Nende vahel jookseb küll põhjuslikkuse 
ratas, aga elus on oma süsteem, kunstis oma. Kunst omakorda on elu osa. 
Peeter Ernits küsib «Noorte Hääles», mis on seksuaalvahekorras nor- 
maalne, ja vastab: normaalne on siis, kui mehel ja naisel on hea. Film kui 
süsteem peab ka funktsioneerima nii, et tegijal oleks hea ja sellel, kes ekraa- 
nile vaatab, oleks ka hea. Sõnumi võid viia teadvusse iga teostuslaadiga. 


Sa provotseerid situatsioone ja taaslavastad elu. Kas sul elu ja kunst segi ei lähe? 

Mul on ebamugav tunne, kui tarvitatakse sõnu: lavastad, provotseerid. 
Vajaduse korral olen püüdnud lasta inimestel korrata seda, mida olen näinud 
neid tegemas. Või siis teine võimalus, olen mõningaid asju korraldanud. Näi- 
teks viisin filmis «Maised ihad» kokku läti kunstniku Pinnise ja Moskva inse- 
neri Šterniku, kes mõlemad olid Viiralti sõbrad, ja filmisin seda eemalt. Teh- 
niliselt või ülesvõttemeetodilt oli see varjatud kaamera, kaamera ise polnud 
aga praktiliselt sugugi varjatud. Kuna need inimesed olid niivõrd hõivatud 
elamusest näha teineteist neljakümne aasta pärast, siis muutus kaamera 
nende jaoks olematuks. Ja seda võis ette prognoosida, et nii läheb. Igal juhul 
on see dokument, sest need inimesed tõepoolest kohtusid üle neljakümne 
aasta. Nende tunded on ehtsad, nad ei mängi oma tundeid, nad ei korda neid. 
Kui Evald Leas kohtub vanglas oma nelja lapse ja isa-emaga filmis «Kihnu 
mees», on talle võrratult tähtsam näha oma lähedasi kui mingit kaamerat 
selles ruumis. 


Sa tegid «Kihnu naise» 1973, «Kihnu mehe» 1986 ja omal ajal Kihnu seelikutest 

ka ühe kursusetöö. 

1968. 

Kuidas hindad oma Kihnule truuks jäämist? 

Esimese Kihnu-filmi tegin ma 1964, kui täpne olla. Pärast keskkooli lõpe- 
tamist käisin terve suve kitsasfilmikaameraga Kihnus ja olin seal ka talvel. 
Televisioonis oli siis saade «Kihnu lapsed», põhiliselt oli see minu filmima- 
terjal. 

Mida paremini materjali tuntakse, seda parem. Siin ongi aga oht, et mida 


T. Tormise fotod 


sügavamini materjali sisse lähed, mida sügavamini metsa lähed, seda keh- 
vem ülevaade ümbritsevast loodusest kujuneb. 

Kuivõrd aga teeb inimene üht filmi kogu elu? 

Ega ikka ei tee. Jüri Sillart juba tsiteeris meie ühist professorit Galperi- 
nit: uss vahetab kesta, inimene hinge. Professori poolt ilusasti öeldud. Loo- 
jaid on muidugi erinevaid. 


Oled teinud palju filme kunstnikest? 

Kui neid tegin, oli selles ainevallas justkui tühimik, eelistatud olid fil- 
mid tööstusest ja põllumajandusest. Kultuurialaseid filme oli vähe. Juba 
«Eesti Kultuurfilmis» on vähe filmitud kirjanikke ja kunstnikke. Kalureid 
on filmitud palju, sest Märskale meeldisid kalurid. On Eesti vaateid, paraade, 
kaitsevägesid. See traditsioon jätkus ka pärast sõda. Minu eelkäijad olid 
juba filminud põlevkivibasseini taastamist, sotsialistlikke võistlusi, paraa- 
de, maaparandust, masina-traktorijaamu. Kunsti ja kultuuri filmiti vähe. 
Nüüd on need proportsioonid muutunud. Nüüd on nii, et iga endast lugu 
pidav režissöör püüab teha filmi kunstnikust. Alati on dokumentalistid ar- 
mastanud filmida vett, veeuputusi, koski, niisutusseadmeid, merd, sest vesi 
on plastiline. Inimtegevuse valdkondade hulgas on kujutavkunstnikku fil- 
mida tänuväärne, sest me näeme tema loomingut sündimas ekraanil. Heli- 
loominguga on see raskem ja ülepea on võimatu näidata ekraanil, kuidas 
loob kirjanik. Näeme teda kirjutuslaua taga või kongressil, ent tema loome- 
protsess on filmi jaoks suletud. 


Plaanide kinnitamisel näib jälle kultuuriteemat alati liiga palju? 

Ilmselt on tegemist võltsarusaamisega. Televisioonis soovitas üks peatoi- 
metaja mulle kümme aastat tagasi ära lõpetada kunstnikega tegelemise ja 
kunsti filmimise, selle asemel soovitas ta mul tegelda hoopis eluga. Sest 
kunstniku tegevus olevat elu peegeldamine ja järelikult saan mina vaid pee- 
geldada peegeldust. Ja mitmekordne peegeldus andvat aga hoopis moonutuse. 

Mina jälle oponeerisin, et kunst on elu osa, kunstnik on ka elav inimene ja 
et tema tegevus on ka elu, kunstniku jälgimine ei ole sugugi peegelduse pee- 
geldamine. Ja lõpuks — kui ta ka on mitmekordne peegeldus, mis selles halba 
on? Ahven sööb räime, koha ahvena, hüljes koha, tagajärjeks on see, et just 
hüljes koondab endasse palju mürkaineid, tal langevad välja hambad ja sisse 
peakolju. Viimane etapp on alati suurema kontsentratsiooniga. 


Oled sündinud 1946. Kuidas seostad nüüd tagasivaates ennast filmi väljendus- 
laadi teisenemisega? Kuidas hindad ennast oma põlvkonna esindajana kinos? On 
öeldud, et sinu filmides on kõrge tinglikkuse aste, suur eneseväljenduse vabadus 
ja materjalist üleolek. 

See las jääb teiste hinnata. Pole seda laadi küsimusi endale üldse tekita- 
nud ega püstitanud. Minu jaoks on olnud oluline, kuidas sõnum, see, mida 
ma tahan öelda, jõuaks kõigepealt kodurahvast vaatajateni. Ja mõningate 
filmide puhul ka, et panna sõnum sellisesse mõistetavasse filmikeelde, et 
oleks arusaadav ka naaberrahvastele. 

Alustasid «Eesti Telefilmis». Kas on liialdus öelda, et oled välja kujunenud koos 

Eesti Televisiooniga? 

Eesti Televisioon hakkas kujunema aastal 1955, kui olin 9-aastane ja käi- 
sin Viljandi Elektrivõrkudes seda vaatamas. Läbi lumesajuse pildi tundsin 
vaevalt ära liikuva Gustav Ernesaksa uduse kuju. Töötasin televisioonis 
üsna lühikest aega, palka sain sealt 1970. kuni 1978. aastani. Eesti Televi- 
siooni hiilgeajad olid siis juba hakanud seljataha jääma, Mati Põldre, Grigori 
Kromanov ja Rein Karemäe olid oma paremad filmid Eesti Televisioonis juba 
teinud. 

Aga sina kui publitsist vajad televisiooni? 

Rahvustelevisioon on rahvuse südametunnistus, vähemalt XX sajandi 
teisel poolel. Miks Prantsusmaal käib praegu nii äge intelligentsi võitlus selle 9 


eest, et rahvustelevisiooni esimene programm ei läheks erakätesse? Olgugi 
et meie massikommunikatsioon on riiklik, on ka meil see võimalus, et mingi 
väljaanne langeb teatud isiku või isikute rühma maitse või mõju alla. Ega 
rahva südametunnistus ei tähenda muidugi seda, et ta oleks kõikide isikute, 
kes selle rahva moodustavad, südametunnistus, sest rahva hulgas on nii mi- 
nistreid kui pätte, nii vaimuhaigeid kui kindraleid, pedagooge ja imikuid, 
küsimus on ikkagi selles, et televisioon peaks väljendama rahva selle osa 
arvamust, kes on kõige ausam, kõige töökam ja kõige haritum. 


Tollal oli enamik filme r»etralged, praegu on 95 protsenti värvilisi. Kuidas hindad 

värvi kasutamist filriiiae3: See vana probleem: tegelikuse jäädvustamine tema 

värvilahendustes ja uute värvilahenduste loomine. «Kihnu naine» on minu teada 
ikka veel kasutusel värvidramaturgia õppevahendina Moskva ülikoolis. 

Väga kurb, et nad endale uusi õppevahendeid ei ole hankinud. Aga hak- 
kame pihta sellest, kas eestlastel on hea värvimaitse või mitte. Vaatame meie 
tänavapilti, seda, kuidas eestlased riides käivad, kuidas nad oma maju vär- 
vivad. Kui läheme vabariiklikule maalinäitusele, näeme, et seal on väga hu- 
vitavaid koloriste, kuid samas kohtame ka maalikunstnikke, kes ei valda 
värvi. Sama probleem on filmis. Võin rahulikult käe südamele panna, öel- 
des, et meie operaatoritest Jüri Sillart on kindlasti kolorist, inimene, kes 
tunnetab värvi. Aga meie eesti filmi režii ei tee operaatoriga analüüsi lõpu- 
ni, see on üks eesti filmi kasvumaid. Kui ei jõuta näitlejatööski analüüsi 
lõpuni teha, mis me siis räägime kunstniku ja operaatori töödest, analüüsi 
lõpuniviimisest. 

«Kihnu naist» on peetud ka eesti filmi rahvusliku värvilahenduse eneseleidmiseks. 

Kõneldes rahvuslikust värvimeelest, ei saa muidugi mööda minna rahvariietest. 

Elades Kihnus, olen tähele pannud, et neid, kes veel rahvariideid loovad, 
näiteks tikkijaid, on väga väheseks jäänud, kördikudujaid on, peaaegu kõik 
naised on võimelised seda kuduma, aga ka sukakudujaid hakkab vähemaks 
jääma. Vöökudujaid on juba hoopis vähe. Selletõttu ilmub tasapisi rahva- 
riide seeliku juurde poest ostetud kampsun, see tuleb ka vammuse asemele. 
Värviinformatsioon, mis küllalt kanooniliste kinda- ja sukakirjadega on 
ornamenti kodeeritud, annab meile teada esivanemate väga tugevast har- 
mooniatunnetusest ja -meelest. Aga see, kuidas nendele körtidele lisatakse 
disharmoneeruvad mürkrohelised või oranžid või poekirjadega kampsunid, 
viitab sellele, et värviharmoonia tunnetus on tasakaalu kaotamas. Aga võib- 
olla on see ka lihtsalt hooletus, käegalöömine. 


Oled ka ise tegelnud maalimisega? 

Maalisin 1970. aastate algul, kui olin nii haige, et arstid ütlesid: võib juh- 
tuda, et ma ei saa tulevikus filmi alal töötada. Eneseavaldustung oli noorel 
mehel aga suur. Viimastel aastatel olen ainult mööblit maalinud. 

Muide — kinos on ikka nii, et uustulnukal on väga raske filmiühikut 
saada. Antakse 10 minutit aastas, energia läheb millelegi muule. 


Enamik sinu filme on kasvanud suuremaks, kui plaanid ette näinud. «Kihnu naine» 
oli plaani võetud kui süžeeline kontsertfilm ... 
-.« kalurikolhoosi «Nõukogude Partisan» isetegevuslaste esinemisest. 


On plaanibürokraatia ületamine raske? 

Ma ei tea, kas see ongi plaanibürokraatia, alguses on ikka vaja kokku lep- 
pida, mida me teeme ja kui suures mahus, seda enam, et see maksab palju. 
Kuid kui oled filmi käigus püüdnud probleemi rohkem läbi valgustada ja 
temaga rohkem tutvuda, siis selgub sageli, et ta ei mahu enam algselt kavan- 
datud pikkusse. 


Oled eksperimenteerinud ka nukufilmiga. 
Telesaates «8 ja 16» arvustasid harrastusfilmiiad. väljendit «eksperimen- 
4 taaltilm» — et igasuguse kunsti loomine on eksperiment. Ent «eksperimen- 


taalfilm» on kindel kokkuleppeline termin kindla valdkonna jaoks, mis hõl- 
mab arvukaid filmikatsetusi kogu maailmas. Nagu inimese organismis on 
suur vereringe ja väike vereringe, kus väike vereringe käib läbi kopsu ja 
südame ja varustab verd hapnikuga, nii peab ka eksperimentaalfilm igas 
filmiprotsessis toimima väikese vereringena, kui tahetakse, et filmiprotsess 
oleks normaalne ja terve. 

Eksperimendid peavad olema kogu aeg, olgu autoreiks kas amatöörid või 
professionaalid. Visandeid, eskiise on vahel vaja iseendalegi teha, mitte 
ainult selleks, et kunstinõukogu midagi kinnitaks. 


Mulle näib, et sa püüad oma filmides leida midagi ajaloo jooksul äraproovitut, 
sellist, mis on seotud teatavate klassikaliste jäävväärtustega, sa püüad selle lagu- 
neva ja muutuva elu juhused ühendada kunsti püsiväärtustega. 

Kihnu naise» tegemise ajal tundsin sama, mida praegu «Kihnu mehe» 
ajal. Juba siis oli tunda, et palju on määratud hääbumisele. Sest 1973. aastal, 
kui «Kihnu naist» filmisin, likvideeriti saarel oma kalurikolhoos. Ma tead- 
vustasin endale, et võib-olla isegi minu elupäevil tuleb sellele kultuurile 
lõpp, aga et selles filmis saab ta jäädvustatud seesugusena, missugune ta oli. 
Oli küll mingi teoreetiline lootus, et võib-olla on sotsialismi tingimustes 
seda kultuuri ikkagi võimalik säilitada. Ma ei tundnud siis veel filmi kui 
ühiskondliku arvamuse mõjujõudu, olin ka ise niivõrd noor seda laadi prob- 
leemfilmi jaoks, kui «Kihnu naine» sai tehtud. Aga nüüd XXVII kongressi 
eel ja järel on minu meelest tekkinud niisugune olukord, kus me lihtsalt 
peame nende probleemidega tegelema ja siin tõeni jõudma. Lähen ikka selle 
ühe ja sama juurde kogu aeg tagasi, mida sa ka ei päriks. 

«Kihnu naises» on nagu Flaherty «Aranlaseski» paljud asjad tõesti 
taastatud, need mida kihnlased 1973. aastal enam ei teinud, kuid mida nad 
olid varem teinud. Et teha «Kihnu naist» romantilisemaks, on minevikust 
nagu üht kui teist tiritud 73. aastasse. «Kihnu mehes» olen aga püüdnud 
seda vältida, olen püüdnud suhteliselt vähe ise sekkuda. Isegi tolles filmi 
kõige pikemas intervjuus, kus kalur Endel Sepal tema naine juukseid pügab 
ja kus me räägime Endli elust. Ma esitan küll küsimusi, aga ma ei tahtnud 
tema ellu sekkuda, tahaksin, et see elu jõuaks ekraanile iseenesest, ja vaid 
õige vähe püüaksin selle intervjuuga kaasa aidata, et tal oleks kaamera ees 
kergem ennast välja rääkida. See ei ole intervjuu, vaimukate küsimustega 
pommitamine, malemäng, nagu vestlus Malle Meelakuga telefoni teel. Siin 
on hoopis teine suhe, püüe tuua ekraanile selle mehe tõde ja samal aja! ka 
nende meeste tõde, kelle kätes on ikkagi kihnlaste saatuse võti, kes elavad 
Pärnus ja neid asju otsustavad. 

Kõnelesid Märskast ja Flahertyst. Mille poolest hindad neid? 

Flaherty juures imetlen seda, et ta näiliselt lihtsa, igapäevase materjali 
peal saavutab tohutu üldistusjõu. Ta elas Arani saartel poolteist aastat ja 
filmis selle aja jooksul «Aranlase» («Mees Aranilt»), see koosneb kuuest 
episoodist, millest esimene ja viimane korduvad. Flaherty näeb inimese elu 
olulisi aspekte: võitlust loodusega, võitlust ellujäämise eest. 

Ja Märska täpselt samuti, kuigi tal sellist haaret ei ole. Ikka jätame ka 
meie filmi sisse midagi väikest. Ikka arvame, et film pole küllalt rikas, ja fil- 
mime siis midagi ilusat juurde. Või lisame asjatu ja liigse lause. Meil jääb 
puudu suursugususest, Ja samal ajal on Flaherty inimesed endiselt inime- 
sed, kes elavad oma konkreetset elu. 

Kas hea dokumentaalfilm peab olema ühemehefilm? 

Üldse mitte. 

Miks on ta Eestis aga nii välja kujunenud? 

Tooksin sellise näite. Käisime Andres Söödiga 1977. aastal Poolas Kra- 
kõwi festivalil. Sõitsime autoga, 24 tundi sinna, 24 tundi tagasi. Ilus sõit, 


aga kui Sööt oli roolis, oli mul ebamugav olla, ja kui mina olin roolis. oli 
temal ebamugav olla, Me sõidame erirevalt. 

«Jõulud Vigalas» võttis üleliiduline filmikriitika hästi vastu (viimane näide: 
«Družba Narodov» 1986, nr 1), Eestis läks vaidluseks; missugust mängufilmi teek- 
sid praegu? 

Suhtun päris rahulikult sellesse, et konservatiivsed filmikriitikud, mõned 
ajaloolased ja kirjanik Aadu Hint selle filmi suure hõõrumisega vastu 
võtsid. Seati küsimus: kas on õige, et Bernhard Laipman pole antud portree- 
lise täpsusega ja unustati, et filmi tiitrites on kirjas: Laipmani kujusse on 
liidetud ka teiste tolleaegsete rahvajuhtide jooni, Mihkel Aitsami omi näi- 
teks. 


Need, kes filmi ründasid, ei lugenud välja filmi sõnumit, vaidlus käis 
minu arvates nippe-näppe ümber. Kurb oli ka, et 1982. aastal, kui «Sirbis 
ja Vasaras» seda filmi rünnati, ei antud mulle võimalust vastata. 

Kui praegu oleks võimalus teha suuri lavastusi, siis köidaks «Tõe ja 
õiguse» kolmas osa, seal on huvitav Indreku ja ema liin — revolutsiooni 
foonil. Ja kindlasti tahaks — Flaherty poolt lähenedes — lavastada filmi, 
kus oleks vähe tegelasi ja oleks säilitatud tegevuspaiga ühtsus, olgu selleks 
kohaks siis tuba või paat — inimesed kriitilises situatsioonis. Aga kõik tege- 
vusliinid peaksid olema motiveeritud. Näeme oma filmides sageli, et kõrval- 
liine täidavad «märgid», kes vajalikul hetkel esitavad kujundlikke lauseid. 


Kuidas vaatad enda peale kõrvalt: oled TV-publitsist, operaator, režissöör, 

stsenarist? 

Eelmisest vastusest ei peaks jääma muljet, et ma tahan väga mängufilmi 
teha, aga neid mulle ei anta. Situatsioon ei ole sugugi selline. Neis aastais, 
kus me oma riigiga praegu elame, on mul tunne, et pole midagi katki, kui 
teha ainult dokumentaalfilme. Seda, mis praegu toimub, on paari aasta 
pärast juba hilja käsitleda. Tõsielu tahaksin jälgida palju enam kui lavas- 
tada mängufilme. 

Aga kuidas ma enda peale vaatan? 

Võib-olla olen hoopis perekonnaisa, kes vahel teeb filme, või maainimene, 
kes käib vahel linnas filme tegemas. Rolle on meil palju. 


«Kuldrannakeses» meenutad sa kohtuotsust Gustav Wulff-Õie kohta, millega 
temalt kohtu narrimise eest võeti luuletamise õigus viieks aastaks ära. Kuidas 
oleks selle otsuse rakendamisega meie filmitegijate kohta — hüpoteetiliselt. 

Ei tea oma kolleegide hulgast kedagi, kes oleksid tahtnud kohut, st kõr- 
gemalseisvaid instantse oma loominguga narrida. Küll on leidunud inimesi, 
kes on püüdnud oma kolleegi suhtes sellist muljet luua. Olen ka omal nahal 
tundnud aastaid, et ükskõik mis ideed sa ka ei paku, see ei lähe. On olnud 
aastaid, kus mulle on antud teha vaid üks ringvaade. Motiivideks pole aga 
kunagi olnud kõrgemalseisvate instantside narrimine või alttõmbamine. 
Vaevalt Wulff ka ise midagi selleks kirjutas, et kohut narrida. 

See on muidugi raske aeg inimesele endale. Kinosüsteemis selliseid juh- 
tumeid, kus väga andekat ja suutlikku loojat ei lubata tegutseda, ma ei tea, 
«Tallinnfilmis» on mängufilmidega probleeme, aga need on teist laadi. Pean 
ütlema seda, et «Tallinnfilmi» kliima on praegu loominguliselt terve, samal 
ajal kui näiteks arhitektide juures on olukorrad palju raskemad: käsk- 
kirjaga võetakse andekal arhitektil projekteerimisõigus kolmeks aastaks ära! 

Meil on siis rahulikud loojad — kunstnike -konfliktiks ametkondadega pole nagu 

põhjustki tekkinud... 

Paljudes filmides ei ütle me tõepoolest nii palju, kui peaksime ja oleme 
kohustatud ütlema. Aga kes meist annab aru oma ande vähesuse üle. Ikka 
kipume võimeid üle hindama, kaasa arvatud mina ise. 


Usutlenud JAAN RUUS 


Ilmauks on irvakil, 
kõik on kuskil võimalik 


Mul on endalgi tagantjärele raske uskuda, et ma need ülestähendused leidsin. 
Ja veel kust — heinaküünist. Et küün asub Võsu kandis, siis on ju ühest küljest 
kõik loogiline — nii paljud teatriinimesed on sealkandis oma suvesid mööda saatnud. 
Noh hästi — istus keegi seal metsalagendikul ja kirjutas — masinal muuseas — 
rahus ja vaikuses, inimestest eemal, lõkketule ääres või niisama, sääskedega sõdides 
või mitte. Edasi on paljalt arusaamatused — miks ta need märkmed sinna küüni 
jättis, plastikaatkotti sarikate vahele? Unustas? Miski tuli vahele? Surm koguni? 
Arvas, et seal ongi nende õige koht? Jah, olen küll mitu korda mõelnud, et õigem 
oleks olnud mul need märkmed sinna jätta, kus nad olid — järgmisele leidjale luge- 
miseks. Võib-olla kirjutaja nii tahtiski? Aga kui järgmine leidja oleks nad lõkke 
süütamiseks ära kasutanud? Oh ei tea, tõesti ei tea. Ja kes ta oli, see kirjutaja? 
Tõenäoliselt näitleja. Aga kes? Ma olen nii palju oletusi teinud, et kõik on lõplikult 
sassis, mõnel päeval tundub mulle, et see kõik on mu enda kirjutatud — mis kaine 
mõistuse järgi küll mitte tõsi ei tohiks olla, ma olen selles paigas olnud ühe korra, 
siis, kui ma need märkmed leidsin, ei varem ega hiljem. Nii või teisiti, tegu on tehtud 
ja ainuke, mis ma mõistan, on need ülestähendused TMK-le edasi saata — kuhu 
siis veel. Võib ju seegi olla, et keegi need ära tunneb ja omaks võtab. Miskipärast 
ma seda hästi ei usu, aga mine tea, ilmauks on irvakil, kõik on kuskil võimalik. 
Või selgub, et see kõik ei vääri avaldamist. Nii või teisiti viin ma originaali sinna 
tagasi, kust ma ta leidsin. Ei salga, ma kirjutasin ümber vaid selle, millest mu jõud 
üle käis, millel minu jaoks nagu tähendus oli. Ülejäänu on seal, kus ta olema peab. 
EVALD HERMAKÜLA, 

Märts, 1986. Tallinnas. 


Ega ma õieti ei tea, miks ma kirjutan. Võib-olla sellepärast, et teatris jääb 
nii palju tegemata. Tuhandel põhjusel. Ja süda kulub. Tuntavalt. Ärkasin 
ühel hommikul üles ja tundsin, et südame asemel on kärbatand õun. Amet- 
likult on kõik korras — kardiogrammid ja puha, aga ega tema kardiogram- 
midest küsi, tema muudkui kulub ja kulub. Vist on olnud aegu, kus pea- 
aegu kõik teatrisse ära mahub. Siin ja praegu ei mahu küll. Liiga palju 
jääb olemata, sündimata. Ja vist mitte ainult oskamatusest. Lihtsalt ei ole 
võimalik. 
* 


Las kõik olla fragmentaarne. Nagunii on see olemas, mis kõik ühte seob. 
Ainult et ta on liiga tabamatu, ei ole õige aeg, ta on seal — unenägudes, 
hetkelistes kirgastumistes. Las olla. Ei ole halvemaid, paremaid aegu. 

* 


Algul mõtlesin, et kirjutan artikli. Pealkirjadki olemas — rohkem sport- 
likku vaimu, tagasi Stanislavski juurde — ja veel ja veel. Siis mõtlesin, et 
mis artikkel, milleks, kuhu, kellele. Aga ähmane, näitlejalik soov kirjutada 
jäi, ja siin ma nüüd olen. Võib-olla on see kokkuvõtete tegemine. Esialgsete 
kokkuvõtete. See tunne on küll, et midagi pole ju õieti veel olnud, millest 
tasuks pikemalt rääkida, miski pole veel õieti teoks saanud, aga et seesama 
miski on kuskil üsna lähedal, see miski tahab sündida, korraks ajas ja 
ruumis kuju võtta, et siis haihtuda — päriskoju. Vana tuttav tunne. Iga- 
päine asi. 

Do not disturb him who knows not — or cares not — that he knows not, 
for you makes him unhappy. Look rather for he who knows not and knows 
that he knows not for he is searching and you may help make him happy. 
(Vist nii kuidagi: Ärge häirige teda, kes ta ei tea — või ei hooli sellest, 13 


et ta ei tea, — te teete ta vaid õnnetuks. Püüdke parem üles leida see, kes ei 
tea ja kes teab, et ta ei tea, sest tema on otsimas ja te võite aidata tal õnne- 
likuks saada.) 

Nii olevat kõnelnud indiaanlaste pealik Adolf Hungry Wolf.' 

* 


[-—-l ... sest siin inimeste ilmas on nõnda palju huvitavaid asju, 
millest tahaks rääkida, aga ei oska, sest et ei tea ju neist õieti midagi. On 
kvantmehaanika. Kvarkide aromaatsus. Mustad augud universumis. Väike- 
sed vihased geenid, kelle jaoks meie kogu oma täiuses ja kordumatuses ei 
ole midagi muud kui vahendid eneseteostuseks. Suure Paugu järgsed esime- 
sed sekundid, kui ilm sai sihukeseks, nagu ta on, ja järgnevad miljardid 
aastad ei muutnud põhilistes asjades enam midagi. Ja veel ja veel. Teater 
on tehtud samast tähtede tolmust nagu enamik asju siin nähtavas ilmas ja 
kvardid ja geenid ja esimesed sekundid ja miljardid aastad mängivad 
igal õhtul, igal etendusel kaugelt rohkem kui ükskõik kes meist või kui me 
kõik kokku. Sellepärast on nii kahju, et ei mõista neist asjadest rääkida. 
Ega populaarteaduslikkuski palju aita, kvantmehaanikat igapäevasesse 
keelde ära ei tõlgi — vist mitte kunagi. Jääme lootma Suurele Ühtsele 
Väljateooriale, mis ühendaks omavahel mitte ainult elektromagnetilised, 
gravitatsioonilised, nõrgad ja tugevad tuumaväljad, vaid ka kõik muu, mis 
olemas on. Unenäod, meelteväline taju ja muud alateadvuse ilmingud 
ning teater kaasa arvatud. Tõesti, tõesti saaks sellest üks jumalik väli. 


Või ei, parem... [— — —) 

* 

[— —-—] -.. nagu sportki, nagu tippsportki — ma ei tea sellest õieti 
mitte kui midagi, aga seda parem on suud täis võtta. Määratud rahasum- 
mad — mõistagi mitte võrreldavad sõjaliste kulutustega. Määratud 


kired — ka poliitilised. Määratud koormused — kehalised, hingelised, 
vaimlised(?). Kenneth Cooperi? järgi on maailmaklassi pikamaajooksja 
treeningukoormus korraliku tervisejooksjaga võrreldes kümnekordne. 
Kümnekordne! Ega ei mahu hästi pähe küll! 

Ja mis on selle kõige tähendus? Milleks see kõik? Terves kehas terve 
vaim? Aga ei ole ju kumbagi. Kui juba juunioride tippkutid vaevlevad 
vigastuste käes, nagu J. Vlassovi* pihtmustest lugeda. Kümnekordne 
kehaline koormus, kümnekordne vaimsus? Noh, hästi, mitte kümnekordne, 
vaid viiekordne, kahekordne, poolteisekordne — kus ta on? Jah, on rohkem 
vaimseid ja vähem vaimseid sportlasi, aga... Nojah. Nii et milleks see 
kõik? Kes teab, kes ütleb? Tahe teistest parem olla? Mängukirg, Tema 
Kõrgus Mäng, Puhas Ilu? Muidugi on see puhas ilu, kui Petroviš* viskab 
ühes mängus viiskümmend punkti ja rohkemgi. Aga vist on targem tunnis- 
tada — ei metea siin veel kõike. Millal see kõik ükskord selgub? Ka ei tea. 
Lihtsalt on miski, mis sunnib sportlasi vaata et üleinimlikele pingutustele. 
Seesama veri, mis rähnipoja puu otsa viib, mis muud. Aeg on sihuke. 
Võib-olla on Kozõrevil” õigus — aeg ise on energia, aeg ise määrab kõik. 
Võib-olla nõuab Aeg meilt siin ja praegu ülimaid pingutusi, ülimaid 
koormusi — et ellu jääda, et edasi minna, olgu poliitikas, majanduses, 
teaduses, ühiskondlikus elus. Olgu või teatris. Võib-olla on sportlased, väga 
suurte koormustega harjutavad tippsportlased eelkäijad, luurajad, ees- 
kuju näitajad — väga lihtsate asjade peal nagu sport seda on. 

Ja mis sellest kõigest järeldub — teatri jaoks — kui üldse järeldub? 
Vaid üks: suurendada koormusi. Mängukoormusi. Hingelisi, vaimseid koor- 
musi. See tähendab kehalisi. Selle meie nii-öelda sõnateatri jaoks on tarvis 
häält, ütleme koos Salviniga — hääl, hääl ja veel kord hääl. Hääl tähendab 


' Hoolimata abitutest katsetest, ei õnnestunud selgitada, kes oli või on see Adolf Hungry 
Wolf, ei tea ka seda, millistest indiaanlastest on jutt. — E. H. 

? Algus ja lõpp on puudu — nagu autoril kombeks. — E. H. 

) Tundub, et nii siin kui edaspidi vihjab autor K. Cooperi raamatule «Aerobics», NY, 1968. 
* Juri Vlassov — kirjanik, olümpiavõitja, maailmameister, maailmarekordite omanik tõst-- 
mises, vt ka tema «Spordilehes» ilmunud kirjutisi. — E. H. 

* Dražen Petroviš — Jugoslaavia korvpalli supertäht, mängib «Cibona» ridades. — E. H. 
* Kozõrev — vene nõukogude astronoom, astrofüüsik. Raske öelda, mida autor siin õieti 
mõtleb. — E. H. 


hingamist, hingamine tähendab diafragmat, kopse, südant. Ei ole treenitud 
südant, kopse, diafragmat, ei ole häält, ei ole teatrit, ei ole kunsti. Tšehhid 
mõõtsid ära — draamanäitleja keskmine koormus etenduse ajal on 110 pulsi- 
lööki minutis. See on väga aeglane sörkjooks. Kaks tundi laval mängimist — 
kaks tundi väga aeglast sörkjooksu pulsisagedusega 110. Siis on hääl, 
värskus, siis hakkab kõik võimalik olema. Doktor, milleks mulle võhm, küsisid 
nad Cooperi käest, minu töö seisab ju istumises, seismises, rääkimises. 
Aga sellepärast, vastas dr Cooper. Asi ei ole tervisespordis, see olgu igaühe 
enda asi. Asi on koormuste suurendamises — etenduses. Rohkem rõõmu, 
rohkem valu, raevu, rahu, mitte selle teesklemist. Adrenaliin, mis verre 
tuleb, on sama, olgu kohtumisel pilkases öös kahemeetrise maoga, olgu 
näitemängus Hamleti isa vaimuga. Kes võtab endale julguse keha ja vaimu 
vahele piiri tõmmata, siitmaalt see, siitmaalt teine? Jäh, on juhtunud küll, 
et ema tõstab auto üles, et rataste alla jäänud last kätte saada. Aga ta ei 
suuda seda teha kakssada korda järjest. See on rohkem kinonäitlejate asi, 
seal piisab ühest korrast. Nii või teisiti, kõik algab treeningust, mitte 
sõnamulinast. Nii et pista jooksu, kallis kolleeg. Klapib? Ei klapi? Jooksmine 
omaette asi ja näitlemine omaette? Jutt või asi, sa kas jooksed valesti 
või mängid valesti. Hea küll, kasuta siis joogat, eurojoogat.” Kõrvalda 
kõik takistused sulle kingitud hääles. Oh,-jumalapärast, mitte mi-ma-muu. 
Tee seda, mis sulle vaja on, mis sind aitab. Seda, mismoodi mängida ja 
mismoodi treenida tead sina ja ainult sina, ei keegi teine. Tark ei võistle, 
mitte kunagi, mitte kellegagi: Tark ei koosta edetabeleid. Sport ja kunst 
on liiga erinevad asjad. 

Edasi on kõik nii lihtne. Treeni ennast kaks-kolm tundi päevas, kuus 
korda nädalas, kolmsada päeva aastas — ja kõik on hästi. Sa oled valmis. 
Prooviks. Etenduseks. Vaimsuseks, vabaduseks, väeks, rõõmuks, rahuks. The 
rest is silence. Noble silence. Ja milleks see kõik? Mis on siht? Küll see 
selgub. Hiljem. Või mitte kunagi. Mis sellest. Ainult et — nagu ütleb Lasse 
Viren — tee mis sa teed, jookse või kümme kilomeetrit hapnikuvõlas, pea 
olgu sul selge, sest*... 

* 


[— —l..-. kas nalja ka saab — that is the guestion. Ja üldse mitte 
sellepärast, et elu niigi raske, tehke vähemalt natuke naljagi. Seda muidugi, 
aga mitte selles ei ole asi. Ma olen oma elu jooksul näinud mitut väga head 
etendust, nelja-viit kindlasti. Ja sõltumata näitemängust, maast, teatri- 
laadist — esimene, mis kohale jõuab, on see, et ajab naerma. Olgu või tra- 
göödia selle nimi, mida parajasti mängitakse. Tuleb naer, tuleb vabadus, 
rõõm, kunst, rahu, vägi, usk. Ei mina usu, et kannatuste tee rohkem oleks 
kui rõõmude tee. Kui ikka on rõõm, mitte lõbu või mõnu. Prohvet Maltsvet 
olevat vanast peast ikka rõõmus mees olnud, ja tõsiselt usklik mees, 
Vilde andmetel vähemasti. Ühtepidi on ju Kuningas Lear väga naljakas 
näitemäng — vanamees annab võimu ära ja möllab edasi, nagu oleks 
võim alles. Ja alles siis, kui hulluks on läinud, avastab, et maailmas on 
lilled ja liblikad, rahu ja rõõm. Rääkimata sellest, kui Glocester kivi 
otsast alla hüppab. (Ja ei ole Hitchcock sugugi mitte väiksem naljamees 
kui Chaplin.) 

Juhan Luiga «24. XII 1911»: Kõik suur rõõm on püha, sest ta ühendab 
inimeses kas või üürikeseks ajaks kõige paremad tundmised ja tahtmised. 
Rõõm teeb inimest lapseks, viib elu muredest, aastate rõhumisest mööda, 
rõõm viib loodust kultuuri sisse, viib püha tundmust elusse.” 

Emile Jacgues-Dalcroze: Rõõm on see, mis kõik mittevajalikud pinged 
likvideerib. Sellepärast peab iga harjutus tooma endaga kaasa rõõmu.” 
Noh, ja peale kõige muu on meie omavaheline läbikäimine, meie seltsielu, 
meie teater natukene kohmakas, natukene nurgeline, natukene häbelik. 
Nagu soomlastelgi. Maarahvas. Prantslastel, inglastel, mehhiklastel, gru- 


' Mis asi on eurojooga, seda teab küll vist ainult autor ise. Võib-olla ta mõtleb eurooplaste 
poolt eurooplastele kohandatud kõikvõimalikke hatha-jooga harjutuste komplekse? — E. H. 
* Midagi selletaolist Lasse Viren vist tõesti mõtles, vaata Mauno Saari «Lasse Viren», 
«Eesti Raamat», 1983. — E. H. 

* Autor ei tsiteeri J. Luigat täpselt. Vt: Päevamured, Tartu, 1934, Ik 183. — E. H. 

" Kust see tsitaat pärit on, pole teada, loodame, et ikka tõesti Dalcrozelt. — E. H. 


siinlastel seda häda ei ole — muid hädasid küll. Mõistagi ei ole see ei 
hea ega halb, aga nalja võiks teatris sellegipoolest saada — et muu hulgas 
vabaneda ka kohmakusest, nurgelisusest, asjatust häbelikkusest. Muidugi, 
jumalapärast — mitte nalja iga hinna eest ja ükskõik mille puhul. 
Mitte vägisi. Naer on ka vabanemine, vabadus. Vägisi vabaks ei saa. Ja 
selge see, et naljategemine on ohtlik asi. Nagu teatritegeminegi. Halva 
nalja ja halva teatri eest on karistus soolas — kui mitte selles, siis järgmi- 
ses elus. Või ülejärgmises. 

Veel kord Juhan Luiga: Teater — see»on elurõõm, ülekeev, hädaohtlik, 
kõlblust kangutav. 

Ja veel: Kunst ei tohi mitte värisema panna nagu suurtükipauk, vaid 
peab igatsema ajama, kuulatama ja seisatama panema — nagu sume viiuli 
heli, mis on sündinud kõrgeandelise meistri distsiplineeritud käe liigutusel. 
Seda enam, et kui tarkus muutub klounaadiks, saab klounaadist tarkus, 
nagu ütles [— — —) 

* 


Kord oli kusagil Hiinamaal suur põud olnud. Igapäevased abinõud 
vihma taevast alla ei toonud ja appi kutsuti vihmategija. Erispetsialist. 
Vihmategija tuli, kaasas toidunõud ja magamisriided. Mis sul vihmatege- 
miseks vaja läheb, kui palju abilisi, mis maske, mis pille, mis ohvriloomi, 
küsiti tema käest. Mul on vaja ainult katust pea kohale, vastas tema. Ja 
asus elama tühja hurtsikusse küla serval. Ta ei teinud mitte kui midagi 
ebaharilikku, elas ja oli nagu kõik inimesed. Kolmandal päeval tuli suur 
vihm. 

* 


Mees tuli mägiteed mööda alla ja kohtas poisikest, kes mäest üles rühkis, 
vähe väiksem poiss seljas. No on sul aga raske koorem, ütles mees sõbralikult. 
Vabandage härra, see ei ole koorem, see on mu vend, vastas poiss. 

* 


Buddha kohtas oma rännakul kord erakut, kes elas suure jõe ääres. 
Õpetaja, ütles eremiit, ma olen juba kakskümmend aastat üksinduses elanud, 
mediteerinud ja harjutusi teinud. Ja mis sa oled selle ajaga selgeks saanud, 
küsis Buddha. Palju, vastas eremiit, ma võin ka üle selle jõe kõndida. Nojah, 
ütles Buddha, aga ülevedaja võtab jõest üleviimise eest ainult kolm 
krossi, kas sa tõesti raiskasid sellele kakskümmend aastat. 

* 


See olevat olnud Niels Bohri üks lemmikmõistujutte. Rabi rääkis esi- 
mest korda. Ma sain kõigest aru, ta rääkis arukalt, ta rääkis kõigest 
hingest, ta mõtted olid kui kalliskivid. Kõigile meeldis ta jutt väga. Rabi 
rääkis teist korda. Ma ei saanud paljustki aru, aga tema jutus oli veel 
rohkem tarkust ja ilu kui esimesel korral. Kõik kuulajad olid suures vai- 
mustuses. Rabi rääkis kolmandat korda. Ma ei saanud millestki aru, ma 
arvan, et ega teisedki ja vaevalt et rabi isegi, aga kahtlemata oli tema see- 
kordne jutt parem kui kaks eelmist kokku. See oli kui elus tuli, kui teeman- 
did tuhas, kui ilmutus. 

A 


[— —-—l..- et kuidas teist sai näitleja. Minust sai sedamoodi. Ma ise 
muidugi ei mäleta, ei saagi — veel — mäletada, aga mulle on räägitud. 
Ja ma tean seda tunnet, väga hästi tean. Ma ei tea, kui vana maolin, igatahes 
kõndimisega olid lood kehvad. Ode ja vend sõidutasid mind suure vineerist 
autoga, pillasid mu tee peale maha, ise põrutasid koju, mina jäin maha. 
Ju ma siis nii väga ka ei lõuanud, muidu oleks mind varem üles korjatud — 
või kestis see kõik astronoomiliselt sama lühikest aega kui unenäod ikka, 
ükskõik. Ma olen seal, tolimusel külavaheteel, kodust mõnisada meetrit 
eemal. Suur suvi. Pühapäeva õhtupoolik. Punakaskollane päike vähe 
põuases vines. Kraav tee ääres, kraavipervel suured-suured ohakad, rammu- 
sad tupsud küljes, kraavi taga karjamaa. Tolmune vaikus. Talumatu vaikus. 
Talumatu üksindus. Mõnevõrra freudistlikg kas pole. Psühhotrauma ikkagi. 
Oh jah. Aga armi pole siiani peale kasvahud. 

Kas te tõesti võtate mu vastu, küsis üks tuttav väga andekas näitleja 

16 oma trupikaaslastelt pärast paar kuud kestnud proove. Kõik nad vaatasid 


imekspanemisega ja mõnevõrra arusaamatuses üksteisele otsa, isegi nagu 
piinlik oli natuke. 

Seda ma mäletan juba üsna hästi. Esimene kord oli vist suure vahetunni 
ajal kooliõuel, vanas mõisapargis. Korraga tuli miski minu ja kõigi teiste 
vahele. Siiani ma ei tea, mis selle kohta ütelda, mis nimi talle anda. Mitte 
klaassein, mitte tüllist loor, mitte et oleksin seebimulli suletud. Ma võin 
nendega rääkida, nemad minuga, ma saan aru, mis nemad räägivad, 
nemad saavad aru, mis mina räägin, aga mina olen omaette ja nemad 
omaette. Ma ei saa nende juurde. Mul on hirm, mitte just paaniline, aga 
hirm, ma kardan, et nii jääbki, igaveseks, ma jäängi igaveseks teisele 
poole. Võib-olla jäingi. Sest see tunne tuleb jälle, ei küsi ta ei vanusest, 
ajast ega kohast. Vahe on vast selles, et nüüd ma tunnen ta ära. Ja tuttavad 
asjad nii väga ei hirmuta. 

Krishnamurti on siinkohal üpris karm: Inimene avastab, et ta vajab 
publikut, et teiste inimeste poole pöördumine on erutav ja ergutav. Miks 
on inimesele taolist erutust ja ergutust vaja? Sellepärast, et tema enda sees 
on tühjus, temas ei ole õieti midagi, mitte ainustki energiaallikat, alati 
külluslikku, liikuvat, väga elusat. Iseenda sees on tohutu vaesus — selle 
on inimene avastanud, ta on avastanud oma sõltuvuse põhjuse. (Talks and 
Dialogues, 1967, lk 20.) 

Kui nii, siis küll. Lohutus on ehk selles, et see oli suure auditooriumi 
ees, kus Krishnamurti need sõnad ütles. 

Võib-olla on tõesti kõik põgenemine rahvahulga kuuma sülelusse. 
Suutmatus üksindust välja kannatada, suutmatus mõista, et ega see ini- 
meste ilm ole veel kaugeltki kõik, võib-olla ikka hoopiski mitte see kõige 
peamine. Seal ja ainult seal, suure rahvahulga keskel, publikuga üheskoos 
ma elan, ma olen olemas kõige täiega, seal avaneb taevas ja maa. Teatris. 
Mitte sünnipäeval, juubelil, koosolekul, kõrtsis, tänaval, demonstratsioo- 
nil — siis on ikka midagi väga puudu. Teatris, laval või saalis, etenduse 
ajal. Kui ma seal, selle kahe tunniga ei suuda kõiksust ära tunda, ei 
suuda ma seda kunagi. Publik lahkub teatrist ja ma jään ootama, millal 
ta jälle tuleb — et jälle kaks tundi elada, järgmise korrani. Vahepeal on 
lihtsalt Godot'* ootamine, kõige sinna juurde kuuluvaga, porgandid ja 
kaalikad kaasa arvatud. 

Võib-olla on tõesti kõik nii, võib-olla ei ole. Küll see näitleja lõpp on kurb, 
ütles mulle ükskord üks pensioniikka jõudnud väga hea näitleja. On mui- 
dugi, kui sulle ei olegi antud selgeks saada, kuidas rauk olla, kui silm silma 
vastu surmaga ja sellega, mis tema taga, ikka aina näitemängu teha tahad, 
ikka publiku hulka tahad. 

Ega sa siis ometi eluks ajaks selle ameti peale jää, ütles mulle mu 


vanavanaema. Nii et jah, et kuidas teist sai näitleja... [— — —) 
* 
[— —-—l ... ja siis nad olevatki Einsteini käest küsinud, et kui palju 


ta päevas töötab. Meister mõtles ja ütles, et neli või ka viis minutit. Tõsi 
ka või, imestasid nemad. Meister lisas kiiresti: jah, nii on see parematel 
päevadel, muidu vast nii poolteist-kaks. Nad kommenteerisid: eks meister 
mõtles puhast loomingut. 

Üks tont käib mööda teatrit. Vaseostja on ta nimi.'* Tüütu tüüp. Ta 
ajab vaese näitleja keset ööd üles ja küsib: Mis sa oskad? On sul mulle midagi 
müüa? Ma olen Vaseostja, seesama jah. Mind trompet ei huvita, mind 
huvitab vask. Mis sa oskad? Näita ette. No on kuju. Peale kõige muu on 
ta kõikvõimalikke tarkusi täis topitud — tsitaatide kujul, enamik mõistagi 
autoritelt, keda pole kuulnudki, keda võib-olla pole olemaski, pole kunagi 
olnudki. Temalt ka see Einsteini-lugu, kust, kurat, ta selle välja koukis. 
Algul ma püüdsin temast lahti saada sellega, et lihtsalt keeldusin vastamast. 
Ta muigas ja lahkus. Niipalju siis Vaseostjast, ütlesin ma endale ja viie 


" Samad sõnad mis ennegi. Vt: Päevamured, Tartu, 1934, lk 237. — E. H. 

'* Vt ka: Brecht, Vaseost, Tln, 1972. Brechti Vaseostja ja autori oma ei ole just kaksikvennad. 
Enamikul juhul ei ole võimalik kindlaks teha, kas tema jutus nimetatud autorid on tõepoo- 
lest midagi seesugust rääkinud/kirjutanud või on kõik müütilise Vaseostja vaba loo- 
ming. — E. H. 

minuti pärast magasin. Noh ja siis läks lahti. Korraga hüütakse sind unes. 
Hellalt, selgelt, käskivalt, nimepidi. Sa ärkad krapsti üles, värske ja reibas — 
ja magamata. Tead küll, et kogu see värskus ja reipus on puhas bluff, 
lihtsalt ühe tõelise näitleja seisund, kes osaleb korraga kolmes filmis, 
kahes telefilmis, neljas kuuldemängus, teatrist ja muudest haltuuradest 
rääkimata. Aga magama sa jääda ei saa, jäta igasugune lootus, et ükskord 
saad pea ja vaimu selgeks magada. Mõistagi pole see kaugeltki kõik, ta 
võib sulle näiteks kaela saata tüütuseni korduva unenäo: mul on keskkooli 
lõpueksamid tegemata, tähtajad lähenevad, aga ma ei tea, ei oska mitte kui 
midagi, kuidas, kurat, saavad need eksamid tegemata olla, kui mul ülikool 
ammu lõpetatud, mõtlen ma unes, aga see mõjus argument on ümmargune 
null, kui sedagi. Tema võimuses on teha ka nii, et peaproovidel ei jää sinu 
kaks kuud harjutatud näitemängust mitte mõhkugi järele. 

Sellepärast ma andsin alla ja nüüd ma muudkui vestlen temaga, see 
on väga tüütu, aga vähemasti tuleb sel lõpp — järgmise korrani. 

Üleeile käis see vestlus umbes nii. Tema: Ma olen Vaseostja. Mina: 
Oh muidugi. Tema: Tore. Mis sa oskad, näita ette. Mina: Ma ei oska mitte 
kui midagi. Tema: Hea küll, hea küll. Mis sa oskad? Mina: Seenel käia, 
telekat vahtida, raamatuid lugeda, kotlette teha... Tema (katkestab): 
Jaa, nojaa, väga hea, aga see mind ei huvita, mind huvitab teater. Mis sa 
oskad? Mina (pärast pausi): Ma tean, mida ma teha ei tohi. Tema: Väga 
hea, asi edeneb, mida sa teha ei tohi? Mina: Ma ei tohi mitte kunagi minna 
tendentslikuks. Tendentslikkus on kunsti surm. Tendentslikkuse korral 
kunst närbub kui lõikelill'* Tema: Soo. Nii. Stanislavski. Mitte täpne, 
aga peaaegu. Ja mis sa teha tohid? Mina (pärast pausi): Teadlikult äratada 
oma alateadlik loominguline loomus — ületeadvuslikuks loominguks.'* 
Tema: Jajah, jälle Stanislavski, vähe kohmakas, aga enam-vähem täpne. 
Väga hea, see värk mind huvitabki. Ma nimelt ostan kokku vaske, mitte 
pille, aga pillivaske — ja alateadvust, alateadvuslikku loomingulist seisun- 
dit. Mis sa pakud? Mina: Mis sind huvitab? Tema: Ära vigurda, ma ju 
ütlesin, et mind huvitab alateadvuslik loominguline seisund, see, milleta 
ei sünni mitte kui midagi olulist. Kui tahad, ütle selle kohta teadvuse 
muutunud seisund, mul ükspuha. Nagu kõrge palavik, nagu kõrvuni 
armumine, nagu joobeseisund, olgu või narkootikumidest, nagu hüpnoo- 
tiline uni, nagu lihtsalt uni, nagu seisund pärast pikka paastu, pärast 
pikka mediteerimist... Klapib? Mina: Ju siis. Tema: Tore on. Tuli midagi 
taolist ette — tänases proovis? Mina: Ega vist. Tema: Ahah. Aga tänasel 
etendusel? Mina: Ega vist. Tema: Aga eile? Üleeile? Mina: Tundub, et ei. 
Tema: Tohoh! Mis, sa ei usu Stanislavskit või? Mina: Stanislavski ütles: 
alateadvust minu mõistus ei võta.” Tema: Jah, muidugi, polegi lugu, aga 
kui sa juba mitmendat päeva ei ole loomingulises seisundis, mis sellest 
siis peab arvama? Kui mitmendat päeva ei ole ei palavikutaolist, ei une- 
näotaolist, ei äraarmunud-taolist seisundit? Mina: Mina ei tea, mis sellest 
peab arvama. Tema: Tööluus, mis muud. Mina: Mis kuradi tööluus? Tema: 
Noh, varjatud. Varjatud tööluus. Mina: Käi põrgu. Tema: Seda niikuinii, 
ma tulin lihtsalt kaema, et ega sul midagi müüa ei ole. Ei ole või? Mina: 
Ei ole. Tema: Sitasti. Millal tuleb, mis sa arvad? Mina: Pole õrna aimugi. 
Tema: Tjaa... Tead, ükskord nad olevat Einsteini juurde läinud... Mina 
(peaaegu karjatades): Einstein oli geenius!... Tema: Muidugi. Sina oled 
jälle väga andekas. Mina: valetad!... Ma olen lihtsalt andekas. Tema: 
Ah nii, nojah, võib-olla küll, eks ma pärast vaatan järele, rehkendame 
ümber, kui ikka tõesti nii on. No vaat, ja siis nad olevatki Einsteini käest 
küsinud... 

Noh ja edasi tuli see Einsteini-lugu. Ma ärkasin üles, jumal tänatud, 
hommikul õigel ajal, kell kümme. Nii oli üleeile, eile jäi hoopis vahele, 
näis, kuidas täna läheb, täna on natuke eriline päev, sest et... [— — —) 


> TenneHilis H MOCKYCCTBO HECOBMECTUMEBI, OLHO HCKOUAET APYyTroe. JIMIIb TOJILKO K MCKYCCTBY 
MOAXONAT C TEHAEHUHOJHBIMU, YTHJHTAPHEIMH HAH APYTHMH HEXyOKECTBEHHBIMH TIOMBIC- 
JAMH — OHO BAHET, KAK UBETOK B pyxe (...) Autor annab küll originaali, aga ei ütle, kust 
see pärit, sama ka järgnevate puhul. — E. H. 

'' MoTHHHOE HCKYCCTBO HOMKHO YUHTb, KAK COJHATENBHO BOSÕY:KUATL B ceõe ÕECCOSHATENB- 
HY'O TBOPUECKYIO NPHPOLY MIH CBEPXCOSHATEJIPHOP'O OPTAHHHECKOTO TBOPUECTBA. 

'* Moncosmanne He MOerO yMA Me/0. 


* 


[— ——I -.. peapostkontoris, rahakaardi sabas. Ta küsis, et kas ma 
seda etendust olen näinud. Ma ütlesin, et ei ole, et ma viimasel ajal käin 
üldse harva teatris. Ta ütles, et õige ka, ega tema ka teiste luuletajate 
lugusid ei loe. Mis ma neist ikka loen, ütles ta, mu enda omad meeldivad 
mulle palju rohkem. Sedaviisi naljatades me lahku läksimegi. Ja siis sain 
korraga aru, et ongi, kurat, nii. Korraga muutus väga arusaadavaks 
Fellini jutt sellest, et ta on elus üldse neli või viis raamatut läbi lugenud ja 
teiste meeste tehtud filme ta üldse ei vaata — varem tundus see mulle 
kavaldamise või kiitlemisena. 

Algul mõtlesin, et lähen koju, aga siis tuli kõigepealt viisijupp — igal 
lapsel oma pill, sellele mängib tirilill. Noh nii, ju siis peab minema, siin on 
raske mööda panna, ütlesin ma endale ja läksin. Järjekordsele tundelisele 
teekonnale läbi Tallinna. Tehnika on lihtne ja seisab selles, et tuleb 
kaks tundi aega võtta ja minna — kuhu jalad viivad. Spordisussides (oh, 
kust neid saada!) on parem, saab kiirema tempo. Peaasi — mitte mõelda. 
Kõigepealt tuleb lahti saada jooksvatest küsimustest: kust küll saaks kaab- 
lit teleka välisantenni jaoks, kus poes võiks olla tatratangu, ja nii edasi. 
Ega seda sorti tüütustest lahtisaamine nii väga lihtne olegi, aga midagi 
võimatut siin ka ei ole, selles mõttes on nõukogude inimene pidevas 
treeningus. Edasi on keerulisem, edasi kisub juba võimatute asjade kanti. 
Tuleb üldse kõikidest mõtetest lahti saada, lõpetada pidev sisemine dialoog 
iseendaga. Siinkohal saab Castanedalt õpetust — Kaplinski tegi ta küll 
«Loomingus» tümaks, aga ega Kaplinskigi kõiki asju tea. Printsiip on 
lihtne: et teisi kuulata, peab vait olema. Kui veel rohkem vait olla, 
kui lõpetada pidev sisemine seletamine iseendaga, kuuleb veel rohkem. 
Ka teda. Ma ta nime ei ütle, nii loll ma ei ole. Vastav ingliskeelne üldtermin 
on vahest guardian spirit — kaitsevaim või mis, nii nimetasid teda meie, 
näitlejate, vaimlised esivanemad, meie vaimlised õed ja vennad — šamaa- 
nid. Kiire tempoga, pidev, näiliselt ilma sihita minemine loob temaga 
vestlemiseks eeldused. Mu meelest pole see halvem kui muud mediteeri- 
mistehnikad. Palverännak selle kohta öelda on muidugi liig. Mööda linna 
on kasulik minna jälle sellepärast, et näed väga paljusid inimesi. Schechner 
kirjutas, et tema istus oma New Yorgi korteris akna all ja vaatas inimesi 
tänaval, ja kui ta mitu aastat oli vaadanud, saigi aru, mismoodi peab 
teatrit tegema. Mis tal seal uues Paabelis viga, seal võib tõesti ühe koha 
peal istuda, siin Tallinnas peab ringi liikuma. F. Jüssi olevat kunagi 
Panso-koolis öelnud, et käige, palun, võimalikult palju mööda linna ringi 
ja vaadake inimesi, igal pool — nendelesamadele te ju mängima hakkate. 
Jutt jumala õige, aga natuke peab ümber arvestama, seda statistiliselt 
keskmist tänavaseltskonda teatris ei ole. Teatris on 80% naisi, neist suur 
osa üksikud. Üksikud naised on meie teatripubliku põhidominant, karm 
reaalsus. See muudab nii mõndagi. Väga paljud asjad ei huvita neid mitte 
üks raas — mis on ka loomulik. 

Sellegipoolest on tundeline teekond läbi linna üks tore asi. Sest peale 
kõige muu on Tallinn väga naljakas linn. Võtame näiteks kas või «Viru» 
hotelli, see on üks naljakamaid kohti, kus ma üleüldse käinud olen, kohati 
on sealne huumor muidugi üpris must. Ja muidugi on Tallinn väga ilus 
linn — võiks olla. See kõik tuleb tundelisele teekonnale kasuks. 

Ega seekord nagu midagi väga olulist olnudki, lihtsalt variatsioonid 
tirilillile, siin nad on. 


* 


-.. Suur Lavastaja ütles ühes proovis oma näitlejannadele: Teie, Irina 
Pavlovna, tõuske palun selle kulissi juurest õhku ja lennake lava keskele; 
teie, Marina Ivanovna, lennake siit eestlavalt talle vastu. Aga me ei oska 
ju lennata, vastasid hämmeldunud näitlejannad. Ahjaa, vabandage, ma 
unustasin, ütles Suur Lavastaja, läks tujust ära ja lõpetas proovi. Noh, 
enamasti lavastajad ei vabanda; kui nad just administratiivseid surve- 
abinõusid ei kasuta, siis kirgliku monoloogi näitleja ebaprofessionaalsu- 
sest esitavad nad ikka. Ja sellest, kuidas end täiendada, — käige muuseumi- 
des, lugege raamatuid, vaadake üldtunnustatult heade teatrite etendusi... 
Kui näitleja lavastaja järjekordse geniaalse leiu puhul ei karjata kõva 149 

selge häälega ne veerjuu!..., siis süüdistagu iseennast. Sest siis on jälle 
nii, et kõik kohad verd täis ja keegi ei küsi — miks? Ei ole lavastaja rohkem 
kui näitleja, ei ka vähem. Teisem — jah. Suur tulu tõuseks lavastajate ise- 
valitsuse kukutamisest. Muidugi on see ohtlik värk, isevalitsuse kukuta- 
mine nimelt, rahvas on sellega nii harjunud, demokraatia, olgu või 
kodanlik, on väga ja väga raske asi. Küsimus on ju lõpuks selles, kas 
antud näitemängu piirides antud näitlejatega kooskõlastamine on võimalik 
või mitte. Kooskõlastamine, mitte vägistamine või teesklemine, neist ei 
sünni kunagi midagi. Kui ei ole võimalik, on parem lahku minna, vägisi 
kunsti ei tee. Et siis enamik etendusi jääks olemata? Oh ei jääks. 

.-.. Ei ole mina kohanud näitlejat, kes ei teaks, mismoodi peaks teater 
olema. Enamasti nad seda kõva selge häälega välja ei ütle — see väljaütle- 
mine võib seotud olla ebameeldivate tagajärgedega, eriti kui tiitleid ja 
aukirju ja preemiaid pole ette näidata. Igal näitlejal on oma paradigma, 
oma meetod, ja kui loogilise lõpuni minna, ei kattu need mitte kellegi 
omaga, ei Stanislavski, ei M. Tšehhovi, ei Olivier', ei Duse ega ka kellegi 
teise omaga. Jah, sugulus kellegagi ikka on, aga mitte rohkem, mitte sama- 
sus. Igal näitlejal on oma saladus, mis tarvis lahendada, oma tee lõpmatuse 
juurde, oma anne, oma sarm. Keegi ei saa kellegagi võistelda. Asi on 
omaenda kitsaste piiride ületamises, ainult sulle omasel viisil lõpunimine- 
mises, kohtumises lõpmatuse palge ees teiste inimestega; kui see kohtu- 
mine on toimunud, olgu või lühikeseks hetkeks, tasub teatrisse minna, 
muidu — noh võib ka, aga väga lugu ei ole. 

-». Ainuke, mis paragrahvi alla läheb, mis Nööbivalaja kompetentsi 
kuulub — kui näitlejainimene ei saa ega saagi täiskasvanuks, kui ta ei 
saagi selgeks, missugust teatrit ja kellega koos ta teha tahab, kui ta mitte 
kunagi ei teadvusta, mida ja mismoodi ta mängida tahab ja mis selleks 
tegema peab, kui ta ei oska öelda, jah, seda ma suudan ja oskan ja tahan, 
seda küll mitte, kui ta küpseski eas ei suuda lavastajata sammugi teha, 
ei suuda olla oma rolli lavastaja. Siis tuleb Nööbivalaja. 

«. Parim viis kontrollimiseks — mis jääb järele pärast etendust. 
Sinus eneses. Ei tasu siin lõpuni uskuda ei kolleege, ei publikut, ei kriitikuid. 
Kui midagi ei jää, tähendab midagi pole olnudki. Null. 

Küll tahaks öelda koos T. S. Eliotiga («Four Guartets»): ... the end of 
all the exploring / will be to arrive where we started / and know the place 
for the first time. 

Aga ei saa. Ei saa ka öelda — siin ma seisan ja teisiti ei või. Kahju, 
väga kahju, kangesti oleks vaja, et keegi nii ütleks. Aga koos Hendrik 
Adamsoniga võib ikka: 

Arge kõnelge sest, mis eillä olli: 

sii es ole mitte mina. 

Ärge kõnelge sest, mis ommen om: 

sii ei ole mitte mina. 

Vaadake nüid — kas näede, kas kuulede: 

nüid — sii pilk — vaat just õkva ku kõnele, 

sii om üdsinde, üdsinde mina. 

da veel: 

Sõnu võib käskida, keelda, sõnu võib pillata, hoida, 

sõnad on mõtete maskid, ainult mõte on vaba. 

Sõnu peab teistele andma, sõnad ju teistelt on saadud, 

võlg on nad, maksma mis peab, kohus, täita mis tarvis, 

mõtegi sõnades teiste — sõnatu ainult on oma, 

öelmatu ainult on hingest, hääletu ainult on vägev. 


P. 8. Nõndapalju siis selleks korraks. Kõike veel kord üle lugedes tuli korraks 
pähe, et võib-olla on see, mida ma originaaliks pean, omakorda koopia. Või koopia 
koopia. 


EVALD HERMAKÜLA, aprill, 1986. 


TÄHTTEOS 


VELJO TORMIS 
«Maarjamaa ballaad» 


TARMO LEPIK 


Suured muudatused eesti muusikas 1960. aastatel ei jätnud puudutamata 
ka kooriloomingut. Toimus eemaldumine postrahvusromantilisest pseudo- 
keelest ja algas kogu maailmas levinud suundade läbimurre. Seejuures ei 
unustatud rahvuslikke algeid, kuid tunduvalt muutus neile lähenemise viis. 
Tihenesid kultuurikontaktid välismaaga ja eesti muusika hakkas sagedamini 
kõlama väljaspool kodumaad. t 

Mainitud kümnendi üheks väljapaistvamaks teoseks on Veljo Tormise 
«Maarjamaa ballaad» meeskoorile a cappella, mida 1969. aastal RAM-i re- 
pertuaarivõistlusel hinnati I preemiaga ja mis koos «Raua needmise» ja 
«Lenini sõnadega» tõi 1974. aastal autorile ka NSV Liidu riikliku preemia. 

«Maarjamaa ballaadi» esiettekanne toimus 14. XI 1969 RAM-i 25. aasta- 
päeva tähistamise kontserdil. Juhatas Olev Oja. Samas esituses on selle plaa- 
distanud firma «Melodija»', partituuri on avaldanud kirjastused «Muzõka»* 
ja «Eesti Raamat»”. Teose ajaline kestus on ligikaudu viis minutit. 

Wo 


“Maarjamaa ballaadi» tekstiks on Jaan Kaplinski luuletus, mis esma- 
kordselt ilmus 1967. aasta teisel poolel' ««Loomingu» Raamatukogu» sarjas 
noore autori teises, kuid juba väga küpses ja tugevatasemelises kogus «Tol- 
must ja värvidest.»" 


EI JÕUA Sakala nõtkub variseb Nurmekund 

pea kohal söönud kaarnaid jalge all nõgist lund 
Rävälä kõrgelt kantsilt silmisse kilgendab merd 
liig suur ja võõras linn ja sina liig võõrast verd 
ja Oandi sa oled ja Otepääl seisatad voogaval teel 
mäel taovad vasarad kive ja kostab võõras keel 
üle mere ja latvade näed all kaovad nimed ja maad 
vaata Alutagust ja Vaigat kuni veel saad 

üks kotka kiljatus ühe ühepäviku lend 

kui unustad laulu ja keele kas mäletad iseend 
oota veel järved kaovad ja rannik kerkib veest 
soolane vesi sööb silmad peast ja südame seest 
soolase vee põhjas magad ülal tümiseb jää 
piiramismasinaid veetakse Saarde üle su pää 


' «Menonma» 33 CM 03353-4 stereo. 

Wh Topmwc. Sakiarne enesa. Bannana o Maapbamaa. Cnosa Jlennia. «Mystl- 
ka», JL, 1976, cTp. 52—69. 

V. Tormis. Teosed meeskoorile. Tallinn, 1980, lk 29—51. 
' Nende ridade autoril õnnestus luuletust kuulda juba mõnevõrra varem, ühel Heli- 
loojate Majas toimunud luule- ja muusikaõhtul autori esituses. Nagu näha, võib hea 
luuletus meelde jääda mitte üksnes lugemise, vaid ka ühekordse kuulmise järel. 
* J. Kaplinski. Tolmust ja värvidest. Tallinn, ««Loomingu» Raamatukogu» 
1967, nr 24, lk 12. Samast kogust pärinevatele tekstidele on V, Tormis kirjutanud 
veel meeskooriteosed «Meie varjud» ja «Üksainus maa». 

Veljo Tormis: ««Maarjamaa ballaad» assotsieerub eestlaste muistse vaba- 
dusvõitluse traagilise lõpuga. Vallutatud maa pühendasid ristirüütlid juma- 
laema Mariale (Maarja). Siit nimetus Maarjamaa — alistatud maa süno- 
nüüm.»* 

«Maarjamaa ballaadi» muusikaline lahendus paistab silma oma dramaa- 
tilisuse, sümfoonilise arenduse ja eesti muusikas tolle aja kohta uudse koori- 
käsitluse poolest. 

Helju Tauk kirjutab: «Tormise kaalukamais teostes on näha koorikäsit- 
luse lähenemist orkestrilisele, samuti võiks nende teoste arendusi võrrelda 
sümfoonilistega. «Maarjamaa ballaadi» sisu ei tingi üksiku, võidelnu ja 
nõrkenu traagika, vaid meesteväe kokkuvarisemine, ooperlikult äraseletatud 
ja ettenäidatud kannatuste asemel ainsasse meeleheitekarjesse kontsent- 
reeritud «ei jõua». See on eesti koorimuusikas seni kuulmata ekspres- 
siivsus ja seni kasutamata koorikäsitlus. «Maarjamaa ballaad» on sümfoni- 
seeritud töötluse ilmekaks näiteks.»” 

Kuno Areng märgib: ««Maarjamaa ballaad» on järjekordne huvitav 
muusikaline saavutus. Teos areneb äärmiselt dramaatilise pingega, tas on 
jõulised kulminatsioonid. Tekstis sisalduv mõttedünaamika on kantud muu- 
sikasse suure sisemise veenmisjõu ja kirglikkusega. Võib väita, et nimetatud 
teos on eesti kooriliteratuuris ainulaadne oma kompositsioonitehnilise 
lahenduse poolest. Helilooja on kasutanud koori orkestraalselt. Rohkesti 
esineb siin retsitatiivset elementi, kõlafoone, polürütmikat jm. Seejuures 
kasvavad kõik väljendusvahendid ja võtted orgaaniliselt välja sisulistest 
taotlustest. «Maarjamaa ballaad» on vormiliselt, faktuuriliselt ja drama- 
turgiliselt terviklik ning erutavalt mõjuv koorikompositsioon.»” 

«Maarjamaa ballaad» onguasitonaalneteos. Selle algus põhineb 
tugihelil g (näide 1), sama heli on teose lõpuosa tugihelide (F, c, g, d') hulgas 
(näide 5). Üldse sisaldab ballaadi iga väiksem või suurem lõik tonaalseid 
elemente, igal on oma tugiheli (nagu tonaalne tsentrum) või tugihelid. Lii- 
kumine ühelt tugihelilt teisele sarnaneb kaldumistega või modulatsiooni- 
dega klassikalises muusikas. Mitme tugiheliga lõigud viitavad bi- või polü- 
tonaalsusele. Kogu ballaadi vältel on ohtrasti kasutatud ka tertsstruktuuri 
ja seda nii harmoonilistes kui ka meloodilistes elementides. 

«Maarjamaa ballaadi» muusikalised motiivid (temaatika) võib üldjoontes 
jaotada nelja rühma. 

Esimesse rühma võib lugeda motiivi «Ei jõua» erinevad variandid. 
See karjemotiiv kordub pidevalt, nagu rondo minirefrään, episoodide vahel. 
Muutuvad tempo ja dünaamika, domineerib kõrge register. Helilooja kasu- 
tab siin poole tooni kaupa laskuvaid paralleelintervalle, jättes seejuures kõik 
hääled (ka lähtepunktid) kõlama, mille tulemusena moodustuvad mitmesu- 
gused kobarkoostisega foonid. Kasutatud on kõiki intervalle priimist suure 
sekstini, v. a väike sekund ja väike sekst. Alguses on selleks priim ja suur 
terts (I ja II tenor, näide 1), veidi hiljem priim, suur sekund, väike ja suur 
terts, kvart, triton ning suur sekst (ehk dominanttertskvartakord kogu koori 
poolt, näide 1), veelgi hiljem priim (1 tenori alumised divisi'd, näide 2) ja see- 
järel priim ja kvart (1 tenor, näide 3). Kulminatsioonimomendil on üheaeg- 
selt kasutusel priim, suur sekund, suur terts ja triton (ehk täistoonhelirida 
tritoni ulatuses kogu koori poolt, näide 4) ja päris teose lõpus priim ja kvint 
(1 ja II tenor, näide 5). 

Teise rühma motiivid on välja kasvanud esimestest, kujunedes neile 
orgaaniliseks jätkuks. Esmakordselt esitatakse need kohe teose algul I ja II 


" V. Tormis. Teoseid meeskooridele. Tallinn, 1980, Ik 29. Ühes suulises vestluses 
ütles V. Tormis, et «Maarjamaa ballaadile» sobiva pealkirja leidmisel abistas teda 
Paul Rummo. 

H. Tauk. Veljo Tormis. Rmt: Kuus eesti tänase muusika loojat. Tallinn, 1970, 
Ik 142—143. 
“ K. Areng. Täna laulame. «Sirp ja Vasar» 1969, nr 46, lk 2. 

bassi partiides (näide 1). Ka nende motiivide juures, mis mõneti meenutavad 
setu mitmehäälseid rahvalaule, on kasutatud paralleelintervalle, täpsemalt 
väikesi tertse (näide 1) ja suuri tertse (näide 6), mis aeg-ajalt ühinevad uni- 
sooni, ning kvinte (näide 7). Muusika on siin retsitatiivne ja improvisatsioo- 
niline (näide 6) — pidevalt liigutakse ühest häälerühmast teise, seejuures 
vahelduvad ka tugihelid. Väärib märkimist autori oskus anda korduvate 
folkloorilaadsete kujunditega edasi teksti erinevaid nüansse. Teatavasti laul- 
dakse rahvalaulus ühel ja samal korduval viisil ja samas registris väga eri- 
nevatest asjadest. Tormis kasutab folkloorilaadsete motiivide juures teksti 
paremaks edastamiseks erinevaid tämbreid ja registreid, muutes ühtlasi ka 
dünaamikat (näide 6). On ju suur vahe, kas sama või lähedast kujundit esitab 
näiteks I tenor madalas registris ja vaikselt või II bass kõrges registris ja 
valjult. Nende ridade kirjutaja tähelepanu köitsid veel teose algul I ja II 
bassi partiides esinevad motiividevahelised pausid, mis lausete igal kordu- 
misel pikenevad kaks korda (näide 1). Kui tähistada esimesed, s. o kaheksan- 
dikpausid arvuga 1, võib antud pikenemist tähistada aritmeetilise reaga 
1, 2, 3. Teatavasti on arv 2 juba varasest klassikast peale muusikaloomingu 
üheks aluseks. Näiteks klassikaline sümmeetriline periood jaguneb kaheks 
lauseks, viimane kaheks fraasiks, see omakorda kaheks motiiviks jne. XX 
sajandi muusika üheks iseloomulikuks jooneks on püüd lõhkuda seda süm- 
meetriat. Antud juhul aitavad järk-järgult pikenevad pausid korduvaid lau- 
seid meetriliselt varieerida.” 

Kolmanda rühma motiivid põhinevad täielikult pooltoon-täistoon 
helireal (näide 8), mis kuulub Olivier Messiaeni nn piiratud transpositsioo- 
niga seitsme laadi”? hulka, olles nende seas esitatud teisena. 

Messiaeni laadid on toonud palju uut harmooniasse ja meloodikasse. Tema 
süsteem erineb India, Hiina ja vana-Kreeka laadilistest (modaalsetest) süs- 
teemidest, samuti koraalilaadidest. Nendes süsteemides võis laade transpo- 
neerida kuni kaksteist korda, kuigi praktikas seda ei kasutatud. Messiaeni 


äide 9 


* Siinkohal tasub meenutada saksa helilooja Boris Blacheri (1903—1975) 
meetrilisisüsteeme. Blacher MAGE. oma "U 

a) lihtsaid aritmeetilisi ridu (2, 3, 4, 5. 5, 4, 3, 2 

b) tas aiiiilioeales mimi ad (0 3, 4; 3, 4, 5; 25. 6 5, 6, 7; 6, 7, 8; 7, 6, 5; 
6, 5, 4; 5, 4, 3; 4, 3, 2); 

c) rotatsiooni ja kontrarotatsiooni kombinatsioone (4-5-3-2, 5-3-2-4, 3-2-4-5, 4-5-3-2, 
2-4-5-3, 3-2-4-5 jne); 

d) summaarseid ridu (2, 3, 5, 8, 13, 8, 5, 3, 2); 

e) nelja arvu kõiki 24 permutatsiooni; 

f) pidevalt korduvate gruppidega ridu ühes järkjärguliselt väiksemate või suuremate 
arvude lisamisega (8-7-8-7-6-8-7-6-5...3-2 jne). Blacher laiendas oma meetrilisi 
printsiipe ka heliteoste teistele elementidele. Tema süsteeme on kasutanud ja edasi 
arendanud mitmed kaasaja heliloojad, näiteks K. A. Hartmann (1905—1963) ja 
H. W. Henze (1926). (Vt J. Rufer. Die Komposition mit zwölf Tönen. Berlin, 1952.) 

"* O.Messiaen. Technigue de mon langage musical, I—II. Paris, 1944. 

laadid nõuavad praegust tempereeritud häälestust. Need koosnevad mitmest 
ühesuguse intervallilise koostisega noodigrupist, milles iga grupi viimane 
noot on ühtlasi järgmise grupi esimene noot (näide 8). Nende laadide eri- 
pära seisneb just nende piiratud transponeerimisvõimalustes'', kuna pärast 
mõnekordset transponeerimist näiteks poole tooni võrra üles või alla langeb 
järgnev kokku juba eespool olnuga. 

See Messiaeni seitsmest laadist teine, pooltoon-täistoon laad'* (millel Mes- 
siaeni järgi on kolm transpositsiooni), on leidnud laialdast kasutamist juba 
enne Messiaeni näiteks Rimski-Korsakovi, Skrjabini, Raveli, Bartöki ja 
Stravinski loomingus!”. Eesti muusika klassikute hulgas on seda järjekindla- 
malt rakendanud Eduard Oja 1930. aastatel loodud kammerteostes («Vaiki- 
vad meeleolud», Klaverikvintett, «Aja triloogia»), samuti sümfoonilises 
poeemis «Müsteeriumid»''. 

V. Tormise loomingus võib pooltoon-täistoon (ja täistoon-pooltoon) heli- 
rida kohata väga paljudes eri perioodidel loodud teostes.'* Täielikult põhine- 
vad pooltoon-täistoon helireal aga meeskooriteos «Pikse litaania» (1974) 
ning segakoorile, tenorile, baritonile ja nõiatrummile loodud «Raua need- 
mise» (1972) äärmised, «Kalevala» tekstil põhinevad osad." 

«Maarjamaa ballaadis» esineb pooltoon-täistoon helirida eespool vaadel- 
dud «Ei jõua» motiivis ja sellele järgnevates folkloorilaadsetes kujundites 
juhul, kui on kasutatud paralleelseid väikesi tertse (vt I ja II bassi partiisid 
näites 1) või paralleelseid kvinte (näide 7). 

Kuid ballaadis on ka ulatuslikud lõigud, milles pooltoon-täistoon heli- 
rida on rakendatud astmeliselt kvindi piires, kusjuures äärmised helid oma- 
vad tugihelide tähendust (näited 10 ja 12). Neid mööda rida kas üles- või 
allapoole liikuvaid motiive võib lugeda ballaadi motiivistiku kolmandasse 
rühma. Tüüpiliseks alt üles liikuvate motiivide näiteks on põhikulminat- 
siooni ettevalmistav orkestraalse arendusega lõik tekstil «mäel taovad vasa- 
rad kivi ja kostab võõras keel», kus on kasutatud kahte kvindi ulatusega 
pooltoon-täistoon helirida, milles esimese rea lõpunoot on ühtlasi järgmise 
rea algusnoodiks (vt näide 9). Kuna motiivid astuvad enamasti sisse erine- 
vatel ajamomentidel (kuigi esineb ka paralleelseid kvintides liikumisi), tekib 
kokkuvõttes segatud tekstiga sisemiselt aktiivne 6-häälne heliväli'” (näide 


" Messiaenil tähendab termin «transpositsioon» nii laadi asendit teatud kõrgusel 
kui ka selle transponeerimist. Ilmselt oleks õigem kasutada terminit «transpositsioon» 
ai juhul, kuna esimesel juhul sobiksid rohkem terminid «positsioon» või 
«asend». 
'* Messiaen pakub välja ka võimaluse alustada laadi täistooniga ja niiviisi moodus- 
tada täistoon-pooltoon helirida. Pooltoon-täistoon ja täistoon-pooltoon (ehk nn vä- 
hendatud) laadide erinevus praktilises loomingus sõltub suuresti autori käekirjast. 
Mida klassikalisem on helilooja mõtlemislaad, seda suuremad on laadidest tingitud 
erinevused, aga näiteks kaasaegse kobartehnika puhul võivad need olla kas minimaal- 
sed või kohati üldse puududa. 
” Messiaeni piiratud transpositsiooniga laadidest on veel suuremat kasutamist leid- 
nud esimene, ainult täistoonidel põhinev laad, millel on kaks transpositsiooni. Just 
liiga laialdase leviku tõttu soovitab Messiaen seda kasutada harva või siis kombinat- 
sioonis teiste laadidega. 
" Vt M. Humal. Mõningate Eduard Oja teoste laadistruktuurist, TMK 1984, 
nr 5, Ik 22—32. 
'* Näiteks ooper «Luigelend» (1965), 3. osa — «Tuisk» tsüklist «Talvemustrid» nais- 
koorile (1968), «Juhan Liivi sarkasmid» (1979), «Sõjakulleri sõit» meeskoorile (1984). 
'" VE U.Lippus. Veljo Tormis. «Raua needmine». TMK 1985, nr 2, Ik 20—29. 
Selliseid erinevatel ajamomentidel sisseastuvate motiividega ja seeläbi segatud 
tekstiga helivälju esineb ka V. Tormise teistes teostes, näiteks naiskooritsükli «Tal- 
vemustrid» 4. osas — «Virmalised» tekstil «Virmalised virvendavad...» (Vt 
B. Topmmnc. Kaprmakxkm npmpoati. Myazseixa, 1979, Ik 61—79) ning mees- 
kooritsükli «Juhan Liivi sarkasmid» 3. osas tekstil «Mäletsejad on kitsed ja mäletse- 
jad on lambad ja kõige suuremad mäletsejad on ajalehed». (Vt V. Tormis. 
26 Teosed meeskoorile, 11. Tallinn, 1985, 1k 50—55.) 

10). Lõigu keskel tõstetakse seda välja poolteise tooni võrra (ehk liigutakse 
pooltoon-täistoon helirea järgmisele lülile), ühtlasi muudetakse motiivide 
omavahelist järjestust. Pinge tõstmiseks koondub kogu heliväli lõigu lõpus 
ülemisele tugihelile (d') unisooni. 

Sama helivälja esimest kvindi ulatusega pooltoon-täistoon helirida on 
veidi hiljem kasutatud järk-järgult kasvava helikobara moodustamiseks 
tekstil «oota veel järved kaovad ja rannik kerkib veest». Selleks jäetakse 
paralleelsetes suurtes tertsides alt üles liikuva rea astmetest paigale esi- 
mene, kolmas, neljas ja kuues aste (näide 11). 

Vastukaaluks eelnenule liigutakse edaspidi mööda pooltoon-täistoon heli- 
ridu juba suunaga ülevalt alla. Tekstil «soolane vesi sööb silmad peast ja 
südame seest...» toimub sel viisil ühest häälerühmast teise kanduv ahela- 
taoline liikumine, kus on kasutatud kolme kvindi ulatusega helirida tugiheli- 
dega f', b, es ja As. Analoogiline ahelataoline liikumine toimub ka veidi 
hiljem tekstil «piiramismasinaid veetakse Saarde üle su pää», kuid pikemal 
ja arendatumal kujul. 

Neljandasse rühma võib lugeda I tenori improvisatsioonilised ja 
katkendlikud motiivid alates tekstist «üle mere ja latvade näed ...» ja lõpe- 
tades tekstiga «vaata Alutagust ja Vaigat kuni veel saad...» (näide 13), 
mida esitatakse tempolt sõltumatult, aeglasemalt (moderato) all liikuvast 
motoorsest heliväljast (allegro agitato). Esimese motiivi algushelid (h, c', d') 
alustaksid nagu uut pooltoon-täistoon helirida ülemiselt tugihelilt (4), kuid 
neljanda noodi (dis') järel süsteem katkeb. Edasi põhinevad motiivid täieli- 
kult all liikuva helivälja nootidel, mis parema kõlavuse huvides on ka täiesti 
loomulik, Iga motiiviga tõustakse üha kõrgemale ja viimase motiivi lõpu- 
noot (as') on ka ballaadi heliline kõrgpunkt ning maksimaalse pinge saavu- 
tamiseks on see tritoni vahekorras unisoonis olevate alumiste häältega. Sel- 
lele järgnev «Ei jõua» motiiv kogu koorilt on ühtlasi ka kogu ballaadi põhi- 
kulminatsiooni tipphetk (näide 4). 

Teoste vormiprobleemide lahendamisel (ehk vormimisel, kuna he- 
liloojad ei kasuta enam klassikalisi vormiskeeme) on suur tähtsus just 
põhikulminatsioonil ja selle paigutusel. «Maarjamaa ballaadis» 
vastab põhikulminatsiooni ajaline paigutus'* ligikaudu nn kuldlõike 
printsiibile, täpsemalt selle positiivsele variandile.'* Põhikulminat- 


äide 14 


'5 «Maarjamaa ballaadi» ja selle üksikute lõikude ajaline kestus võib erinevatel 
ettekannetel suuresti kõikuda, kuna autor on mitmete foonide tähistamisel kasutanud 
joonsüsteemi ilma konkreetset pikkust märkimata (näited 2—6 ja 12). Ettekannetel 
sõltub nende igakordne pikkus dirigendist. Selline omadus lähendab ballaadi mõneti 
aleatoorilistele heliteostele, kus ajalised proportsioonid võivad erinevatel ettekanne- 
tel samuti kõikuda. 

" Nn kuldlõike printsiipi võib väljendada matemaatilise võrrandiga 
1:0,618—0,618:0,328 ehk A:a—a:b, kus A on tervik, a suurem ja b väiksem ter- 
viku osa. Terviku jagamisel osadeks on võimalikud: 

1. positiivne lõige (eespool suurem terviku osa); 

2. negatiivne lõige (eespool väiksem terviku osa). 

sioonile järgneb veel kaks järelkulminatsiooni””, millest teine on tugevam 
esimesest. Skemaatiliselt võiks ballaadi vormiproportsioone kujutada näites 
14 toodud skeemiga. 

Dramaturgia seisukohalt on suur tähtsus ka erinevate faktuuride, 
tempode, tämbrite, registrite, samuti dünaamika vaheldumisel. Näiteks on 
domineerivatele allegro agitato lõikudele (näited 1, 10, 11, 12) vastandatud 
aeglasema tempoga (sostenuto, tranguillo) lõigud, kus faktuur hõredam ja 
muusika improvisatsioonilisem (näide 6). 

Tuleks veel märkida autori oskust teose jooksul maksimumilähedaselt 
ära kasutada iga üksiku häälerühma ulatust*'. Puuduvad ainult 1 tenori 
kõige kõrgemad helid paari tooni ulatuses, kuid maksimaalse kõlajõu saavu- 
tamiseks ei olegi need kõige sobivamad. 

Märkimist väärib ka häältejuhtimine, mille abil on korduvates motiivi- 
des varieeritud partiisid. Selle näiteks on teose algul tekstidel «Sakala nõt- 
kub variseb Nurmekund...» ja «Pea kohal söönud kaarnaid jalge all nõgist 
lund...» põhinevad motiivid, kus I ja II bass vahetavad aeg-ajalt oma 
kohad (näide 1). 

Lõpuks mõni sõna teksti ja muusika vahekordadest. Olen nimelt kuulnud 
väidetavat, et Tormisel on teksti tähendus vahel «üleintoneeritud», mistõttu 
muusika muutub pisut illustratiivseks. Ka «Maarjamaa ballaadis» on kohti, 
mille lahenduse üle võib vaielda. 

Kas peab näiteks teksti «liig suur ja võõras linn» puhul kõlama just ko- 
raal või tekstil «mäel taovad vasarad kive ja kostab võõras keel...» tek- 
kima segatud tekstiga motoorne heliväli või tekstil «vaata Alutagust ja Vai- 
gat kuni veel saad...» meloodia lõpuks tõusma «kikivarvastele» või teks- 
tile «ühe ühepäeviku lend» järgnema järkjärgult katkev glissando või 
teksti «oota veel järved kaovad ja rannik kerkib veest...» iseloomustama 
tõusev helikobar või teksti «piiramismasinaid veetakse Saarde üle su 
pää...» edasi andma ühest häälerühmast teise kanduv ahelataoline liiku- 
mine? 

Kuid samas on võimatu määrata täpset piiri, kus lõpeb õnnestunud 
kujundlikkus ja algab illustratiivsus, kuna igaühe jaoks asub see «piir» eri 
kohas ja niisiis sõltub see suuresti maitsest. Võib-olla Tormis vahel pisut 
liialdab teksti muusikalisel ilmestamisel, kuid igal juhul on ta üks neid 
väheseid eesti nüüdisheliloojaid, kelle vokaalmuusikas ei esine «tühje» into- 
natsioone, mille puhul võiks ühe teksti asendada teisega, ilma et seejuures 
midagi muutuks. Tormisel on tekst alati muusikasse valatud. 

x % 

Siiani on RAM «Maarjamaa ballaadi» esitanud 51 korral. Tihti on bal- 
laad olnud just kõige tähtsamate ja prestiižikamate kontsertide, sealhulgas 
mitmete välisreiside** kavades. 

Võib loota, et nii nagu iga teine klassikaks saanud muusikateos, kõlab 
ka «Maarjamaa ballaad» tulevikus kui oma aja kunstiline dokument eesti 
muusikas. 


* Kahe järelkulminatsiooni tipud asuvad tekstidel «soolane vesi sööb silmad peast ja 
südame seest...» ja «piiramismasinaid veetakse Saarde üle su pää» põhinevate ahe- 
lataoliste liikumiste alguses. 

?1 «Maarjamaa ballaadis» on häälerühmade diapasoon järgmine: II bassil G-d', 1 
bassil As-es', II tenoril c-ges' ja I tenoril c-as'. 
2 Lisaks NSV Liidu piires toimunud kontsertidele on RAM «Maarjamaa ballaadi» 

30 esitanud veel Soomes, Saksa DV-s, Saksamaa LV-s, Šveitsis ja Itaalias. 


* MAALIPERS- 
PEKTILIVI SÜND 
JA TEATRIDEKO- 
RATSIOON, LK 96. 


Giotto. Põgenemine Egiptusesse. Padua. Cappella degli Scrovegni. 


Boba 


Kõigepealt: kes on too Boba? Noocremalt 
põlvkonnalt võib-olla kahtlev õlakehitus, 
kuid vanemalt äratundmisrõõmus tead- 
jamehe peanoogutus. Bobat entsüklopee- 
diast ei leia, kaeda tuleks märksõna «Sa- 
požnin, Vladimir» alt. Ja hämmelduses 
avastada, et muusikalise meelelahutus- 
kunsti virtuoos (ainulaadsemaid maail- 
mas oma mitmekülgsuses), keda omal 
ajal Bobana tunti ja hiljem Eesti NSV 
teenelise kunstniku aunimetusega pärja- 
ti, saab kaheksakümneseks. Selle kõrval 

HEINO PEDUSAAR 


H. Pedusaare foto 


päeva kõrval oma loendamatu publiku 
rõõmuks ja lustitamiseks jõudnud esine- 
da täpselt kolmveerand sajandit. 

Nii palju eluaastaid seniajani tegut- 
seva muusiku, pealegi interpreedi tur- 
jal pole just igapäevane nähtus. Ja selle 
veerde ladestunud esinemisstaaž on veel- 
gi haruldasem. Meistri põhiline pill, 
viiul, on tänaseni väsimatu. Ta valmis- 
tub juubelikontserdiks, küllap seegi kord 
Bach, nagu viie aasta eest. 

Entsüklopeedia väidab, et Vladimir 
Sapožnin on muusikaekstsentrik. Ühes 


kunagises raadiovestluses muidu alati 
kõigega soostuv, muhe ja mõnus maest- 
ro protesteeris: «Ma ei tea, kas see «eks- 
tsentrik» üldse õige on. Minu numbreid 
ei saanud küll nii nimetada, et esineb 
kloun või tuleb mingi naljanumber. 
Kui astusin lavale ja viiulit mängisin, 
siis ikka kontsertpalasid: Bazzini «Nõia- 
tantsu» või Sarasate «Mustlasviise» või 
Wieniawski «Scherzo-Tarantellat». Kui 
mängisin ksülofoni või veel mõnda muud 
pilli, siis samuti. Viiulgi on mul vanalt 
itaalia meistrilt ja väga hea kõlaga. 

Muidugi on olemas karikatuurid, pa- 
roodiad. Kuid need, mida mina instru- 
mentaalsolistina esinemistele lisaks pak- 
kusin, olid imitatsioonid, mitte odavalt 
tehtud ekstsentriline number või — 
hoidku taevas! — paroodia. Selle imi- 
teerimisoskusega on olnud isegi üsna tõ- 
siseid juhtumeid. Kui töötasin dirigendi- 
na ringhäälingus, tuli kord mängida pa- 
la, kus läks vaja kahte metsasarve. Kuid 
meie estraadiorkestri koosseisus polnud 
õnnetuseks ühtegi sellist pilli. Küll oli 
tromboon. Me mängisime otse saatesse, 
trombonist püüdis metsasarve moodi 
häält teha ja mina imiteerisin dirigeeri- 
mise ajal teist metsasarve. Mikrofon sei- 
sis mulle üsna lähedal. Vaatasin (heli- 
meister oli stuudio aparaadiruumi ak- 
nast näha), ei tea, kas tabab ära, et 
tegemist pole hoopiski mitte ehtsa instru- 
mendi häälega...» 

Marginaaliks siia vaid niipalju, et 
toonane helirežissöör sai valskusest siiski 
aru, muigas vargsi ja kutsus ka kolleege 
tollest ainulaadsest muusikavigurist osa 
saama. Seda lugu meenutavad Eesti 
Raadio veteranid seniajani. 

Hiljuti andis Tallinna Heliplaadistuu- 
dio välja V. Sapožnini mitmetahulist 
esinemiskunsti tutvustava plaadi*. Mitu 
viiulipala sellel on värsked salvestised 
kaheksakümnenda sünnipäeva künnisele 
astuvalt kunstnikult. Nendes veetleb 
maestro eriline stiilitunnetus, terviku 
kujundamise oskuse sõnulseletamatult 
kaasahaarav atmosfäär. Plaadil on ka. 
V. Sapožnini enda seadeid A. Hatšatur- 
jani ja E. Kapi teostest. Arhiivisalvestiste 
valikust on plaadile reastatud virtuoos- 
seid instrumentaalsoolosid, samuti fan- 
tastilise oskusega realiseeritud heliimi- 
tatsioone. Maestro jäljendab siin ainu- 


* «Menonnsas». M 6047 123 008. 


üksi oma loomulikku häält teisendades, 
mingeid lisavahendeid või helisalvestus- 
trikke abiks võtmata, tervet orkestritäit 
pille! 

Taas fragment ühest raadiovestlu- 
sest, kus Valter Ojakäär vastas lähte- 
küsimusele «Kuidas panna ajas ja ruu- 
mis paika selline nähtus nagu Vladimir 
Sapožnin?» järgmiselt: 


Boba koos vanematega 


«Minu arvates teda päriselt paika 
panna ei saagi, ta on selleks liiga liikuv ja 
mitmekülgne. Alati, kui hakkad teda 
vaatama ühest küljest, keerab ta sinu 
ette juba teise, ja neid külgi on tal to- 
hutu pika loomingutee jooksul olnud vä- 
ga palju. Ta on minu jaoks täiesti uni- 
kaalne nähtus,seda mitte ainult Eesti või 
Nõukogude Liidu ulatuses, vaid kogu 
maailmas. On olemas temast virtuoosse- 
maid viiulimängijaid, paremaid lauljaid, 
täiuslikumaid dirigente, osavamaid ksü- 
lofonivirtuoose, aga ma ei tea kedagi, kes 
oleks endas liitnud kõik need oskused. 


33 


Kuid sellega, mida nimetasin, tema 
sära ju kaugeltki veel ei piirdu, sest me 
teame Sapožninit heatasemelise muusi- 
kuna veel mitmel pillil ja harukordse 
imitaatorina. Olen kuulnud teda sõna- 
kunstnikuna mitmes keeles, viimasel 
aastakümnel näinud isegi filminäitleja- 
na — ja see kõik kokku on tõesti midagi 
ainult Vladimir Sapožninile omast. 


Boba, maailma pisim kloun 


Veel üks iseloomulik seik. Mul on tul- 
nud tema esinemisi saata ansamblis. Sel 
puhul on sageli nii, et mõni pikem num- 
ber läheb saateta. Siis istud ja kuulad 
seda õhtust õhtusse, nagu iga teinegi 
saalisviibija. Aga vahe on selles, et tava- 
line kontserdikülastaja kuuleb seda 
ainult üks kord, pillimehed aga kümneid 
ja kümneid kordi — sama programni sa- 
malt inimeselt. Kui publiku pool on igal 
kontserdil elevus ja aplausitormid, siis on 
see loomulik. Samas olen hämmastusega 
jälginud, et muusikud saateansamblis ja 
nende hulgas ka mina elame igal kontser- 
dil sellele ettekandele kaasa, otsekui kuu- 
leksime seda esimest korda. Tähendab, 

ja nähtavasti iseennast vaimustada sel 
määral, et see innustus kandub kõigile. 

Kui kokku võtta, siis minu meelest on 
Vladimir Sapožnin ühest küljest virtuoos 
ja meister ning teisest küljest on tal lapse 
mängurõõm. Nii äratabki ta imetlust ja 
kutsub kaasa elama.» 

Kunagi väga ammu võis tsirkustes ja 
varieteedes näha-kuulda omapärast 
numbrit. Areenile või lavale astub poisi- 
ke ja mängib ksülofonil tehniliselt üli- 
keeruka pala, näiteks mingi kiiretempo- 
lise galopi. Siis varjatakse saateorkestri 
vahemängu ajal pill riidega ja mängi- 
mine toimub juba läbi selle. Tagatipuks 
kaetakse noore virtuoosi silmad ja esi- 
nemine peab jätkuma lausa pimesi. Efek- 
ti süvendamiseks kustus lõpuks isegi 
valgus, kuid väike solist ei lase ennast 
millestki häirida. Pillimäng jätkub ja 
suubub marulisse aplausi. 

Niiviisi esines omal ajal väike Boba, 
hiljem kahtlemata üks universaalsemaid 
muusikuid, kes meil või mujal on meele- 
lahutusprogrammides üles astunud. Ras- 
ke oleks määrata, milline on ta päris- 
instrument. Ta valdab ühtmoodi virtu- 
oosselt viiulit, ksülofoni, kellamängu, 
kontsertiinat (väheldast harmoonikat 
meenutavat pilli), kõikvõimalikke suu- 
pille ja teab veel mida. 

Vladimir Sapožnin, kunagine väike 
virtuoos, on läbi ja lõhki tsirkuse laps. 
Viieselt hakkas ta areenil esinema, pisut 
žonglöörina, pisut akrobaadina, pisut 
klounina. Kõik see toimus lepingute alu- 
sel kord siin, kord seal mitmel pool maa- 
ilmas. 


«Mu vanemad olid kunstratsutajad, 
ema oli žonglöör hobusel ja isa oli džoki, 
kes esines niinimetatud kaukaasia ratsu- 
taja eripäraste numbritega. Temal olid 
selleks isegi omad hobused. Tol ajal tegid 
artistid ikka lepingud mõne tsirkusega, 
suve- või talvehooajaks või teinekord, kui 
hästi läks, isegi terveks aastaks. Kuid sa- 
gedamini olid lepingud palju lühemad. 

Muidugi tähendas see, et tuli väga pal- 
ju reisida. Artistide lastel oli selles mõt- 
tes väga raske, õppida oli kah vaja. Kui 
olime kusagil linnas kauem, sai meid pä- 
riselt kooli panna. Aga teinekord, kui 
rohkem ringi rändasime, nädal siin ja tei- 
ne seal, leiti mõni tudeng, kes lastega 
kooliprogrammi läbi võttis. 

Pisipoisi Vladimiri huvi kaldus juba 


varakult otsekui iseenesest muusikale. 
Papa Sapožnin oli märganud, kuidas 
poeg esinemispausidel ja proovidel ah- 
nelt tsirkuseorkestrist tulvavaid helisid 
kuulatas ja puhkehetkedel vanalt toruga 
grammofonilt muusikat lisaks ammutas. 
Ühelt eakalt tsirkusetööst tagasitõmbu- 
valt klounilt, muusikaliselt ekstsentri- 
kult, omandati ta instrumentaarium, 
muude pillide hulgas ka hea viiul ja tore 
kontsertksülofon. 


Saanud pillid oma valdusse, hakkas 
Boba neid kuulmise järgi mängima, ise 
veel noote tundmata. «Repertuaariks» 
olid viisikesed valssidest, polkadest, 
reinlendritest, Suppš operetiavamängu- 
dest ja muudest toonastest poppaladest, 
millega tsirkusenumbreid saadeti. Edu- 
sammud viiulil ja ksülofonil olid ilmsed 
ja vanemad mõistsid, et poja muusiku- 
talenti tuleb arendama hakata. Peamine 
suund võeti viiulimängule, küllap arves- 
tusega, et seda võisid juhendada sama 
tsirkuse orkestrandid. 

Puhuti leidus ka võimalusi süstemaa- 
tilisemateks õpinguteks, näiteks Ferga- 
nas, kus Sapožninid Esimese maailma- 
sõja lõpul pisut kestvama töölepingu 
said. Sel ajal juba üheteistkümnene Vla- 
dimir juunior kirjutati sealse muusika- 
kooli õppurite nimistusse, erialadeks 
viiuli- ja ksülofonimäng. 


Tsirkusekunstnikel pole õiget asu ku- 
sagil. Varsti saadi tööd Moskva tsirku- 
ses ja poisi muusikaõpingud jätkusid 
konservatooriumiprofessor Konstantin 
Mostrasi juures, seekord juba ainult 
viiuli alal. Ootasid aga uued esinemis- 
lepingud. Nii jõudis Vladimir Sapožnin 
diplomini alles 1936. aastal Tallinnas, 
lõpetades professor Johannes Paulseni 
viiuliklassi. Selleks ajaks oli noor muusik 
jõudnud enesele hea nime teha meelela- 
hutusprogrammides esineva virtuoosina. 
Hiljem on ta kaasa löönud ka orkest- 
rites, olnud džässorkestri dirigent ja 
Eesti Raadio estraadiorkestri kontsert- 
meister, samuti arranžeerija ning väi- 
kestviisi helilooja. Ta on jõudnud teha 
kõike, alates esinemistest loendamatute 
varieteede laval meil ja mujal kuni soliid- 
sete kontsertideni klassikast. 

«Teate, viiul on mu kõige armsam 
pill ja põhiinstrument. See on väga raske 
mänguriist, peab kogu aeg harjutama. 
Klaveri võib vist nädal aega harjutama- 


ta jätta, aga viiulit mitte, see annab ko- 
he tunda. Peab olema pidevas treenin- 
gus. Nüüd, kui olen kaugele ulatu- 
nud aastates, tuleb eriti pingutada. Se- 
da ma teengi: mõni päev rohkem, teine 
päev vähem, aga oma programmid män- 
gin kindlasti iga päev kuhjaga läbi. 
Mulle meeldib väga mängida Bachi, 
kontserte, sonaate. Tihtilugu mängin 


Boba aastal 1911 


neid enda jaoks, kas või grammofoni- 
plaadiga koos... Estraadiartistina ei ole 
mul kuigi palju võimalusi seda kasutada, 
mida minu neli seina kuulevad. Aastaid 
tagasi tegin veel iseseisvaid kontserte, 
aga nüüd, kui inimene on juba vane- 
maks jäänud, mängib ta rohkem süda- 
mega ja südamele. Juubelikontserdi teen 
aga jällegi klassikast. See oleks siis ka- 
heksakümnes.» 

1922. aastal tuli Vladimir Sapožnin 
Eestisse ja lülitus Tallinna omaaegse 
noobli restorani «Grand Marina» prog- 
rammi. Lisaks tuli veel töö orkestris, 

kuid peatselt läks ta, nagu ammune ja 
ärakulutatud, kuid siiski mõttetera sisal- 
dav kõnekäänd pajatab, laia maailma. 
Võib-olla mitte lausa õnne otsima, pigem 
äraelamis- ja edasijõudmisvõimalusi 
leidma. Tolleaegses Eestis oli muusikute- 
le tööd napimalt kui napilt. 

Tulid lepingud esinemisteks New Yor- 
gis ja Londonis, Pariisis ja Berliinis, 
Amsterdamis ja Rotterdamis, Viinis ja 
Königsbergis. Mõistagi kajastusid need 
ka arvustustes ja kokkuvõte kirjutatust, 
omamoodi «ühisnimetaja» võiks kõla- 
da järgmiselt: «Noor virtuoos on oma 
mitmekülgses programmis, mis sisaldab 
viiulipalasid vaheldumisi meisterlike 
ksülofonisoolode pimestava tulevärgiga, 
stepptantsuga ja kunstvilistamisega, 
väga väljapaistev. Boba Sapožninit tuleb 
terve õhtu vältel pakutavast kõige roh- 
kem esile tõsta.» 

Vladimir Sapožnin on omandanud 
mänguoskuse ka ebatavalistel pillidel. 
Ta varamus on okariinad, mitut liiki 
suupillid ja nende suur kontsertmudel. 
Tavalisel suupillil ei saa helirea piira- 
tuse tõttu keerukamaid palasid esitada. 
Nii hakkas kunstnik kasutama nelja eri- 
nevasse helistikku häälestatud pilli, mi- 
da mängimise ajal lausa akrobaadi vä- 
ledusega vahetas. Hiljem võttis ta kasu- 
tusele erilise kromaatilise suupilli. Kuid 
Sapožnin, meister mitmel instrumendil, 
on meisterlik pillimees ka hoopis pilli- 
deta: 


«See sai alguse päris lapsepõlvest. 
Teate küll, kuidas lapsed on, teevad män- 
gides kõiksuguseid hääli järele. Mina 
hakkasin imiteerima muusikariistu. 
Olen sündinud ja kasvanud tsirkuses ja 
nii ma istusin alatasa etendustel, kui 
ei pidanud kaasa tegema, orkestri va- 
hel. Lihtsalt imetlesin kõiki neid heli- 
sid. Siis hakkasingi kodus pillimehi mat- 
kima. Võtsin kätte mingi pulga otsekui 
muusikariista ja kujutlesin, et esinen or- 
kestrandina. Eks lastel on ikka olnud 
lemmikmänguasjad ja neid on tsirkuse- 
lastel samuti. Mängisin tinasõduritega, 
neid oli mul suur karbitäis — terve or- 
kester trummide ja pasunatega. Mina 
olin muidugi nende dirigent. Imiteeri- 
sin siis oma häälega kõiki neid pille, 
«mängisime» valsse ja marsse ja polka- 
sid, mida sellel ajal žonglööridele ja ekvi- 

Palju aastaid hiljem hakkasin esinema 
kabareedes ja varieteedes välismaal. 
Ameerikas kuulsin ühte väga head džäss- 
orkestrit mängimas. Teisel päeval läksin 
harjutusruumi ja hakkasin salaja oma- 
ette proovima, kuidas teha trombooni, 
trompeti või saksofoni häält. Saatsin en- 


Aastal 1922 või 1923 


nast ise klaveril ja kujutasin jälle ette, 
nagu lapsepõlves, et mul on orkester. 
Improviseerisin nii, nagu oleksin nendele 
pillidele arranžeerinud, nüüd juba lausa 
džässi jaoks. 

Üks angažement Königsbergis pidi 
kestma kuu aega. Esimesed kaks nädalat 
läksid nii, nagu olen alati esinenud, män- 
gisin viiulit ja ksülofoni. Ühel õhtul 
jõudsin varieteesse millegipärast õigest 
ajast hulga varem. Oodates hakkas igav. 
Siis nägin — kulisside taga seisab kla- 
ver. Istusin selle juurde ja hakkasin ühe 
turtud orkestripala pille imiteerima. Kui 
lõpetasin, kuulsin selja tagant aplausi. 
Kolleegid-orkestrandid olid tulnud ja 
mind tasakesi kuulama jäänud. Nad mui- 


dugi küsisid, et sa oskad nii hästi imi- 
teerida, miks sa seda kunagi laval teinud 
pole? «Noh, kuidas ma nüüd laval, seal ei 
saa vist küll niisugust numbrit teha! » 


Aga ühel õhtul oli saalis rahvast vä- 
hem ja mul jätkus nii palju julgust, et 
mõtlesin siiski natuke proovida. Taht- 
sin näha, kuidas rahvas niisuguse asja 
vastu võtab. Menu oli ootamatult suur. 
Tuli direktor ja ütles, et niisuguse numb- 
riga oleks suurepärane igal õhtul välja 
tulla. Varemgi olla samal laval esinenud 
spetsiaalselt angažeeritud imitaatoreid, 
kuid need polevat olnud nii head. Kuul- 
dud komplimentide peale hakkasin mõt- 
lema, kuidas iseseisev imitatsioonide 
number valmis teha. Klaver oli, orkest- 
rist tulid appi kontrabassi- ja trummi- 
mängija. Nii ma sellega peale hakka- 
singi... 

Väheke hiljem olid mu imitatsioonid 
juba päris laialt teada, sest mitmed kol- 
leegid teistest varieteedest olid jõudnud 
neid esinemisi vaatamas käia. Läkski se- 
daviisi, et kui kuhugi sõitsime, kirjutati 
lepingusse tingimata sisse ka imitatsioo- 
nidega esinemine.» 


Kui firma «Melodija» Tallinna stuu- 
dios 1960. aastal salvestati V. Sapožnini 
esimest heliplaati, püüdsime maestrot 
haarata võimalikult mitme kandi pealt, 
ja tahes-tahtmata pürgisid esikohale 
imitatsiooninumbrid. Seniajani peetakse 
nendest toredaimaks sõbralikku šarži 
sajandivahetuse priitahtlike pritsimees- 
te pasunakoorist. See on mitmekordne 
salvestis, mille käigus maestro puhk- 
pilliorkestri kõigi pillide hääled järjekor- 
ras lindile võlus. 

«Nojah, mäletan, kuidas siis, kui mi- 
nuga seda grammofoniplaati üles võtsite, 
hakkasite veenma: «Georg Otsaga on 
tehtud kvartett ja Emil Laansooga kitar- 
riansambel, kas imitatsioonidega ei saaks 
kah teha niimoodi, et tuleks orkester?» 

Hakkasin mõtlema, et vaatame peale- 
gi, mis sellest tulla võib. Esimene primi- 
tiivne katse sai päris huvitav ja siis asu- 
sime tõsiselt asja juurde. Kaks ööd tegi- 
me proovi, katsetasime nii ja teisiti, kuni 
kõik kõlalt korda ja muusikalt tasakaalu 
sai. Aga enne tuli instrumenteerida nagu 
ehtsa orkestri jaoks, valmis teha kõik 
partiid: kuidas mängib esimene trom- 
pet, teine trompet, tromboon, bass, isegi 
taldrikud. Tuli välja küll! 


Kõike kokku viia oli hoopis raskem. 
Esimesena lindistasime bassi: umps- 
pumps-pumps!, umps-pumps-pumps! 
Siis tuli teha meloodia ja juurde panna 
sekunda esimene-teine hääl ning kõige 
selle vahele sobitada bariton. «Saare- 
maa valss» tuli lõpuks päris huvitavalt 
välja. Kahju, et kui esined, ei saa seda 
publiku ees kasutada, oled «ühehäälne». 
Aga kuulajad ei tahtnudki uskuda, et 
«orkester» plaadil on üleni imitat- 
sioon... 

Kõige toredam on see, et mingi eksi- 
tuse pärast ei märgitud plaadi etiketile, 
mida meie «Saaremaa valss» enesest üld- 
se kujutab. Paljud võtavad seda tõepoo- 
lest päris ehtsa orkestrina, ütleme, küla- 
poiste orkestrina.» 

Mu kolleeg Eesti Raadiost Lembit 
Lauri on Vladimir Sapožninile pühenda- 
tud kunagisele raadiosaatele andnud 
pealkirja: «Elukutse — meelelahutus». 
Paremat ei oskakski leida. Auväär- 
sesse ikka jõudnud maestro on oma tä- 
nulikule publikule pakkunud rohkesti 
kõrgetasemelist meelelahutust vist selle 
muusikasfääri igast segmendist. Meelela- 
hutust, mida tuleb võtta väga tõsiselt 
tehtava, sügava kunstina. Seitsmekümne 
viie aasta vältel, tahaksin veel kord rõhu- 
tada. Tänaseni noorusvärskena, alatasa 
elavhõbejalt tõttavana. Tõsi, nüüd juba 
suurest kunstist ja tuhandelisest audi- 
tooriumist pisut eemale jäävatel radadel, 
kuid siiski päev päeva kõrval ja ikka 
hommikust õhtuni. Ansambel perekon- 
naseisuametis, stiilipuhas kohvikumuu- 
sikatrio, puhutine kaasalöömine varie- 
tee laval, mitmesugustel segakavaga 
kontsertidel ja esinemised kohtumisõhtu- 
tel. Tööd jagub. Senisest ehk pisut roh- 
kem jätkub ka puhkehetki oma unikaalse 
mänguasja-kollektsiooni ja kodus har- 
rastatava Bachi muusika jaoks. 

Otar Ioseliani 


KES 


Gruusia NSV rahvakunstniku Otar Ioseliani 
nimi on kirjutatud nelja täispika mängufilmi 
tiitritesse: «Lehesadu» (1966), «Elas laulu- 
rästas» (1970) ja «Pastoraal» (1975). Tuna- 
mullu valmis koostöös prantsuse kineasti- 
dega «Kuu lemmikud», ja praegu teeb Iose- 
liani ettevalmistusi uue filmi võteteks. Seegi 
kord Pariisis. 

Otar Ioseliani sündis Thbilisis 1934. aas- 
tal. Ta on lõpetanud muusikakooli koorijuhina 
ning kompositsioonikursused Thbilisi konser- 
vatooriumi juures. Seejärel oli Moskva Riik- 
liku Ülikooli matemaatika- ja mehaanikatea- 
duskonna tudeng; ülikool jäi pärast kolman- 
dat kursust kinokooli pärast pooleli. ÜRKI-s 
õppis ta aastatel 1955—1960 (muide samal 
kursusel Leida Laiuse ja Jüri Müüriga), esi- 
otsa Aleksandr Dovženko käe all... 

Esimene mängufilm, nimeks «Aprill», val- 
mis 1962. Aga kuna too lühimetraažiline 
mõistulooke polnud meeltmööda mitmete ins- 
tantside ametnikele ja noor lavastaja keeldus 
ka parandusi tegemast, jäi film tosinaks aas- 
taks riiulile. See jõudis vaatajate ette alles 
1974, mil «Lehesadu» ja «Laulurästas» olid 
toonud režissöörile auhindu mitmetel maadel; 
Toseliani ise hindab esmafilmi tagantjärele 
küll pigem lihtsalt vormiprooviks. 

(Aastatel 1962—1964 oli Ioseliani filmi- 
elust eemal, töötas Rustavi metallurgiakom- 
binaadis ning sõitis kalalaeval merd.) 

Päris esimesed filmikatsed tegi ta aga 
dokumentalistina: kooliajal valmisid lühifil- 
mid «Akvarell» (1957) ja «Sapovnela» (1959), 
pärastpoole tulid veel «Malm» (1964) ja «Vana 
gruusia laul» (1969). 

Põgusalt on Ioseliani ka ise näitelinale 
ilmunud: nimetus kõrvalosas Mihhail Tšiau- 
reli filmis «Jutustus ühest tüdrukust» (1960) 
ning vilksamisi «Pastoraalis». 

Heas usus, et lugejal on veel silma ees 
kaadrid «Lehesajust», «Laulurästast» = ja 
«Pastoraalist», ning lootuses, et kunagi ek- 
raanile jõudev «Kuu lemmikud» annab taas 
põhjust režissööri loomingust kõnelda, ei ole 
siin püütud esitada kõrvaltvaadet tema filmi- 
dele, vaid pakutakse kolm juba varem ilmu- 
nud intervjuud. Esimese vestluse suunaja 
ning üleskirjutaja oli Miron Tšernenko («Otar 
Toseliani: «Film on tegu...»». Rmt: «Ikpan 
1976—1977»; M, 1978), teise vahendajaks Alla 
Gerber («Ja siin lõpeb kunst...». «Kuno» 
1979, nr 10. Riia). Esimesi on eesti keeles 
pisut lühendatud. Kolmas kõnelus 0. Ioseliani- 
ga toimus enne «Kuu lemmikute» võtteid ja 
usutlejaks oli Aleksandr Lipkov («Elukutsest 
ja kutsemeisterlikkusest». «Hosviü dunvm» 
1983, nr 24. Alma-Ata). 


Mis on film? Film on dokument, ent 
dokument ei tohi olla võlts — tun- 
nistus sellest, kuidas sa maailmas elasid, 
kuidas reageerisid ümbritsevale oma 
konkreetsel ajal, konkreetsetes olukorda- 
des. Või veel laiemalt: kuidas elame meie, 
inimesed, ses ilmas ja kuidas reageerime 
talle, kollektiivselt, üheskoos. Sellepärast 
ongi filmitöö üks raskemaid ameteid. 
Sest tema aluseks on fiktsioon, teisiti 
öeldes väljamõeldis ja vale, kuid samas 
on filmikunsti üks põhijooni võimatus 
valetada. Sest kinematograafia ei ole in- 
tiimne ega kammerlik, filmi vahendusel 
puutud kokku tohutult paljude inimes- 
tega, tohutult paljude pretensioonide ja 
nõudmistega ... Üldse sarnaned sa ette- 
kandjaga, kes kannab kandikul mingit 
väärtuslikku palsamit läbi tantsusaali, 
kus kõik trambivad, sind tõugatakse ja 
segatakse... Aga sina lähed, pööramata 
millelegi tähelepanu. Sellepärast, et teha 
filmi on meeste töö ja režissöör peab 
olema pisut avantürist, peab tegema 
head, olema aus, võtma iga oma sammu 
kui elu viimast, täitma oma ülesanded, 
mis ka ei juhtuks... Nii ma püüangi 
elada, jõudumööda, algusest peale... 


Programmina on see vaieldamatult 
kena. Oleks huvitav jälgida, kuidas 
see realiseerub elus, filmides, just ni- 
melt algusest tänaseni. 


» Algul ma proovisin instrumenti: mi- 
da saab teha, kuidas ja kus tuleb pare- 
mini välja. Tegin kaks lühifilmi, mõle- 
mad olid pigem vormikatsetused: «Laul 
õiest, mida keegi ei suuda leida» («Sa- 
povnela») ja «Aprill». Siis, viisteist- 
seitseteist aastat tagasi, mõjusid nad 
pööraselt formalistlikena ja praegu on 
neid juba võimatu vaadata. Kuid ma ar- 
van, etigaüks peab läbi tegema harjutus- 
perioodi. Seejärel tuli «Malm». Siin oh- 
jeldasin ise oma käsi ja fantaasiat, et 
lihtsalt ainest normaalsest vaatepunktist 
vaadelda ning sellest normaalses keeles 
jutustada. Sellest peale, mulle tundub, 
hakkasin üht-teist taipama oma käsitööst 
ning asusin juba ilma igasuguste illu- 
sioonideta tegelema fotograafia ja heli- 
lindistamisega, aga see ongi kino. Ja, na- 
gu meid õpetab Renš Clair, kui on või- 
malik ületada jõge paadiga, siis pole põh- 
just proovida seda teha vannis. Teisiti 
öeldes, filmi abil tuleb teha üksnes seda, 
mida filmi abil teha saab. Sellest ajast 


peale meeldivad mulle filmid, milles mit- 
te midagi ei anta edasi sõna abil. Seman- 
tiline rõhk asetub kujutisele. See tähen- 
dab, et filmis peab kõik olema arusaadav 
ning erutav ilma teise märgisüsteemi 
kaasmõjuta. 

Ja kui ma taipasin, kui piiratud on 
selle fotograafia ja helisalvestuse segu 
kommunikatiivsed võimalused, mõistsin, 
et seda peab lihtsalt tegema võimalikult 
ausalt. Professionaalselt. Sest meister- 
likkus selles töös tähendab lihtsalt oskust 
aru saada oma hingeliigutustest, oma 
süümest ning kanda see teadmine tervel 
kujul ilma kadudeta nendeni, keda see 
huvitab. Ma arvan, et ainult sügavalt 
ausad inimesed võivad tegelda kinemato- 
graafiaga. Ainult need, kes on piisavalt 
intelligentsed mõistmaks, et puu kasvab 
ikka juured alla- ja oksad ülespoole ning 
ükski taimekasvatajate vigur ei muuda 
midagi... 

Proovime siiski pöörduda tagasi konk- 

reetsete filmide juurde. Teisiti küsi- 

des: millest räägivad «Lehesadu», 

«Elas laulurästas», «Pastoraal»? Kas 

neid läbib ühine teema? Või moraal, 

õpetus? 

Kõik need asjad on väga juhuslikud. 
Midagi vilksatas läbi pea ja sa mõtled, 
kas sellest ei saaks filmi. Otsustad, et 
saab. Te tahate konkreetsetest filmidest? 
Palun. «Lehesadu». Siin on ju üksainus 
elementaarne mõte: see, et inimene on 
puhas, valge leht, ja on väga tähtis, mis- 
suguse fraasi kirjutab elu sellele esime- 
sena; kas ta ületab või ei ületa oma elu 
Rubico, ning see samm sõltub tema pere- 
konnast, kes teda kasvatas, kes teda 
ümbritsesid ja õpetasid. Lühidalt öeldes, 
kes ta on, kas juurtega või juurteta taim. 
«Lehesajus» esineb veel ka üks kõrval- 
teema: miks on niisuguseid inimesi vähe, 
mis on selle põhjus? Sel filmil oli raske 
saatus, aga see ei kurvastanud mind, 
vaid isegi valmistas lõbu. Film on ju teh- 
tud. Samm on astutud. Aga kui nii, siis 
tähendab, et film on olemas, mis temaga 
ka ei juhtuks... Hiljem oli «Lauluräs- 
tas», mis samuti põhineb väga lihtsal 
mõttel, isegi mitte mõttel, vaid küsimu- 
sel, mille ma kunagi endale esitasin: 
miks kõik võtavad endale õiguse jagada 
inimesed loojateks ning kõrvalseisja- 
teks? See on ju ebainimlik lähenemine. 
Kas ta tõesti peab tingimata metrood 

sõnaga, elementaarsed mõtted, need on 
vaja ainult nagu kord ja kohus paigu- 
tada kinematograafiliste võimaluste süs- 
teemi. 

Te lõpetasite nüüd oma kolmanda 

mängufilmi, «Pastoraali». Millest see 

kõneleb? Kas selles on midagi ühist 
eelmistega? 

Kui oleks võimalik jutustada, millest 
on film, oleks lihtne teda valmis teha. 
Filmi teedki just seepärast, et ei saa sõ- 
nadega ära rääkida; sellest oli meil juba 
juttu. Ma võin lihtsalt meenutada, mis- 
sugune oli lähteidee, kui seda võib nõnda 
nimetada. On olemas terve kategooria 
inimesi, kellele vaimne töö on elukut- 
seks — muusikud, kunstnikud, kirjani- 
kud, ajakirjanikud. Ja mina proovisin te- 
ha selle eriliselt märgitud inimgrupi ana- 
lüüsi: kas võib inimene, tegeldes elukut- 
seliselt sellega, mis peaks talle loodusest 
omane olema, säilitada seejuures oma 
loomulikkuse. Olla ergas, terane, vaim- 
ne? Sellepärast ma võtsin Thbilisis kvar- 
teti ning tõin ta maale — valmistuma 
sügistalviseks hooajaks. Panin nad rõdu- 
le istuma ja proove tegema, mängima 
Mozartit keset reaalsust, keset normaal- 
set, kaagutavat, luikavat, mäletsevat elu. 
Aga teiste sekka panin istuma murde- 
ealise tüdruku. Ja tema istub ning on vai- 
mustuses: ah, milliseid inimesi on ole- 
mas. Ta ei aimanudki, et tegelikult on 
asjad teisiti. Pärast nad korjavad oma 
pillid kokku ja sõidavad ära. 

Aga mis siis juhtub nende saabumise 

ja ärasõidu vahel? 

Mitte midagi ei juhtu. Nad musit- 
seerivad, kui vihma sajab, mängivad tüd- 


«Elas laulurästas» (1970). 


rukuga šaraadi, filosofeerivad, teevad 
nalja. Nad on kenad inimesed, selles ongi 
viga. Aga need, kes tüdrukut ümbritse- 
vad, on jõhkrad ja tavalised. 
«Pastoraalis» nagu «Laulurästaski», 
aga võib-olla isegi rohkem, on tege- 
vus viidud natuuri ja osad antud mit- 
teprofessionaalsetele näitlejatele. Seo- 
ses sellega tekib nagu ikka küsimus 
teie filmide dokumentaalsusest. 
Mind ärritab formuleeringute eba- 
täpsus. Mida see dokumentaalsus tähen- 
dab? Kas on see hea või halb? Teie 
sõnutsi paistab see olevat mingi jõud, mis 
rõhub ja alistab inimest. Ma arvan, et 
dokumentaalsus tähendab püüet võimali- 
kult tõepäraselt ja veenvalt petta vaata- 
jat. See on kinematograafia põhiline 
omadus. Sest ühelt poolt ta küll fotogra- 
feerib reaalset inimest, ent paneb talle 


» selga võõrad rõivad ning sunnib ütlema 


võõraid sõnu. Ja isegi, kui ma filmin tõe- 
list talupoega, ütleb ta lauseid, mis talle 
ilma minu juuresolekuta, ilma minu taht- 
miseta poleks kunagi pähe tulnud. Ja 
sellest seisukohast pole dokumentaalsust, 
dokumenti sellest inimesest olemas. 
Aga teiselt poolt on see dokument ehtne: 
kui inimene sureb, siis tema sugulased, 
sõbrad ja lähedased valavad mõne pisara, 
nähes teda ekraanil, ning eraldavad ta 
kohe sinu kujundireast, sinu väljamõel- 
dud situatsioonist ning vaatavad teda 
lihtsalt nagu oma Grišat, suure tusatun- 
dega, kui Griša teeb ekraanil midagi võõ- 
riti... Ma tahan öelda, et ei usu doku- 
mentaalsust. Seda pole olemas. Kuid on 
olemas teatavate seaduste järgi reaal- 
sest materjalist loodud kujund millestki, 
mida looduses ei eksisteeri. Mis tahes 
dokumentaalfilmil, mida te mulle nime- 
taksite Lumišre'ist Karmenini, pole do- 
kumentaalsusega midagi pistmist. Pari- 
mal juhul annab ta tunnistust sellest, 
kuidas inimesed sellel või teisel ajastul 
riietusid, mida nad sõid ja jõid, missu- 
guseid tööriistu kasutasid... Millest 
see dokument kõneleb? Sinu sisemaail- 
mast? Me juba rääkisime, et see on doku- 
ment, mis tahab säilitada seiku, mis on 
sulle armsad, ja seda, mis on sulle vastik, 
dokument püüab seista vastu reaalsuse 
põgususele, selle muutlikule voolule. See 
on inimese psüühika omadus — püüda 
korrata kordumatut, veel kord kogeda 
seda, mis kunagi meiega juhtus. See on 
üldse omane kunstile. Me lähtume liht- 


sast seigast, et näitleja on oma loomu- 
liku inimliku artistlikkuse ümber muut- 
nud võimeks varjata oma ehtsat, inim- 
likku olemust. Ja ta on oma tegeliku isik- 
suse palge — kui ta tõepoolest on pro- 
fessionaal — ära varjanud niivõrd, et on 
selle peaaegu kaotanud. Temast on saa- 
nud kattevari, mis võib moonduda suva- 
liseks maskiks. Niisugune näitleja ei pa- 
ku mulle huvi. Ta on valelik, teda pole 
olemas, temaga ei ole võimalik suhelda 
ekraani vahendusel, kui hiilgavalt ta ka 
ei mängiks. Niisiis me lähtume postu- 
laadist, et artistlikkus pole omane üksnes 
näitlejale, et filmi esinema võib võtta 
suvalise normaalse inimese. Sest mida tä- 
hendab artistlikkus? See on oskus veen- 
valt petta. Aga kui see omadus on olemas 
mitteprofessionaalilgi, siis ta ikkagi ei 
suuda lõpuni vabaneda iseendast, ta va- 
letab iseenda isiksuse raamides, ja ni- 
melt seda me kasutamegi. Teda ei või 
sundida tegema asju, mis on üle tema 
võimete. Ta on nagu laps, kelle pealt 
võib näha enda inetuid tegusid. Ja kui 
sa kavatsed talle midagi selgitada, siis on 
vaja seda teha kõige lihtsamal viisil, ja 
ta tuleb asetada olukorda, milles ta juba 
varem on olnud, mis on talle harjumus- 
pärane ja omane. Muidugi teatud mõt- 
tes võib öelda, et see on dokument. Ent 
kellest? On «Laulurästas» dokument Ge- 
la Kandelaki elust? Pigem on see doku- 
ment režissööri elust, sest tema ju valib 
näitleja, kes suudab korrata tema hinge- 
liikumisi, kopeerides neid omas isiksu- 
ses. 
Kuidas sünnivad teie filmide ideed? 
Või teisiti öeldes: kuidas tekib film, 
idee sünnimomendist kuni ekraanile 
tulekuni? 

Idee ei teki. See lihtsalt võetakse elust. 
Mul ei ole kunagi nõnda, et pärast filmi 
lõpetamist hakkad kohemaid mõtlema, 
mida nüüd veel võiks ette võtta. Lihtsalt 
elad normaalset inimese elu, kuni satub 
ette mingi seik. Või inimene. Või olukord. 
Ning järsku tahad teha sellest filmi. Siis 
tuleb kõige raskem, kõige piinarikkam 
aeg: on vaja see kõik kirja panna, välja 
mõelda. Ja esimene asi: on tarvis leida 
inimene, kes võiks selle sinu jaoks valmis 
teha, välja mõelda, luua mingi konst- 
ruktsiooni. Konstruktsiooni, mida pole 
kunagi huvitav lugeda, mitte kunagi ei 
ole see lugu, mis võiks sind panna huvi 
tundma, millega asi lõpeb. Mitte kunagi! 


Otar Ioseliani. 


Ei tea, võib-olla pole mul õigus, võib- 
olla on ainult minuga nii, mind lihtsalt 
ei huvita süžee, mind huvitab pilt, mis 
liigub ja areneb ajas... Antud juhul on 
minu arvates peamine, et film jääks 
meelde tervenisti, algusest lõpuni, aga 
mitte kui mälestus sellest, mis millele 
järgnes... Ent kahjuks ei saa kunagi 
filmi täielikult ette valmis mõelda. Ja 
see saab selgeks võtete ajal, kui kogu 
jõud kulub banaalsuste, lihtlabaste la- 
henduste, silmanähtavuste ületamiseks; 
see kõik tekib loomulikult sinus eneses, 
laiskusest, kergendamaks oma tööd. Ja 
jumalale tänu, kui sul jätkub jõudu seda 
kõike avastada ning kõrvale heita; teine- 
kord ei märka seda enne, kui hakkad 
monteerima. Üleüldse on võtteprotsess 
meie töö kõige ebameeldivam järk. Selle- 
pärast, et siis on kõik seotud väga suure 
hulga inimestega. Ja sina pead tegema 
näo, et tead kõike, kui just mitte kõike, 
siis vähemalt seda, mida tuleb teha. Võ- 
tad enesele juhi rolli, aga kui see roll pole 

piinarikas. Tahaks ennast kuhugi ära 
peita. 

Wajda on kunagi öelnud, et režissööri 

elukutse on segu kapralist ja poee- 

dist... 

Omajagu on selles õigust. Selle vahe- 
ga, et poeedita saab läbi, kapralita aga 
mitte. Igatahes on veendumus oma tege- 
vuse õigsuses möödapääsmatult vajalik, 
sest on olemas kutse-eetika — see ütleb, 
mida ei tohi sundida inimest tegema, 
mida ei tohi filmi huvides korda saata. 
Teisisõnu, mida võib teha tegelikes, elu- 
listes olukordades, kuid ei tohi siis, kui 


«Lehesadu». 


neid olukordi imiteeritakse. Filmi jaoks 
ei tohi tappa looma, ei tohi raiuda puud, 
selleks et seda filmile võtta; kuid puu 
võib maha raiuda ahju kütmiseks ja loo- 
ma võib tappa inimestele toiduks. Kujun- 
dit see minus ei tekita! Me pole ju room- 
lased! Nii võib ju ka inimesel pea maha 
võtta! Kuid on selge, et seda ei saa sele- 
tada, vaid seda peab tundma... Pärast 
aga tuleb ilmsiks, et kogu filmitud ma- 
terjal ei kõlba kuhugi. Ja mitte sellepä- 
rast, et operaator on halb või ei saanud 
millestki aru, vaid sellepärast, et toimuv 
ei mahu lavastuse raamidesse, ettear- 
vestatud kaamera . liikumisjoonisesse. 
Üldjuhul jätab kõik, mis toimub kaame- 
ra ja misanstseenidega, soovida. Ja siis 
ma hakkan tegelema oma põhitööga — 
monteerima. See tähendab — loon kom- 
positsiooni, mosaiigi erinevatest kivikes- 
test. Sest filmitud materjal koosneb lõi- 
kudest, millel peaaegu puudub omavahe- 
line seos, igale lõigule tuleb otsida paari- 


42 line... See on filmitöös peamine, kõige 


“Lehesadu» (1966). 


tähtsam, ja siin ei saa läbi seltsimeesteta, 
kes oskavad objektiivselt vaadata sellele, 
mida sa oled teinud, ega laula sulle kii- 
tust. Kui sa just pole peast segi, leiad 
niisugused kaaslased. Nii lõpeb filmi te- 
gemine, ja imelik: vaadata ma teda ei 
suuda. On piin istuda saalis ja olla sun- 
nitud tõlkima. Nüüd hakkad aru saama, 
mida ei oska teha, mis osutus sinust tuge- 
vamaks, murdis läbi nagu rohi asfaldist, 
sind valdab meelekibedus, häbi ja kahet- 
sus. On režissööre, kes ise ennast õigus- 
tavad, kiidavad ja veenavad: seda ei mär- 
ganud keegi, seda ei näinud keegi ja ku- 
rat nendega, minu film on lõpuks ju hea. 
Ma arvan, et see ei ole inimväärikas. 


1976 


Võiksid ehk nimetada mingeid vapus- 

tusi oma elus, mis kõik pahupidi pöö- 

rasid, sinus midagi muutsid, viisid 
millegi ootamatuni sinus eneses (või 
väljaspool)? 

Nagu sündisin, nii ka elan. Kõik, mis 
oli, on olnud hästi. Ma pole kunagi enda 
pärast häbi tundnud. Ma ei kahetse mi- 
dagi ja südametunnistus mind öösiti ei 
piina. Muidugi ei ole sajandi sündmused 
möödunud minust märkamatult. Aga see 
ei tähenda, et sündmused, vapustused 
peaksid tingimata otseselt avalduma ek- 
raanil. Kui mõni kuulus režissöör tegigi 
sõja läbi, mis siis? Aleksei Germanit pol- 
nud tollal olemaski, aga ta tegi hea fil- 
mi — «Kakskümmend päeva sõjata». 


Ma ei arva sugugi, et kõik elamused 
saavad kunstiaineseks. Aga sina 
ise ... Oled millestki elus loobunud? 
Midagi enese jaoks avastanud? 


Ma armastasin Repinit, nüüd enam ei 
armasta. Tahtsin saada füüsikuks, MRÜ 
neljandal kursusel mõtlesin ümber... 
Midagi selles vaimus, ei rohkemat. 

Mida loed oma praeguse elu peami- 

seks saavutuseks? 

Seda ma võin öelda. Nüüd ei ole ma 
kunagi kategooriline. Püüan mitte olla. 
Praegugi, sinuga vesteldes, pole ma kin- 
del, kas kõnelen õigust. Aga ma vähe- 
malt ei valeta. Püüan olla aus, ehkki ei 
arva, etsee, mida räägin, on tõde. Ent kui 
ma millestki tõepoolest vaimustun, siis 
oma mõistmatuse siirast mõistmisest. 

Aga ikkagi, kes või mis sinu arvates 

teeb kunstnikust kunstniku? 

Arvan, et inimene kujuneb enne 
kuuendat eluaastat: kodumaja, seinad, 
ema hääl, aken, mänguasjad, naabrid ku- 
jundavad teda. Sellised režissöörid nagu 
näiteks vennad Mihhalkovid-Kontša- 
lovskid kujunesid välja juba lapsepõlves 
(andest ma ei räägi, see on kaasa sün- 
dinud). Kõik muu on tehnika. Õpetada 
võib kõike, aga kui sa ei oska kõnelda 
inglise keelt ja sind hakatakse tõlkima, 
siis ükski tõlk niikuinii ei saa kuulaja- 
teni tuua just nimelt sinu häält, sinu in- 
tonatsiooni, sinu sõnastust. Võta meiegi 
vestlus. Sa ei suuda iialgi paberile tõlki- 
da seda, mida sulle räägin. Kirjutad 
üles, mida kuulda tahtsid ja kuidas sa 


seda kuulsid. Kunstnik on kordumatu 

isiksus. Meisterlikkust võib õpetada esi- 

tajale — sellele, kes realiseerib kellegi 

mõtet. Kõike muud, kirjutama nagu 

Puškin või Bulgakov, looma muusikat 

nagu Beethoven, on võimatu õpetada. 
Kuid miks sina õieti arvasid, et võid 
olla režissöör? 


Olin häbematu. Väga enesekindel 
poiss olin. Pealegi ei tahtnud ma midagi 
lõhkuda, mulle hakkas järsku paistma, et 
füüsika on hävitav, surma loov teadus. 
Aga mina tahtsin kirjeldada inimese mo- 
raalseid võimalusi. Taasluua ja kujus- 
tada inimese hinge elavas maailmas. 
Mitte kedagi õpetada, vaid koos teistega 
tundma õppida, kes me oleme ja mida 
suudame. Nii ma otsustasingi enesekind- 
lalt minna ÜRKI-sse režissööriks õppi- 
ma, läksin ja mind... ei võetud. Komis- 
jonis ütles keegi: «Pole tarmukust. Meie 
elukutses on peamine väledus ja kiirus.» 
Või tormakus, ei mäleta. Aga siis astus 
sisse Dovženko. Ta oli sündinud intelli- 
gent ja pidas väga lugu inimese rühist. 
Kuidas inimene käib, istub, kuidas hoiab 
käsi... Minule õpetati seda kodus, nii et 
mul endal ei olnud siin mingeid tee- 


«Lehesadu». Vasakul filmi peaosaline Ramaz 


Georgobiani (Niko). 

neid... Aga ma meeldisin talle ja ta 
võttis mu oma kursusele. Ent üle aasta 
olnuks tema juures õppida kahjulik. Mi- 
nule isiklikult oli tema elev ja ülev stiil 
vastunäidustatud. Kuid ta oli suurepära- 
ne inimene... Muide, elukutse võib sel- 
geks õppida kahe aastaga. Aga edasi on 
kogu saladus selles, et öelda seda, mida 
tahad, ja mitte painduda, mitte järele an- 
da. Kui kord juba kõverdud, enam sirgu 
end ei aja. 

Aga mida sinu arvates tähendab olla 

filmirežissöör? Kas sa ei sõnastaks 

seda? 

Ma ei suuda midagi sõnastada, pealegi 
on see küllalt avar tegevusala. Aga kine- 
matografisti elukutse, vaat see... 

Sa räägid mööda... Ma pidasin sil- 

mas režissööri. 

Ma ei räägi mööda, režissöör ei ole 
seesama. Just nimelt kinematografist. 
Filmirežissöör ei erine millegi poolest 
teatrirežissöörist, kui lavastab filme võõ- 
raste stsenaariumide järgi või võtab val- 
mis teose ning passitab selle endale so- 
bivaks. Elavatele autoritele valmistab 
see üldiselt meelehärmi, isegi kui ekrani- 
seering on hästi tehtud, kuna kõik nii- 
kuinii ei vasta autori nägemusele. Näi- 
teks « Andrei Rubljovi» ja «Peegli» on la- 
vastanud tõeline kinematografist. Sa 
tahtsid formuleeringut ja paistab (kirju- 
ta, palun, paistab), et ma leidsin selle. 
Kinematografist on inimene, kes kasutab 
kinematograafiavahendeid väljenda- 
maks seda, mida ise mõtleb. 


“Elas laulurästas». 


Aga kes siis sinu arvates on operaa- 

tor, kunstnik, näitlejad? 

Minu kavatsuse täideviijad, ja ainult. 
Ma ei suuda kõiges hästi orienteeruda: 
muusikas, maalikunstis. Ma teen teist 
kunsti — filmi, milles muusika ja maal 
on üksnes komponendid. Minu teoses ei 
ole võõras nägemine, iseseisva loomingu- 
lise isiksuse allasurumine võimalik, nagu 
see on võimatu kirjanduses, maalikuns- 
tis, muusikas. Saa aru, siin ei ole tege- 
mist minu ebadelikaatsusega. See on elu- 
kutse, ta on julm, kui tahab saavutada 
ühtse vaimuga märgitud autoripärast 
teost. Teisiti tuleb välja kissell. 

Tähendab, sulle pole vaja head ope- 

raatorit, kuulsat näitlejat? 

Mitte mingil juhul. Tähti ma ei vaja. 
Tavalist kujutlust mööda vilets operaa- 
tor on minu jaoks parim, kui ta ainult os- 
kab kaamerat ja valgust paika panna 
ning üldse terava pildi üles võtta. Samuti 
on näitlejaga. Tal peab olema järeleand- 
lik iseloom ja kõige vähem peab ta tege- 
lema loominguga. Sünteetilist kunsti po- 
le olemas. Milleski jään ma tingimata di- 
letandiks, mingi ala libiseb mu tähelepa- 
nu alt välja ning hakkab stiililt erinema 
sellest, mida mina tahaksin. Kinemato- 
graafia vahendid on iseenesest sedavõrd 
lihtsad, et neile teisi komponente liita ei 
ole soovitav. Mida professionaalsem on 
näitleja, seda kaugemal on ta oma loo- 
mulikust olekust. Milleks ma peaksin te- 
gema topelt tööd: algul viin näitleja 
tagasi loomulikkuseni, ja alles seejärel 
hakkan teda kasutama? Ma võtan parem 
kohe mitteprofessionaalse näitleja, et 
oleks olemas peamine — loomulikkus. 
See on üleüldse peamine, mitte ainult 
näitlejas. Näiteks Šukšin oli minu arva- 
tes väga loomulik inimene. Mäletan, et 
pärast mingit minu filmi astus ta juur- 
de ning pani pea mu õlale... Ja kõik. 
Mitte ainustki sõna. 

Sulle meeldisid tema filmid... Kasta 

oli sinu mõistes kinematografist? 

Muidugi. Ta tegi seda, mida mõtles. 
Sellest, mis südant valutas. Ma armas- 
tasin tema filme, eriti «Lodjapuud». See 
on lõbus film. Kurbi asju, vaat et kõige 
kurvemaid on öeldud (näidatud, kuidas 
soovid) lõbusalt ja mehiselt. Mind ra- 
huldas see. 

Imelik. Kuidagi nagu ei seostu sõna 

«rahuldus» filmiga +«Punetab lodja- 

puu»? 

Rahuldus tähendab seda, et ootused 
ühtivad neid kroonivate tulemustega. 
Kas sinu enda filmides tulemused 


ühtivad ootustega? 
Kui ma filmi teen, ei saa ma üldse 


millestki aru. Siis üllatun nagu lapse- 


«Elas laulurästas». Gela Kandelaki (Gija). 


põlves: «Kas tõesti mina tegin seda?» 
ja mõtlen: «Ah, kui tubli poiss, ja kuidas 
see sul õnnestus?!.» Sellega minu õigu- 
sed filmile ka lõpevad. Ta ei kuulu enam 
mulle ega pea tingimata pakkuma rahul- 


dust. Tal on oma elu, las teised leiavad 
rahuldust. 

Need «teised» on sinu jaoks ikkagi 

olulised? 

Loomulikult, no kuule, tahaks, et vä- 
hemalt üks inimene vaataks. Ma ei ar- 
masta rafineeritud vaatajaid. Mida liht- 
sam film, seda parem. 

Aga miks sa teed filmi? 

Kui ei ole raha... 

Ära lõõbi! 

Ma kõnelen ausalt. Ma ei saa aru tol- 
lest lausest: «Võimatu on mitte filmi 
teha.» 

See vajadus saab alguse kusagilt sise- 
musest. Midagi liigahtab. Võiks ju ka 
käega lüüa, aga see on ennekõike minu 
elukutse ja alles siis lihtsalt huvitav. 

Vahetevahel on hädatarvilik endast 
vabaneda. Mingist painavast mõttest, 
nukrusest, üksildusest. Vahendada end 
sõpradele. Ma ei kirjuta raamatuid, mul 
on teine elukutse. Teen filme, ja seepärast 
teengi neid. Ja mitte kunagi ei suuda ma 
algul täpselt sõnastada, millest film tu- 
leb. Kuidas näiteks selgitada «Pastoraa- 
li» algset ideed? Moskvas toimus filmi- 
festival, kujunes sõbralik seltskond. Lõ- 
butsesime. Armusime. Ja äkki oli kõik 
läbi. Kõik. Lennuväli, lennuk... Seisan 
Šeremetjevos rõdul ega suuda lahkuda. 
Lennuk on ammu ära lennanud, kõik 
saatjad laiali läinud, aga mina seisan 
nagu loll. Minuga juhtus midagi. Siis rõ- 
dul taipasin järsku, et sellest on vaja te- 
ha film. Mis on «Pastoraalis» ühist tolle 
seisundiga? Minu arvates kõik. Mis va- 
het, kus tegevus toimub, külas või Mosk- 
vas. Kõik on ju samaviisi: külasse saa- 
busid muusikud, kiindusid kellessegi või 
millessegi, jätsid ka ise kellegi hinge jäl- 
je ning... sõitsid minema. Ühesõnaga 
elu. 


Kahetsusväärselt vähe kõneled sa oma 
filmist. Et vaatajal oleks asi selgem, 
räägi palun ka selle keelest. 
Puhtdramaturgiliselt on «Pastoraal» 
üles võetud ajalise kunsti reegleid järgi- 
des. Rangelt võttes puudub tal küll seos 
muusikateose vormiga, kuid see seos on 
siiski leitav: üht ja sama teemat töödel- 
dakse filmi jooksul eri variatsioonides. 
Elus toimub umbes samuti: ühed ja sa- 
mad sündmused, mis juhtuvad meiega 


46 seotud inimestega, on alatasa erinevad, 


sõltuvalt kohast, ajast ning meie sees- 
misest seisundist. 

Kui film sai kokku pandud... Praegu 
on hirmus meenutada: monteerisin ühek- 
sa kuud, hulluks võib minna. Nii et lõ- 
puks, kui ma ta kokku olin pannud, oli 
kõik arusaadav. Heli võis segada, lisada 
mõttepinget, mis olnuks tarbetu, heli pi- 
di üksnes kaadrit avardama, kujutist 
täiendama. Sellepärast ma valisingi dia- 
lekti, mida peaaegu keegi ei oska. [Maa- 
rahvas kõneleb «Pastoraalis» mingreli 
murdes — Tõlk.] Nii on kõik mõistetav 
pildis, tõlget vajasime minimaalselt. 


«Pastoraal» (1975). 


Muusika oli samuti tarvilik kaadri raa- 
mide avardamiseks, aitamaks viidata sel- 
lele, mis toimub väljaspool ekraanikuju- 
tist. 

Kas see, mida muusikud mängivad, on 

juhuslik? 

Niisuguses filmis ei tohi olla midagi 
juhuslikku. Kuidas sa võid niimoodi kü- 
sida? 

Aga et kõik filmid on mustvalged, on 

see põhimõte? 

Ei, see pole põhimõte, sest ma ei ole 
kindel, et ma kunagi ei hakka tegema 
värvifilmi. Esialgu mulle näib, et ekraani 
värvilisus muudab inimese ja tema maa- 
ilma vaesemaks, see pole kunagi ehtne, 
see on alati «värvilisem» kui elu. Selle- 
pärast mulle meeldibki vaadata heade 
värvifilmide mustvalgeid koopiaid. 

Kuulan sind ja mõtlen: kuidas sa ka ei 

püüaks endale tõestada, et võiksid 

suurepäraselt toime tulla ilma ki- 
nota ..., tühjagi sa võiksid. 


Käiksin jahiga sõitmas. Jooksin sõp- 
radega veini. Mõtleksin välja kõiksugu- 
seid avantüüre. Ent kinost ma vabaks ei 
rabele, selles on sul õigus; muidugi, kui 
ta ise minust lahti ei ütle. 

Ja mis siis? 

Lähen kõrgahjumeistriks, töötasin 
metallisulatajana, kui filmisin «Malmi». 
Tookord, nooruses, ma arvasin, et ki- 
neast peab kõike tundma seestpoolt. Hil- 
jem töötasin madrusena seineril — õppi- 
sin elu tundma; aga tegelikult tungisin 
jultunult lühikeseks ajaks võõrasse ellu, 
mis polnud manu jaoks, mis tahtnuks 
mind endast ära tõugata. Olin noor ja ru- 
mal. Pärast tundsin häbi nende inimeste 
ees teeskluse pärast, rolli pärast, mida 
nende ees mängisin. Ei, ma ei hakka kõrg- 
ahjutööliseks, ei hakka madruseks, hak- 
kan vahetevahel filme tegema. 

Miks vahetevahel? Miks sa üldse nii 

kuritegelikult vähe filme lavastad? 

See võtab ju aega: kuni ma filmin, 
kokku klapitan, kuni eemaldun... Tin- 
gimata on tarvis filmist eemalduda. Jä- 
rele mõelda. Kogemusi omandada. Ar- 
mastada. Ühesõnaga elada meie gruusia 
viisi järgi. Grusiinlased ju ei urgitse 
eneses, ei analüüsi oma tundeid ja ette- 
võtmisi ... Nad vaatavad hiljem taga- 
si, vaatavad endasse pärast. Nad liht- 


salt elavad. Just niisugusest vabast hin- 
gusest on mul töö ajal puudus. Siis ma 
pean elama ahnelt, kuid hiljem, mingil 
hetkel, otsin vaikust, mõtlen millestki — 
millest, ei tea isegi. Ent tean, millal on 
aeg tööd teha. 

Sa ütlesid: elada gruusia viisi järgi. 
Kas sa ei arva, et just see loomu- 
omadus on muutnud kordumatuks, 
väga rahvapäraseks ka gruusia filmi- 
kunsti? Mida tähendab sinu arvates 
too gruusia koolkond, millest nii palju 
räägitakse? 

Ma ei tea, mida räägitakse, kuid minu 
arvates aetakse lora. Mulle on vastuvõe- 
tamatu kunsti hindamine geograafiliste 
tunnuste põhjal. Kunstis ei tohi esineda 
kohalikke huvisid. Loomulikult on ole- 
mas faktuur, mida rohkem kasutatakse: 
ma tunnen paremini oma vabariigi maas- 
tikku ja inimesi. Ent filme teen ma ini- 
mesest, mitte Gruusiast. Kas «Lauluräs- 
tas» on puhtgruusialik nähtus? Oma 
parimates töödes kajastab gruusia filmi- 
kunst tänapäeva ühiskonna vaimuelu. 
Ent tihtipeale ta ka ei kajasta ega stimu- 
leeri seda vaimuelu, vaid innustub ek- 
sootikast, ekspluateerib traditsioonilisi 
võtteid. Teiste vabariikide kinokülasta- 
jad võiksid neid filme vaadates mõelda: 


«Pastoraal». 

«Mis armsad veidrikud need grusiinlased 
on, küllap oleks kena sinna puhkama 
sõita, istuda koos nendega ümber laua, 
rüübata veini ja kuulata ansambli «Re- 
ro» laule.» 


Sa oled õel, Otar. 


Kui ma tegin «Lehesadu», mõistsin, et 
ühest noormehest ei sõltu isegi mitte 
üheainsa veinitünni saatus. Sellest, mis- 
suguse pildi kunstnik valmis teeb, ei 
sõltu isegi tema pildi saatus. Ent peab 
olema südametunnistus. Käsikirjad ei põ- 
le... Kui see alati meeles püsiks. 

Mida sa siis tahaksid? 

Rahu. 

Aga kuidas seda saavutada? 

Mitte alla anda, mitte sekeldada, mit- 
te mõelda kogu aeg, nagu võiks midagi 
kaotsi minna, käest libiseda. Mitte mu- 
ganeda, mitte valetada. 

Oled sa kunagi tõepoolest õnnelik ol- 

nud? 

Ma ei saa aru, mis see õnn on. Man- 
delštamil oli õigus, kui ta kirjutas: «Kes 
ütles, et inimene peab olema õnnelik?». 
Kuid ma olin õnnelik siis, kui mulle laps 
sündis. 

Aga siis, kui film on valmis, töö lõpe- 

tatud? 

See pole enam minu jagu. Minul pole 
sellega pistmist. See on läinud. 

Aga vaataja? Tema vaimustus ja tun- 

nustus? 

Kui Rossellini oli vaadanud minu fil- 
mi «Elas laulurästas», andis ta mulle 
kõrvakiilu. Tunnustus oli koguni ülearu 
itaaliapärane ja esiotsa ma kohmetusin. 
«Sa oled vana,» ütlesin, «ja sellepärast 
ma ei hakka sulle tagasi andma. Parem 
lähme ja võtame klaasikese.» Me rääki- 
sime hommikuni. Tundub, et tookord olin 
ma peaaegu õnnelik. 


1979 


Teie kahe eelmise filmi peategelased 
olid muusikud. Mis sundis valima just 
selle elukutse esindajaid? 

Põhjusi oli mitu. Sealhulgas ka puht- 
formaalne: muusik võimaldab motiveeri- 
da muusika kasutamist filmis. Ent mõis- 
tagi polnud see peamine põhjus. «Laulu- 
rästas» jutustatud lugu oleks arvatavas- 
ti võinud juhtuda ka inseneri või ametni- 
kuga, kuid niisugusel juhul oleks meid 
piiranud tema liikumisvõimalused. Ini- 

töökohas, virvendab siin-seal ringi, oleks 
vaatajale paistnud logardina, igal juhul 
taunitava inimesena. Orkestrandi töö, 
mis kohustab kohal olema üksnes õhtu- 
sel etendusel ning proovil, võimaldas 
meil, ja see pole sugugi tähtsusetu, kor- 
raldada tema liikumist päevasel ajal. 

«Laulurästa» kangelase elukutse pidi 
vastama veel ühele, kõige olulisemale 
nõudele. Peategelases oli tarvis toonitada 
tema vaimsust, ja muusiku professioon 
oli selleks väga sobiv. 

«Pastoraaliski» oleksime võinud oma 
jutustusse võtta niisama hästi alpinis- 
tid, suvitajad, teadustöötajad, kes on 
sõitnud vaiksesse paika dissertatsiooni 
kirjutama. Ent sel juhul puudunuks või- 
malus näidata tegelasi ilmekalt oma töö 
juures. Ja jällegi oli meile tähtis valida 
vaimsusega seotud elukutse juhatamaks 
vaatajat mõistmiseni, et inimene, kellele 
vaimsus on osa tema elukutsest, ei pruugi 
olla inimene, kelle jaoks vaimsus on osa 
tema moraalsest maailmast. 

Kuid arvan, et isiklikult minule on 
muusiku elukutse faktuur juba selgu- 
nud, see aines ähvardab end ammendada, 
muutuda tüütuks. Ja iga kord tahad 
ju lahendada järjest raskemaid ülesan- 
deid. Filmis, mida nüüd plaanitsen, on 
peategelaseks professionaalne = varas. 
Ehkki ka siin ei ole elukutse kõige täht- 
sam, ma ei kavatse sugugi hakata tege- 
ma filme varastest. See on film inimesest 
ja tema suhetest sellega, mille kallal ta 
töötab. 

Pika mõtiskelu järel jõudsin otsusele, 
et see elukutse on visuaalne, kinema- 
tograafiliselt vaadeldav. Mõtlesin läbi 
palju teisi variante jutustamaks inime- 
sest, kes on kirglikult innustunud oma 
tööst. Oleks võinud võtta ka füüsiku, fil- 
mikriitiku, loomaaia direktori, ajakirja 
toimetaja. Ent siiski kõige ilmekamana 
kujustus mulle varga töö, see vastab pea- 
mistele tingimustele, millest niisugustel 
puhkudel lähtun: võimaldab vabalt ringi 
käia tegevusaja ning tegevusega ja kan- 
nab ühtlasisideepitserit, mis on tarvilik 
mõistulooks. 

Oma filmide süžeed kavandades 
püüan ma dramaturgiavahendid suunata 
sügavuti plahvatusohtlikesse situatsioo- 
nidesse, mis sündmustikku koos hoiavad. 
Ütleme, et varga tegevust kirjeldavas 
stsenaariumis me näitame eraldi süda- 
metunnistuse vastu toimepandavaid te- 


gusid, mis viivad rikastumiseni, ning ini- 
mesi, kes on juba rikkuse saavutanud. 
Need inimesed, kes omavad varandust 
ning tänu sellele äratavad meie kangela- 
se tähelepanu, vastanduvad teisele inim- 
grupile, kes kurja ei tee ja seetõttu jää- 
vadki vaesusse. 

Nüüd räägitakse palju professionaal- 

susest. Kuidas teie sellesse suhtute? 

Olla professionaal tähendab osata 
mängida oma pilli. Viiuldajal kulub vä- 
hemalt 15—17 aastat igapäevast harju- 
tamist oma instrumendil, maalija peab 
kahekümne — viienda —kolmekümnenda 
eluaastani pidevalt treenima oma kätt, 
sedasama võib öelda lukksepa kohta, kes 
valmistab keerulisi detaile, samuti treia- 
li ning kõigi teiste kohta. 

Seda laadi kutsemeisterlikkusel pole 
kunstiga midagi pistmist, sest võib lõp- 
matuseni lihvida käsitöövilumust, ent ik- 
kagi jääda viletsaks muusikuks, kehvaks 
kunstnikuks. 

Režissööriameti võib inimesele sel- 
geks õpetada poole aastaga, see ei ole 
keeruline. Aga kas on võimalik õpetada 
maitset, maailmanägemist, ausust? See 
kõik istutatakse inimesesse juba lapse- 
eas, isegi enne tema sündi, kõigi tema 
esivanemate eluga kaheteistkümnendast 
põlvest saadik. 

Kunstniku ja jutlustaja, narri ja rüüt- 
li, ravitseja ning inimese hingevalude 
leevendaja ametid on sarnased. On see 
elukutse või kutsumus? 

Ma ei tea, kes annab kunstnikule tema 
funktsioonid: ühed ütlevad, et jumal, tei- 
sed — südametunnistus. Aga igal juhul 
ei loo kunstnik üksi oma meelevalla järgi 
nagu lindki, kes alludes mõistmatule jõu- 
le, lendab lõunast põhja ning põhjast 
lõunasse, naastes ikka-jälle samasse pai- 
ka. Olla kunstnik, see pole ilmselt isiklik 
kohustus, vaid missioon, mille sinule on 
usaldanud kõik need, kes elavad praegu 
ja elasid varem. Ja seda koormat, on ta 
sulle kallis või vastik, kannad nagu sun- 
nitööline. Teisiti toimida sa lihtsalt ei saa. 

Võib olla meisterlik kirjanik ja tegel- 
da seejuures pelgalt sõnademänguga. On 
maailmamainega muusikuid, virtuoose, 
kes hiilgavalt valdavad tehnikat, ent 
hinge vaesust see varjata ei saa. Peamine 
on, millist maailma sa esindad, mida 
õpetad — hea või kurja. 

West Side'i lugu 


"e 


A. Lauršntsi—L. Bernsteini «West Side'i lugu» Rakvere Teatris. Lavastaja Ülo Vilimaa, kunstnik Riina 
Vanhanen. Esietendus 12. jaanuaril 1986. Stseen esimesest vaatusest. 


HÜVASTIJÄTT MÄLESTUSEGA 


See oli minu esimene kokkuvõtlikum mõ- 
te, kui Rakvere Teatris lõppes etendus 
«West Side'i lugu» ja publik sooja aplau- 
siga näitlejaid korduvalt kummardama 
kutsus. On filme, mis kunagi on väga sü- 
gava mulje jätnud ja mida aastaid hil- 
jem ei julge enam vaatama minna, et saa- 
dud elamust mitte rikkuda. Iga film kan- 
nab ajastu pitserit ja selles suhtes on kah- 
ju, et meie filmireklaamis andmed filmi 


50 loomise aasta kohta praktiliselt puudu- 


ÜLEV AALOE 


vad. Ajad ju muutuvad. Teatrietendus- 
tega on teine lugu. Lavastus elab ainult 
omas ajas ja kui tema aeg ümber saab, 
langeb ta repertuaarist välja. Kui mõni 
teine (või seesama) režissöör hiljem uues- 
ti sama teose juurde pöördub, arvestab 
ta aja nõudeid, asetab aktsendi mujale 
jne. Ja iga kunagi erutanud teose uus in- 
terpretatsioon pakub elavat huvi. Kuu- 
lun kuuekümnendate aastate generat- 
siooni, kelle üliõpilasaastate üheks ere- 


damaks teatrielamuseks oli Leonard 
Bernsteini —Arthur Laurentsi « West Si- 
de Story», TRK lavakunstikateedri II 
lennu diplomietendus «Estonia» firma- 
sildi all, mis Vello Rummo lavastuses 
jõudis publiku ette 1964. a lõpul ja mida 
järgmise viie kuu jooksul mängiti 48 (!) 
korda. Aasta varem oli «Estonias» Vol- 
demar Panso lavastuses välja tulnud tei- 
ne tippmuusikal — Frederick Loewe' 
«Minu veetlev leedi», suurepäraste näit- 
lejatöödega lavastus, kus üldiselt inertne 
«Estonia» koorgi oli elama ja liikuma 
pandud. Oli aeg, kus muusikal tõestas 
veenvalt oma üleolekut operetist, sest 
siin haakus väga hea muusikaga väga 
hea dramaturgia. Järgnevad kümnendid 
on kogu maailmas neile kahele tipule vä- 
he võrdväärset juurde toonud. Oluline 
oli ka see, et «Minu veetlev leedi» ja 
«West Side» jõudsid meieni väga värs- 
ketena, mõned aastad pärast maailma- 
esietendusi, ehkki tollal oldi mujal toi- 
muvast palju vähem informeeritud kui 
praegu. Aastaid hiljem samade teoste 
filmivariante vaadates, kus tegid kaasa 
maailmasuurusjärgu tähed, jäi üle 
ainult tõdeda, et «Estonia» lavastused 
nende kõrval häbisse küll ei jäänud. 
«West Side Story» filmivariant (1961) 
oli meie ekraanidele jõudes (1980) juba 
vananenud, kõige meeldejäävamad olid 
selles Jerome Robbinsi seatud tantsu- 
numbrid. Samas pani hämmastama see, 
kui lähedal olid neile oma lahenduselt 
Helmi Tohvelmani tantsuseaded — siis 
polnud filmi veel ju keegi näinud. «Es- 
tonia» «West Side» kujunes mitmeti 
avastuslikuks, ja mitte ainult noorele 
vaatajale. Just « West Side'i» etendus oli 
see, mis tõi «Estonia» dirigendipulti Eri 
Klasi, kes taktikepi kõrvalt ise ka trum- 
mi lõi, kuivõrd teatri oma löökpillimän- 
gijale see muusika kontimööda ei olnud. 
Eri Klas omakorda kutsus Maria osasse 
debütandina isetegevuslase (ETÜ õppe- 
stuudio õpilase) Helgi Sallo, lavakunsti- 
kateedri lõpukursuse üliõpilastest po- 
leks seda partiid keegi ära laulnud. «Hai- 
sid» ja «Reaktiive» mängisid 22 lava- 
kunstikateedri diplomandi, praeguse ER 
Noorsooteatri asutajakursus, neid toeta- 
sid veel I kursuse üliõpilased, neli «Es- 
tonia» tantsupaari, «vanu inimesi» män- 
gisid «Estonia» näitlejad Endel Pärn, 
Vello Viisimaa jt ja noort Tonyt Harri 


Vasar. Pluss muidugi veel «Estonia» or- 
kester. Asjal oli mastaapsust, entusiast- 
likkust ja... taset. (Sõnalavastusteatrist 
võiks siia kõrvale tuua millegi analoogi- 
lisena Merle Karusoo «Makarenko koloo- 
nia» lavastuse 1979. a.) «Estonia» on 
mänginud «West Side'i» veel ka 1970. 


«West Side'i lugu». Tony — Toomas Kreen, Ma- 
ria — Reeda Toots. 


aastail — ühevaatuselise montaažina, 
mis moodustas ühe osa muusikalist «Sel 
ööl» (lavastaja Sulev Nõmmik). Tookord 
debüteeris «Estonia» laval Tony osas 
Jaak Joala. Aga nagu teoste adaptsioo- 
nide puhul juhtuma kipub, ei ole ka sel- 
lest meelde jäänud midagi muud, kui 
üksikute numbrite ja etteastete rida. 
(Sama lugu oli minuga hiljuti TRA Draa- 
mateatris 1. Turgenevi «Isasid ja poegi» 
vaadates.) 

Nüüd siis 1986 ja kolmas «West Side 
Story» Eestimaal — Rakvere Teatris Ülo 
Vilimaa lavastuses. (Huvitav, miks näi- 
teks mitte «Vanemuises»?) Arvestades 
väiketeatrite nappe koosseise ja vähe- 
seid võimalusi, oli see hulljulge ettevõt- 

mine. Ilmselt olid kõik majas leiduvad 
noored, nii näitlejate kui tehnilise poole 
pealt, lavale toodud ja liikuma pandud. 
Ei tule mõttessegi kahelda Vilimaa meis- 
terlikkuses sellel alal, on näha, et tööd 
on tehtud palju, innu ja õhinaga, trupi 


«West Side'i lugu». Stseen lavastusest. 


tase on aga sedavõrd ebaühtlane, et ko- 
hati valitseb laval kaootiline segadus, 
meeldivaks erandiks oli 1 vaatuse tant- 
supeo stseen. Etenduse kavalehel kirju- 
tab lavastaja: «Jätsin lavastuses kõrvale 
mõned stseenid ja laulud, mis minu arva- 
tes kujutavad halba americana't ja mil- 
lest aeg tundub olevat üle käinud. Püüd- 
luseks oli mitte liiga magusat lugu pak- 
kuda.» 

Nähtud etenduse järgi kaldun siiski 
arvama, et mitte «mõnede», vaid paljude 
laulude väljajätmise olulisemaks põhju- 
seks oli trupi vajalike vokaalsete võimete 
puudumine, miks muidu Tony ja Maria 
stseeni finaalis kõlavad kuulsa «Sel ööl» 
(«Tonight») intonatsioonid lindilt ja üp- 
ris ooperlikus ettekandes. Vilimaa on al- 
les jätnud vaid neli laulunumbrit — 
kummalegi kambale kaks — «Reaktiivi- 
dele»: «Külmalt külmalt» ja «Ohvitser 
Krupke» ning «Haidele»: «Ta tappis su 
venna» ja «Hea on sul olla Ameerikas». 
Lavalt fonogrammile pealelaulmisega lä- 
heb Rakvere lavastuses teksti lubamatult 
palju kaduma, «Ameerika»-laulu puhul 
pean tunnistama, et ei saanud aru ain- 

vaid pool häda. A. Laurentsi muusikali- 
libretos on paljudes kohtades sõnaline 
osa vaid ettevalmistus laulule ülemine- 
kuks, alles läbi laulusõnade ja muusika 
saab välja tulla öeldu ja mõeldu sügavam 
sisu ja tagamaa. Näidendina A. Laurent- 
si tekst lihtsalt ei kanna, jääb hõredaks 
ja motiveerimatuks. Eriti kannatavad 
selle all Tony (Toomas Kreen) ja Maria 
(Reeda Toots) stseenid. Mõlemad noored 
mängivad väga lihtsate vahenditega ja 
tõepoolest «mitte liiga magusalt». Selles 
lavastuses, kus teeseldud temperamenti 
on üks jagu (eriti «Haide» puhul), mõjub 
see sümpaatselt, kuid seejuures jääb Ma- 
ria siiski liiga Mariks. UÜ. Vilimaa on oma 
sõnade järgi «püüdnud hoiduda kumma- 
gi võitleva noorukitegrupi idealiseerimi- 
sest». Selle on ta ka saavutanud. Nooru- 
kid on kammitud ja riietatud ebamää- 
rasteks punkariteks, kes välimuselt ja 
olemiselt meenutavad ameerika ulmefil- 
mide «asfaldirüütleid» vms, punapüks- 
seid puertoriikolasi kaunistavad eksoo- 
tilised indiaanlaste suled. Kõik on pärit 
otsekui mingist teisest kaugest maail- 
mast, mis meile korda ei lähe. 


Ometi peaks ju nende noorte saatus 
meile korda minema, nad on ühiskond- 
like olude ohvrid, kellele pole jätkunud 
ruumi «valitud seltskonnas». Eks meiegi 
ühiskonnas tegelda pingsalt sellega, et 
kõik ikka oma koha leiaksid ja õiget teed 
sammuksid. Kui 1960-ndail «West Side 
Story» kavvavõtmist vaeti, oli sellele 
kuuldavasti vastuseisjaid nii Haridus- 
kui ka Kultuuriministeeriumis, kardeti, 
et see võib igasuguste kampade liiku- 
mist meilgi hoogustada. (Tollal polnud 
tõepoolest koduses Tallinnas õhtuti liiku- 
mine põrmugi ohutu.) «Estonia» lavastu- 
se mõju aga osutus vastupidiseks. Nega- 
tiivse näite varal kasvatamine on ikka 
tulemuslik olnud. Kampade mõttetus ja 
kambamängu ohtlikkus tuli pärast traa- 
gilisi hukkumisi veenvalt välja. Kuivõrd 
Rakvere Teatris pole ei Riffile (Talvo Pa- 
but) ega Bernardole (Arvi Mägi) eriti 
antud võimalust end sümpaatseks män- 
gida, siis jätab nende surm külmaks, ei 
raputa. Üldse näivad Tony ja Riff olevat 
niivõrd erinevad, et nende suur sõpruski 
jääb küsitavaks. Samas on Riff kamba- 
liikmeist kõige meeldejäävam kuju, eriti 
hea on ta stseenis Schrankiga (Peeter Ja- 
kobi). 


Rakvere Teater oma «West Side'i lu- 
gu» esimesel hooajal väljaspool statsio- 
naari ei mänginud. Eesti teatris on selli- 
seid asju ette tulnud küll vist vaid seoses 
lava erinõuetega (näiteks «Vanemuise» 
«Põrgupõhja», «Ugala» «Lautensackid» 
ja Pärnu teatri «Vaimude tund»). Aga 
eks või endale sedagi uhkust ja luksust 
lubada, eriti Rakvere Teater, kes oma 
kolleegidest niikuinii kõige enam ratas- 
tel peab olema. Muud põhjendust ainult 
statsionaaris mängimisele ma ei näe. Rii- 
na Vanhaneni lavakujundus on napp ja 


VIRUMAA WEST SIDE 


Julgus. Tuua Rakvere Teatris lavale 
«West Side'i lugu», mis eeldab suurt ja 
lavastaja Ülo Vilimaa nägemuse kohaselt 
ühtlaselt võimekat truppi, kes võrdselt 
valdaks sõna, vokaali, liikumist. Jääda 
selle eksperimendiga vee peale — see 
on saavutus omaette. 

Julmus. See taandub lavastuses kui- 
dagi iseenesest mänguks, mis küll stse- 
naariumi kohaselt lõpeb kolme surnuke- 
haga (anna neile andeks, sest nad tõesti 
ei tea, mis nad tahavad!) ja mitme pu- 
rustatud hingega (Maria: «Nüüd ma 
võin tappa»; Anita). Kuid teistele selles 
lavastuses osalejatele, ellujäänutele, ei 
näi tragöödia erilisi jälgi jätvat. Selles 
julmuses on pigem lapselikku kemple- 
mist, mis — ah, kui hirmus! pahasti 
lõpeb. Või ei lõpe veelgi, sest Maria vii- 
mane fraas on suunatud pigem saali kui 
neile, kes oma vihkamisega tragöödiat ei 
suutnud vältida. Ning ka mingit Mon- 
tecchi — Capuletti liini leppimiskatset 
me etenduse lõpust välja ei loe, võrd- 
luseks «West Side Story» filmivariant, 
mille lõpul norgus «Reaktiivid» ja 
«Haid» ühiselt surnukehad ära kanna- 
vad. 

See viimane puudutab etenduse kui 
draama poolt. Üldse võikski lavastu- 
se jagada kolmeks: näidendiks, muusika- 
liseks osaks ja liikumiseks. Viimast kui 
lavastuse tugevaimat külge tahaks 
vägisi koreograafiaks nimetada 7 — 
nii järjekindlalt on siin lavastajal õnnes- 
tunud oma visuaalne liikumisjoonis rea- 
liseerida. 


funktsionaalne. Rakveres läheb «West 
Side» täismajadele, tulijaid on lähemalt 
ja kaugelt. Olen ka ise mõnedelt noor- 
telt Rakvere etenduse kohta muljeid päri- 
nud ja saanud vastuseks, et «meeldis 
küll», «täitsa vahva oli» jms. Ja küllap 
on see lavastus olnud noorele trupile 
heaks kooliks ja huvitavaks tööks. Nii et 
minu rahulolematus on võib-olla rohkem 
seda laadi, et «vanasti oli kõik parem, 
rohi rohelisem jne». Kõik tuleb lihtsalt 
sellest, et minul on oma «West Side» ju- 
ba olemas. 


MARE PÕLDMÄE 


Küsimuse muusikalist kui sünteetili- 
sest lavažanrist peaks vist hoopis kõrva- 
le jätma, niivõrd erineva tasemega on 
selles sünteesi erinevad osad. Tegijad on 
sellega juba ette arvestanud, andes la- 
vastuse žanrimääratluseks «Arthur Lau- 
rentsi näidend, Leonard Bernsteini muu- 
sika». Näitemäng kipub aga õhukeseks 
jääma, ei kanna endas selgelt välja- 
joonistatud karaktereid. Tegelased, kes 
tegutsevad väljaspool kampasid, on veidi 
skemaatiliseks jäänud. Eelkõige kehtib 
see Tony ja Maria kui sõjajalal olevate 
noorukite omavahelistest arveteõienda- 
mistest kõrvalejääjate traagilise armas- 
tusloo kohta. 

Juba kirjanduslik alus on üles ehi- 
tatud tugevatele kontrastidele. Ühelt 
poolt kahe vaenuliku leeri — «Reaktiivi- 
de» ja «Haide» vastuolu, mille Tony küll 
tabavalt lastemänguks tituleerib ja mis 
tegelikult taandub kahe sarnaselt mõt- 
leva ja sarnaste komplekside all kanna- 
tava jõugu omavaheliseks kemplemiseks. 
Ka pole lavastuses neisse tegelastesse ko- 
deeritud mitte eriti tugevat individuaal- 
sust. Eelkõige mõtlen taas liikumisjoo- 
nist, mis ju mõlemal kambal sarnane, si- 
saldades nii kirglikke kaklusstseene kui 
ka pingelisi vaikushetki, s. o enesetaltsu- 
tamist, hambad ristis emotsioonide var- 
jamist. «Haidest» jääb meelde nende 
lõdvalt loivav lahkumine lavalt pärast 
ränki solvanguid (Schrank), millele vas- 
tupanu on asjatu ja mille vaikust kat- 
kestavad vaid rütmilised sõrmenipsutu- 

henditega teineteise ületrumpamine. Ol- 
gu selleks siis täpselt muusikasse lavas- 
tatud löömingustseenid või see üleskru- 
vitud pinevus «rahumeelsel» ballil, kus 
siiski päris kakluseni ei jõuta. Teiselt 
poolt peaks hoopis tugevam kontrast tek- 
kima justkui klaasseinaga teineteisest 


ne. Etenduse tempole aitab tugevasti 
kaasa funktsionaalne lavakujundus, kus 
traatvõrgust kärud liikumisele kiirust 
ning hoogu lisavad, nii et tantsude kiire 
sagin jookseb silmapilkselt ühest lava 
äärest teise, lavasügavusse, piki diago- 
naali. Tundub nagu tegutseks laval roh- 


«West Side'i lugu». Velna 

Arvi Mägi. 
eraldatud robustse kambavaimu ja esi- 
mesest puhtast armastusest haaratud 


Maria —Tony maailma vahel. Kontrast 
muidugi on, seda tingib juba süžee, 
Aga... 

Lavastuse tugevamaid külgi on tem- 
po, see on nn massistseenides tõesti üles 
kruvitud, meesrühm lausa energiat pil- 
duvalt tegutsema pandud, sõnateatri 


sa kohta on liikumine meeldivalt orgaanili- 


Kiiri Tamm, Maria — Reeda Toots, Anita 


Marika Vernik, Bernardo — 


kem rahvast, kui seal tegelikult on, ning 
need stseenid panevad igatsema suure- 
mat lava. Nende kärude üksteisest möö- 
davihisemine ja kokkupõrked kasvata- 
vad veelgi kiirust, vahepeal jääb mulje, 
nagu toimuks kogu tegevus uiskudel. See 
kruvib massistseenide visuaalse pinge 
üsna üles, ning need stseenid suudavad 
seda pinget ka hoida, kulmineerudes 
I vaatuse «ballil», kus lausa nauditavalt 


peavad pöörasel tantsumaratonil duelli 
Riff —Velna (Talvo Pabut—Kiiri 
Tamm) ja Bernardo —Anita (Arvi Mä- 
gi—Marika Vernik). Nii on lavastuslik 
rütm üles ehitatud pulbitsevate tantsu- 
stseenide ja kammerliku armastusloo 
kontrastidele. Paraku aga järgneb pul- 
bitsemisele kukkumine auku — armas- 
tuslugu ei kanna endas mitte niivõrd 
kontrasti, kuivõrd abitust. 

See ilmneb juba Tony ja Maria esma- 
kohtumisel «ballil», kus tantsuorgia 
taustal hakkavad teineteist esialgu mär- 
kamata keskele liikuma Maria ja Tony, 
selleks et eeslaval kokku põrgata ja aeg 
peatada. Aeg küll peatub, seda on rõhu- 
tatud juba väliste vahenditega — val- 
gussõõri jäävad vaid nemad kaks, kõik 
muu taandub —, kuid see dialoog, mille 
Tony (Toomas Kreen) ja Maria (Reeda 
Toots) kuuldavale toovad, nii igipõline 
oma lihtsuses ja loomulikkuses, ei liigu- 
ta, ei sunni saali hinge kinni pidades end 
kuulama, sõna ei kanna, on lavastaja- 
näitleja koostöös täpsemalt välja tööta- 
mata. Ning paraku pole kummaski osali- 
ses ka nii palju seda sõnulseletamatut 
sisemist jõudu, mis vaatajani kanduks. 
See lihtsus, millega nad lavastaja tahte 
kohaselt peavad moodustama kontrasti 
räuskavatele kampadele, mõjub pigem 
lihtsustatusena. Sama kehtib ka rõdu- 
stseeni kohta, milles küll taas nutikas la- 
vakujundus oskuslikult kaasa mängib: 
nad on küll peaaegu koos, kuid sedapuh- 
ku täiesti nähtava, trelle meenutava 
võrkseinaga teineteisest eraldatud. Nii 
tekib lavastuses pärast kiirusega üles- 
köetud pingelisi stseene pingelangus. 
Aeg võetakse maha, kuid kahjuks täieli- 
kult. Mingit omaette kulgevat aega, mis 
tiksuks vaid Mariale—Tonyle, ei teki. 
Sellest lüürilis-mediteerivast seisakust ei 
snagi tekkida mingit vastuseisu jõhkrale 
ja kiirelt tegutsevale jõule, armunute liin 
on juba ette nii lootusetu, nii võõras ümb- 
ritsevale, et traagiline lõppki kaotab 
mõjuvuse — nii lihtsalt pidigi minema. 

Niisiis, selle asemel, et armunute 
stseenides hakkaks kumama mingi oma 
aeg, jääb seal kõik seisma. Taas taandub 
kõik vaid mängule, mitte draamale. Seda 
illustreerib kõige paremini töökoja 
stseen, milles teine plaan — see valuline 
armastus — läbi ei kuma. See ei ole XX 
sajandi Romeo ja Julia lugu, see on mäng 


romantikaga. Tõsi, Reeda Tootsi Marias 
on mingi kummalise äraseletatuse hin- 
gus, mingi eriline sära, mis kiirgab sil- 
madest. Toomas Kreeni Tonys on esi- 
plaanil apaatne lüürika, sõnad jäävad sõ- 
nadeks, näib, et ta ise ka ei usu kõigesse, 


«West Side'i lugu». Stseen lavastusest. 
H. Kõssi fotod. 


mis ümberringi toimub, ei usu, et tema 
suudab kaklust ära hoida. Kuid kummagi 
sisemine areng ei tule selgelt esile, nad 
jäävadki unes kõndivateks lasteks. 

Teine kontrast, mis lavastusest palju 
selgemalt välja tuleb, on kampade ja 
täiskasvanute maailma vahel. Siit tõuseb 
taas ennekõike esile «ball», mis on üldse 
lavastuse tugevaim stseen, ja vaatamata 
sellele, et siia on kokku viidud kõik vas- 
tasleerid — terviklikuim. Täiskasvanute 
maailma esindab siin nürimeelne Libe- 

toob sellesse kirgedest tulvil noorukite 
maailma oma piiratud mõttelaadi, ta ei 
püüagi neid mõista, vaid vaatab asjadest, 
mida ta näha ei taha, lihtsalt mööda. 
Oma nürimeelse «rahunõudega» (või 
õigemini kohusetäitmisega) püüab ta 
neid taltsutada, oma mängujuhivilega 
(ja selja taga seisva seadusega Krupke 
näol) on ta osa nendest mängureeglitest, 
mida tema vastasseisjad ei tunne või siis, 
kui tunnevad — pelgavad. «Haide» ja 
«Reaktiivide» jaoks pärineb ta mingist 
suletud maailmast. See on silmade tüdi- 
nud kinnipigistamine maailma ees, mida 
Libekeel näha ei taha. Ja samas on see 
üks stseenidest, kust selgub, et vastuolu 
«Reaktiivide» ja «Haide» vahel on pigem 
kemplemine, nemad mõistavad teine- 
teist, teineteise reegleid. Samasugune 
nähtamatu sild tekib kahe kamba vahel 
ka stseenis Schrankiga (Peeter Jakobi), 
kes «Reaktiive» ära osta püüab. Kui see 
tal ei õnnestu, solvab ta neid veelgi roh- 
kem kui enne «Haisid». See on klaassein 
kahe põlvkonna, kahe ellusuhtumise va- 
hel, sotsiaalne probleem. Ja lavastusest 
tuleb see rõhutatult tugevasti esile. 

Ka mitmel kambaliikmel on päris to- 
redaid stseene, vulgaarsed «paroolid» kõ- 
lavad üsna loomulikuna. Esile tuleb tõsta 
Talvo Pabutit Riffina, tema lausa käi- 
vitavat jõudu omavat füüsist. Lõpuks 
imestad veel, kuidas ta nii raske füüsilise 
rolliga lõpuni vastu pidada suudab. Sa- 
mas on ta hädas sõnaga — see*on 
. kramplik, ja kuigi ta mängibki enamasti 
saali, ei kandu tekst hästi kuulajateni. 
Lihtsalt igav on esimene dialoog Tonyga, 
kus Riff Tonyt taas kampa püüab mee- 
litada. Siin ei ole tunda nii palju klaas- 
seina, mis nüüd juba erinevate huvidega 
vanade sõprade vahel seisab ja millena 
stseen ka mõeldud on, vaid pigem teine- 
teisega mittehaakuvat mängimist. Ma- 
ria—Tony suhetele seda näiteks ette hei- 
ta ei saa. 

Muusika kõlab fonogrammilt — see 
on paratamatus. Ja ega sellest midagi 
olegi, võib ka nii. Muusikaline taustki 
jääb tugevasti kampasid iseloomustama, 
armastajapaari osa on kõvasti kärbitud, 
kuulsale «Maria, Maria, Mariale» kuule- 
me vaid vihjeid. Samas hüüab Tony va- 
sakus lavanurgas seda nime, püüdes 
hääldada nii ja teisiti, kuid seda päris 

on aga lavalt kõlav laul, kõige õnnetum 
«Haide» tüdrukutelt kõlav «Hea on elu 
Ameerikas», mille tekst täiesti kaotsi lä- 
heb. Kuna muusikaline osa oma komplit- 
seeritud rütmiga on selles laulus päris 
keeruline, jääb ka liikumisest juhuslik- 
kuse mulje. (Ehk oleks võinud laulgi 
ainult fonogrammilt tulla? Kohati jääb 
mulje, et neidudel on raskusi viisipidami- 
sega.) Üldse on naised meestega võrreldes 
tunduvalt puisemad, neid ei ole lavastaja 
suutnud orgaaniliselt liikuma panna. 
Meeldiv erand vaid Marika Verniku Ani- 
ta, kelle lavaline olek on vaba, ta on ag- 
ressiivne tegutseja. Anita on ka mängu- 
liselt lavastuse suurimaid õnnestumisi, 
nii palju on temas pulbitsevat tempera- 
menti, vulgaarsust, mis laval siiski täp- 
selt hea maitse piiridesse jääb, jõudu ja 
sarmi. Ning samas mängib Marika Ver- 
nik mingi iseenesestmõistetava teise 
plaaniga, milles on naiselikku kõike- 
mõistmist, intuitsiooni, isegi pehmust, 
kui on tegemist Maria—Tony looga. Ol- 
les ise juba hingeliselt murtud — aga 
see paistab välja Verniku astumisest, 
isegi seljast —, jätkub tal veel jõudu, et 
aidata Mariat ja Tonyt (paralleel Am- 
mega?). Kokkuvarisemine toob temasse 
midagi saatanlikku, kui ta oma viimasel 
kohtumisel +«Reaktiividega» paiskab 
mingi erilise jõuga neile näkku valeteate 
Maria surmast. 

Niisiis, Virumaa «West Side'il» on 
omad voorused, mis eelkõige puudutavad 
lavastaja tööd meestrupi liikuma pane- 
misel. Ja paraku ka omad vead, mis, nii 
imelik kui see ka sõnateatri puhul pole, 
puudutavad just lavastuse sõnalist osa 
eelkõige. Ehk — lavastaja Ülo Vilimaa 
trumbid on pärit ikkagi tema igapäeva- 
sest tööst muusikateatris ja abitus ilm- 
neb selgesti, kui ta puutub kokku sõna- 
lise tegevusega — draamaga. 


* MAALIPERS- 
PEKTIIVI SÜND 
JA TEATRIDEKO- 
RATSIOON, LK 96. 


Giotto. Kuradite väljakihutamine Arezzost. Detail. 
Assisi, San Francesco peakirik. 

Dokumentaalfilmide stsenaariume 
VARJUELU 


Üleliidulise filmiprotsessi jälgija märkab stsenaariumi käsitamist valdavalt tõelise ja 
lõpliku kirjandusena. Stsenaariumi «kirjanduslikkust» ja «kõigutamatust» rõhutavad 
ennekõike kaks inimrühma: esiteks kerge alaväärsuskompleksi ajendil stsenaristid, 
et tõestada — ka nemad loovad kirjandust; ja teiseks, juhtivad kinoametnikud, 
et neil siis ka midagi kontrollida oleks. Ei saa ju lubada, et režissöör oma 
suva järgi kord vastu võetud ja ära kinnitatud kirjanduslikku stsenaariumi muudab, 
milleks siis kinnitajad? Omal ajal, just siis, kui A. Mihhalkov-Kontšalovskile 
toodi süüks tema filmi «Jutustus Asja Kljatšinast ...» kõrvalekaldumist kinnitatud 
stsenaariumist (filmi vooruseks oligi nõ vene küla neorealistlik käsitlus vilja- 
koristuse ajal, ainult kaks peaosalist olid kutselised näitlejad, ülejäänud ehtsad 
talupojad, filmitüübid, kes sobitati filmi struktuuri, osaliselt kõnelesid nad stsenaristi 
teksti), tuli kuulsa «Tšapajevi»-filmi analüüsiga lagedale tolleaegne «Sovetski Ek- 
rani» peatoimetaja Pissarevski: selgus, et kuulus filmilõik, kindral Kappeli ohvit- 
seride jalaväerünnak, efektsemaid stseene filmis, oli lavastatud väljaspool 
kinnitatud stsenaariumi. Missugune torm Goskinos! Tõsi, filmikultuur 
areneb, ja peab ütlema, üleliidulised filmitoimetajad on selle omandanud, paljud 
neist on ÜRKI lõpetanud, ja nemad vajavad esialgset paberile pandud stsenaariumi 
ikka vähem ja vähem, sest nad oskavad analüüsida ka filmi ennast. Iseasi, 
kas nad seda alati tahavad mõista. 


«Iskusstvo Kino» on algatanud uue stsenaristika diskussiooni. Seekord pole- 
miseerib üks vanemaid filmiteoreetikuid Ilja Vaisfeld ägedalt stsenaariumi «pool- 
fabrikaatluse» vastu, tuues ära Nikita Mihhalkovi vastava ütluse (siiski teda 
nimetamata, kõneldes vaid «väljapaistvast nõukogude režissöörist, kes kogu oma 
elu on pühendanud nüüdisajateemale»). Soovijad võivad ilmselt igavesti kestvat 
stsenaristika-diskussiooni jälgida selles ajakirjas, siinkohal tuleks vaid avaldada 
hämmastust, et kui mängufilmi stsenaristika on üles kütnud väiklaseidki kirgi, 
siis dokumentaalfilmide stsenaariumide küsimused pole seni ulatunud toimetuste 
seinte vahelt välja. Ometi toimivad siin samad probleemid, ja näiteid, kus tegelik 
filmimisprotsess toob olulisi muutusi plaanitsetavasse, saab siin leida palju drasti- 
lisemaid. Mängufilmide stsenaariumide puhul on meil tavaliselt tegemist kirjanikega, 
ikkagi sõna valdajatega, dokumentaalfilmistsenaariume kirjutavad enamasti aja- 
kirjanikud, erialateadlased, toimetajad, ja lõpuks — viimasel ajal eriti — ka 
filmijad ise. Väljendustabavus, probleemi seadmine, struktuuriterviklikkus ja kavan- 
datava filmi ning eestleitava elutegelikkuse vahekorrad on siin kogu aeg päevakorral. 

Dokumentaalfilmi stsenaarium on tulevase ekraanitöö kirja pandud projekt, 
üks võimalik tervikmudel. Kuid ajast, mil stsenarist tulevasele võttepaigale ilmus, 
ajani, mil operaator kaamera kätte võtab, on sellesse mudelisse tekkinud mõrad: 
stsenaariumis kirjeldatud situatsioone on sageli võimatu taastada (ja on seda üldse 
vaja?). Paratamatult erineb valmis film stsenaariumist vähemalt sedavõrd, kuivõrd 
erineb vahepeal elatud elu minevikus peatatust. 

Seetõttu on alati tekkinud küsimus võimalikust taaslavastusest dokumentaal- 
filmis, küsimus, kuivõrd saab ja peab jälgima võtteplatsil stsenaariumi kuivõrd 
saab stsenaarium üldse ette näha varjatud kaameraga püütavat «ootamatult tabatud 
elu». Praktika on aga näidanud, et kirjutatud stsenaariumist peetakse kinni enam, kui 
arvata võib, sest filmitöös ei tule kunagi puudu energiast, küll aga mõtetest. 

Toome ära neli stsenaariumi, mis kõik loovad teatava visiooni tulevasest filmist, 
tehes seda erineval moel. On muidugi selge, et stsenaarium, mille kirjutab endale 
tulevase filmi režissöör ja operaator ühes isikus, võib olla teistsugune kui see, mille 
kirjutab (aja)kirjanik dokumentaalfilmi režissööri jaoks. 

Seni pole olnud kombeks dokumentaalfilmi stsenaariumi avaldada, hea, et H. Run- 
nel oma «Juhan Liivi looga» (1975) siiski alguse tegi (kogus «Ei hõbedat, kulda», 1984). 


JAAN RUUS 


LAULEV EESTLANE 
EESTI LAULUPIDUDE SAJANDIJUUBELI TÄHISTAMISEKS. 
(DOKUMENTAALFILMI STSENAARIUMIKS MÕELDUD) 


HANDO RUNNEL 


Pealkiri on tuletatud seda laadi nimetustest nagu Homo Sapiens, Homo 
Faber, Homo Ludens jne, mis kõik on antud inimesele tema mingi erilise loo- 
muomaduse toonitamiseks. Niisiis, mõtleva ja meisterdava inimese kõrval 
eksisteerib ka mängiv inimene — Homo Ludens. Mängivate inimeste 
seas huvitab meid selles filmis laulev eestlane, see eestlane, kes end ajalooli- 
sest orjusest suutis «lahti laulda» ja keda ühise laulmise rõõm ja vajadus 
pole tänaseni maha jätnud. Alapealkiri pühendusena on samuti vajalik. Me 
ei saa ju selle 20 minutit vältava 2-osalise filmiga anda kuigi põhjalikku üle- 
vaadet ei laulupeost endast, mis kestab mitu päeva ja toimub liiatigi kahes 
kohas — Tartus ja Tallinnas —, ei ammugi ammendavat käsitlust Eesti lau- 
lupidude ajaloost. Ta võib parimal juhul olla selle suure pidusündmuse ja 
ajaloolise nähtuse või fenomeni tähistajaks, neilepühendatud. 

See film peaks sündima autorifilmina, s t filmina, kus domineerib autori 
tunnetus, mitte n.-ö range reflekteerimine ja pindmine peegeldus. Film peab 
olema kaemus seestpoolt väljapoole, mitte kiretu ega üleseisev ega ka tea- 
dustav kokkuvõte Eestimaal toimunust. Filmi piiratud kestuse, laia for- 
maadi ja värvilisuse tõttu peame eriti hoolikalt valima meile sobivaima as- 
pekti, mis võimaldaks kõige efektiivsemalt edasi anda mingit osa laulupeo- 
muljetest ja selle läbi kogu laulupeo üldtähendusest. Teame, et igas rahva- 
peos peitub pilguke kombekohast ja välist rituaali, vastava peo kultuslikke 
tseremooniaid (ühendatud tule, lipu, paraadi või muu sellisega) ja selle kõr- 
val ka stiihilist ning organiseerimata karnevalilusti, elava olevuse tavalist 
kirge ja kihu, hingelist joovastust ja vennastumist, konsolideerumist ja 
kokkukuulumist — sõnaga, igat seltsi ühistunnet. Selle ühistunde 
edasiandmine on niisuguse filmi peaülesanne. Ja selleks on siis kaks erinevat 
teed, mis on samaväärsed: esiteks, anda statistilist laadi (n-ö intellektuaal- 
set) informatsiooni — a) süüvimine ajalukku, selle läbitöötamine, ajaloodo- 
kumentide serveerimine ja tsiteerimine, ühesõnaga ajaloolise ühistunde 
loomine; b) laulupeosündmuste tehnilise külje ja statistiliste «näitajate» 
reportaažlik jälgimine, fikseerimine ja nende killukeste liitmine kronoloogi- 
lises järgnevuses või — teiseks, anda emotsionaalset informat- 
siooni. Meie värvifilmile sobib viimane võimalus küllap paremini, nii on ka 
vähem ohtu langeda lahenduse otsimises ja teostuses teiste tehtavate lau- 
lupeofilmidega liiga ühte. 

Niisiis, võttes oma vaatluse objektiks küll nii tõsise ja tähendusrikka, 
lugupidamist ja ülendust vääriva rahvusalgatuse, ei tohi filmi väntajad 
vajuda surmtõsiduse ega härdameelsuse krampi, oma ilusa rahvapeo ega 
vaevase/heroilise ajaloo magusromantilisse meenutsemisse. (Ka trummel- 
dav paatos oleks loomulikult paha.) Aeg-ajalt peame filmi jooksul hülgama 
oma külgeharjunud puritaanluse ja pieteeditunde ning vaatlema laulupidu 
kui karnevali või kunagise aastalaada melu, kus valitsev naer ja klounaad 
pole labasuse märgid, vaid ühiskonna olemise eriline, siiras ja vaba vorm, 
kus puudub inimeste jaotuvus osatäitjaiks ja vaatajaiks, lasteks ja vane- 
maiks, tarkadeks ja lollideks, kümnikuiks ja alltöötajaiks. Pidu selle sõna 
niisuguses tähenduses on olnud ja on iga kultuuri ürgseks ja oluliseks kom- 
ponendiks. Alles teises järjekorras võime kõnelda peost kui mingi kindla 
konkreetajaloolise idee ja mõtte (üldisemalt ideoloogia) kehastusest. Rahvas, 
kes suudab lõtvuda argitoimetuste vahel, kes suudab kas või mõneaastaste 
intervallidegagi vabaneda hetkeks institutsionaalsetest suhetest niivõrd, et 
on võimeline astuma karnevaliseltskonda, ühineda naerus, laulus ja lõbus- 
tustes, argisilma jaoks kas või lollustes, on säilitanud elujõu ja elurõõmu, 59 


elutungi ja eluhoo, mida ju ka kogu laulupeo läbimõeldud lavalis-kunstilis- 
ideoloogiline pooluski peab tõestama. Niisiis pole põhimõttelist vastuolu 
selles, kui film ei näitagi küllalt üksikasjaliselt kõike laululaval toimuvat, 
ei jäädvusta kõiki koore, koorijuhte ja tähtsaid korraldajaid, vaid püüab 
tabada ja jäädvustada laulupeoliste, st rahva üldist vaimsust rahva kõige- 
külgse käitumise kaudu laulupeo olustikus. 

Laulud, mis filmis kostaksid, mille ettekandmist jälgiksime ja mille taus- 
tal rullub lahti filmi pildiline sisu, valime järgmiselt: 

1. Filmi kirjad, sissejuhatus. Koorilauluta. (Kestab kuni 1.00 min.) 

2. Tartu. M. Saar, «Leelo». (Meeskoorid.) Dirigent G. Ernesaks. (2.42) 

8. Tallinn. V. Tormis, «Laulu algus». (Ühendkoorid.) J. Variste. (4.57) 

4. K. A. Hermann, «Lauljate teretus». (Lastekoorid.) H. Kaljuste. (2.07) 

5. R. Päts, «Pill oll' helle». (Poistekoorid.) U. Järvela. (1.23) 

6. A. Vedro, «Midrilinnu mäng». (Naiskoorid.) A. Velmet. (1.27) 

T. (Õhtul.) R. Tobias, «Varas». (Segakoorid.) T. Vettik. (1.12) 

8. Rahvalik laul või E. Aav, «Humal». (Meeskoor.) A. Ratassepp. (1.12) 

9. G. Ernesaks, «Mu isamaa on minu arm». (Ühendkoorid.) G. Ernesaks. (3.51) 


220 min 


See on ka maksimum, mis üldse meie filmi sisse ajaliselt mahuks. Tõe- 
näolisem on, et poistekoorgi peab välja jääma. (Poolikute laulujuppide kasu- 
tamisse tuleb siin küll kahtlusega suhtuda — «pigem vähem, aga pare- 
mini». Ainuke, mida ehk osaliselt võib kasutada, on kantaat «Laulu algus», 
mis on küllalt liigendatud ja mille eri osad näivad suhteliselt iseseisvad.) 
On ka mõeldav, et segakoori osatähtsust ses programmis tuleb suurendada. 
Seda siis poiste, naiste või laste arvel, nende laule välja vahetades. Segakoori 
teise lauluna sobiks jäädvustada M. Saare «Põhjavaim». 

Filmis pole mõeldud kasutada diktorit, diktori sissetoomine on mõeldav: 
vaid hädakorral. Sel hädalisel korral tuleb ka filmi vene keelde dubleerimisel 
kasutada kohaliku päritoluga diktorit, kes hääldaks eestipärase aktsendiga. 
See sobiks filmi stiiliga, harmoneeriks eestikeelsete laulude hääldamisega. 
Ka see oleks siis kõnelemine seestpoolt väljapoole, nagu me juba algupoole 
filmi põhilaadi või stiili ära määrasime. 

Niisugune arutlev eeskõne on vajalik režissöörile ja operaatorile idee 
põhisuuna ja tundetasandi edasiandmiseks, kuivõrd käesoleva filmi objekt 
on äärmiselt muutlik ja ebamäärane, etteaimatud situatsioonide tõeks- 
minek suuresti kahtlane ja muutuva tõenäosusega. Päikeseline ilm näiteks 
toob nähtavale rahvariiete värvirõõmu, millele võib üles ehitada teatava 
meeleolu; vihmasadu võib pakkuda aga haruldasi kaadreid tragikoomilis- 
test, naljakaist ja inimlikest situatsioonidest, mis üldkokkuvõttes annavad 
edasi sama meeleolu ja vaimsust. Nõnda siis ongi vaja üldist tööprintsiipi 
ja suunist, mida eespool püüdsimegi poolfilosoofiliselt arendada. 

Kui silmad hakkavad pimendatud vaatesaalis juba midagi nägema, mär- 
kame enda ees pruunikast hämarusest tõusvat metsa tüvestikku. Keegi lii- 
gub puude vahel, põrkub nende vastu, kobab teed, tahab jõuda metsaserva. 
Me ei näe inimest, sest me oleme ju ise see inimene, me näeme ümbrust liikuja 
inimese enda silmade läbi. Silmad jõuavadki metsaserva, lagedale. Ei tea 
öelda, kas on hommik või õhtu, ent ilm on poolhämar. Igatsus. Kõndimise 
rütmis libiseb pilgu alt läbi rooplik kruusatee. Ei ühtki hingelist. Üle endiste 
linnamägede, läbi endiste lossivaremete astub see nähtamatu, see kõndiv 
kaamera. Veel pole ta kohanud hingelisi. Juba jooksevad ära filmikirjad, 
rahulikud funktsionaalsed tähed. Tähed, mis ei suru end peale oma iseära- 
suse, ei ka stiliseeritusega, sest nad pole seda. Tähed, mis teatavad era- 
pooletult sellest, mis kõige tarvilikum. Juba kuuleme inimhääligi. Algul 
kedagi koorilauljat heliseadetunnis, siis kogu koori proovisaalis harjutamas. 

Igatsus inimeste järele. Juba on valgem aeg, ent ikka ei näe me veel kedagi. 
Soov kohata omasugust on äratanud meis juba võimsa rahutuse. 

Me jõuame mingisse linna, astume läbi puumajadest koosneva aguli, lut- 
suliku aguli, siis läbi vanalinna kitsaste võlvide ja kangialuste. Pilk tühjal 
sillutisel. Akki tõstame pea, tardume — oleme väljakul, või tänaval, mis 
upub kaootilises, voogavas inimtulvas! 

See matk on andnud juba piisava psühholoogilise häälestuse, et nüüd 
võiks prahvatada mürinal M. Saare meeskoorilaul «Leelo». Oleme Tartu 
laululaval. Valgejuukselise Gustav Ernesaksa käe all laulavad mehed: «Mis 
need ohjad meida hoidsid ...» Laul toob vabanemise ja kergenemise üksin- 
duse ängist ning rusutusest. Laulu kostes liugleme piki Emajõge, jäädvus- 
tame mõne seda linna iseloomustava detaili — mõne maja, esimese laulupeo 
mälestusmärgi Ülejõel. Sealt mälestusmärgi juurest vaatame üle Emajõe 
ürgorgu vastaskaldale, kus lehvivad laulupeolipud, seisavad pidulised ning 
kostab võimas laululugu vaikselt meienigi. Ja me lahkume mööda Põltsa- 
maa või Jõgeva maanteed, kaasas laulupeotõrvik ja kahjutunne, sest 
maha jääb pidulistest tulvil linn, laskub vaatepiiri taha kaugenev pano- 
raam. 

Ent kahjutunnet korvab äkiline ärkamine veel suuremal peoväljal. Leia- 
me end Eesti põhjarannalt, Lasnamäe ja mere vahelt. Laulukaare all sei- 
savad ühendkoorid. Nad alustavad kantaati: «Kuulata! /Sajandi kaugusel / 
Eestimaa randadel/ algas ükslaul...» Seda kuuldes pöörduvad meie silmad 
vastu kõrgeid Toompea müüre, kobavad halle kivisid, sihivad üle vallide, 
üle tornide — neis kõigis on ju meie ajalugu. 

Laul jutustab aga edasi: «See laul algas hämarast ajast/ja sündis tum- 
made tööst./See laul sündis madalast majast/ja tõusis vandena ööst.» — 
Pole ime, kui neid sõnu kuuldes meenub madal maja, vana talutare, mõisa 
moonakatare, kerkib kujutlusse too talupoeglik miljöö, napp ja kehv tubane 
ja väline inventar, harv ajaleht maarahva tarvituses, kiviaedised külateed 
ja tanumad, ja Kristjan Raua nurgeline joonistus «Viru vanne». «Viru 
vanne» tuletab ju meelde Kreutzwaldi, üht varajast ärkajat ja äratajat. Ja 
nõnda meenuvad veel järjepanu papa Jannsen, esimese laulupeo vaimne 
isa, ja C. R. Jakobson — tuline ja turjakas võitleja, kel ikka maarahvas 
meeles. Operaator, kui ta oskab, võib salakesi nendegi portreed või büstid 
korraks meie silme ette manada. 

Veel on pool filmi vaadata. Laulujärje saab lastekoor ja vaataja võib ker- 
gendunult hingata. Filmi raskem ja rõskem, nimelt ajaloolisem osa on selja- 
taga. Järgnevad viis-kuus minutit pühendame laulukooride ja publiku vas- 
tastikuste suhete «sotsioloogilisele vaatlusele». Niisiis, kui lapsed laulavad 
Hermanni «Lauljate teretust», on paras moment tagasivaateliselt tutvuda 
nendega, kes juba sel laulupeol kõik viibivad. Laste lauldes vaatame üle 
rahvarohke rongkäigu linnast laululavale. Pilku paeluvad ka detailid — 
laulupeolipud, embleemid, ehted, võimalikud laulupeotegelaste portreed, 
rahvarõivad kihelkondade kaupa. Operaator seisatab kusagil teekäänul, kus 
üha uued ja uued väed tulevad pööraku tagant. Teine operaator on aga meie 
«teine mina» ja tema vahendusel saame meiegi marssida lauljate rivis ning 
vaadata teeäärseid ammulisuid. Nõnda peab, sest lapsed ju laulavad: «Me 
teretame kõiki...» Laululaste peade kohal, laulukaare kõrgusel ja laulu- 
kaare allgi lendavad aga pääskesed. Nende pesad on seal kusagil ülal. Ja 
nende lindude vidin sekkub laste laulusse. 

Kõik näikse ülimalt korras olevat, terve hiigelpidu tundukse mõnusalt 
sujuvat, kuid korraga poisid — jah, kes veel muu kui nemad! — kui korraga 
poistekoor koerusega hakkama saab. Vaevalt on nad mõned taktid oma 
«Pill oll' helle't» laulda saanud, kui nende suud äkki tummalt liikuma jää- 
vad. Ei, siiski mitte täiesti tummalt, vaid sealt põrab hoopiski pasunakoori 
mürts ja lugu. Aga nii nagu päikeses kiiskavad pasunad tõesti meie vaate- 
väljale ilmuvad, kostab jälle võidutsev poistehääl: «Pill oll' helle pedajane,/ 61 


kannel kummõ kadajane...» Nii see kius käib ja karda, et nad isegi sümfoo- 
niaorkestreid samaviisi narrima ei hakka! Ent lõpuks kasvavad koerad poi- 
sid siiski korralikeks tagasi ja jõuavad koorijuhi manitseva käe läbi õnneliku 
sadamani. 

Nüüd dekoreerib laululava naiskooride kirev rõivastus. Hoolega alusta- 
vad piigad ja pereemad oma «Midrilinnu mängu». Hoolega otsib operaatori- 
silm publiku hulgast meessoo igat tüüpi esindajaid, kelle isevärki ilme või 
äpardunud oleku mõnusa esitamisega kaunistada kaunist laulukõla veelgi. 
Kui selline sobing pisut humoristlikult välja peaks tulema, siis tunnistame 
üles, et see just meie siht ja soov oligi. 

Segakooride esinemine kulgeb ekraanil kui nais- ja meeslauljate duell 
ning graatsiline jõukatsumine. R. Tobiase «Varas» annab oma kergelt nal- 
jatleva tõsise sisuga selleks piisavaid võimalusi. Koore juhatava auväärse 
Tuudur Vettiku +«soolopartii» peab seda omalt poolt tõestama. Jah, 
anda pildiga edasi hingestatud dirigenti on seejuures vististi küll kõige 
raskem ülesanne. Aga hingestatud ta on! Ja siis need lilled ja lehvitused 
veel! 

Aga mis me edasi näeme, on kõige karnevalilikumas meeleolus, on kõige 
stiihilisem osa rahvapeost, rahva oma algatusest. Neid paiku, kuhu me nüüd 
tahaksime jõuda, mida üle vaadata, kus pilgukski peatuda ja viibida, on 
äraarvamata hulk. Laululava taha ja linnaväljakuilegi on kogunenud stiihi- 
lised rühmad ja koorikesed, nad laulavad omal käel ja omal viisil. Koorid 
pilluvad õhku oma vanemaid. Supikatelde ümbergi on suur ja sõbralik jaura- 
mine. Kadriorust Koplini juhtub midagi head ja ilusat, millest püüame osa 
saada ja tükati saamegi. Me tajume, et pikad pidustused on jõudnud meeli- 
ülendavasse staadiumi, sellesse kõrgpunkti, kus kõik head kiusajad kõiki 
tegutsema ja hõiskama sunnivad. 

Ent korraga saabub vaatesaali üllatuslik vaikus. Meie ees on taas laulula- 
va kõrge kaar. Lava täitub ja täitub ja täitub hääletult lauljatega, kuni 
kõik, kel tegelasemärk rinnas, seisavad laval ja tarretuvad ootuses. Kõrgel 
puldis, kuhu on suunatud kümnete tuhandete pilgud, seisab valgejuukseline 
Gustav Ernesaks. Jah, nüüd hakkame aru saama, milles asi on. Jah, nüüd 
hakkab pidu tõesti lõppema. Nüüd ta peab lõppema, sest juba lähebki vii- 
mane laul minema: «Mu isamaa...» See laul on kaunis tubli laul, ja meil 
pole mingit tarvidust otsida efektseid rakursse ja erilisi kaadreid selle laulu 
ajal. Võib filmimise kas või liikumatugi kaamera hooleks unustada, kõik 
tema mehaaniliseks fikseerimiseks jätta, ikkagi voolab kõik oluline ja ise- 
loomulik läbi läätsesüsteemi pimedasse fotokambrisse, sealt meie silmisse, ja 
sealt ikka edasi, ikka sügavamale, jumal teab kuhu. Kaamera näeb, kuidas 
laulab koorihiid, kuidas süttivad kuulajad, kuidas tõuseb rahvas, kuidas 
temagi kaasa laulma hakkab. 

Me võiksime jääda nüüd juba lõpuni, paljuke see enam aega võtaks. 
Näeksime-kuuleksime kõik ära. Näeksime tuhandete juubeldust pärast kont- 
serti, juubeldaksime isegi kaasa. Näeksime, kuis dirigenti poole taevani len- 
nutatakse, ikka heameelest ja tänulikkusest. Lennutaksime isegi. Hüüaksi- 
me: «Hurraa, hurraa!» 

Ent millegipärast eelistame lahkuda. Kaugeneme sinnani, kus enam mida- 
gi näha pole sest peost, kuhu ainult hääled kostavad. Aga need ju kostavad 
kaugele, üle terve juunikuise Eesti, üle saarte, üle südamaa. Peatume vee 
ääres. Meri libiseb randa, meri kallistab muhklikke kive. On pisut vahtu ja 
pisut prahti. Ametlik pidu on ammu lõppenud, üksikuid entusiastlikke salku 
me enan linnapidi otsima ei lähe. Ei lähe kortereisse, ei öömajadesse, kus lau- 
lupeovaim alles lehvib. Hiilime mahajäetud lauluväljakuni, mida val- 
vavad unised, usinad, väsinud valvurid, kenad miilitsaonud. Mõtteis istume 
viimasele pingireale kõrgel künkal, vaatame tühja laululava poole, mis ka 
väsinult haigutab, selg vastu valendavat merd ja uut hommikut. Juba on 

«LEELO». 3 osa (778,5 m), värviline, laiekraan, 1969. Stsenarist Hando Runnel, režissõõr 
Jüri Müür, konsultant Veljo Tormis, operaatorid Mihhail Dorovatovski, A. Javorjan, Mati 
Kask, Toomas Kirdelaht, Vladimir Maak, Rein Maran, Hans Roosipuu, Andres Sööt, Eduard 
Timlin, helioperaator Ülo Saar, toimetaja Jaan Ruus, monteerija Maire Lutter, filmi direk- 
tor Boris Järn. 

PEETER TOOMING 


Niisiis linnaloom. Mida näeb, kogeb, tunneb loom linnas? Esimesele küsi- 
musele on kõige kergem vastata. Tarvitseb näiteks koeral tõusta tagajalga- 
dele, toetada esimesed käpad aknalauale ning vaadata välja — lõputu hall 
või valge (olenevalt ilmast), kõrge või madal (olenevalt rajoonist) kivimas- 
siiv, mida õige väheke elustavad lillelised, pitsilised, ruudulised või ühetoo- 
nilised aknaavad; seal kusagil all nende kivikolosside vahel on asfaltteed ja 
-rajad, prügikonteinerid ja alajaamad ning pisitilluke platsike muru, siis jäl- 
le kivi, asfalt, betoon ja raud, ning taas silikaadist majamürakad. Seda näeb 
koer, kass, hamster ja kanaari lind üheksanda korruse kõrguselt ükskõik 
milliselt mäelt Tallinnas, nimetatagu seda Musta-, Lasna- või Õismäeks, 
umbes sama, ainult väiksemais mõõtmeis Tartus, Kohtla-Järvel ja Rakveres. 
Kas aga võime ka öelda, mida loomad tunnevad? Künoloogid väidavad, et 
kui koer sünnib ja kasvab linnakorteris, harjub ta elama temale määratud 
ruumis ning tal ei teki kunagi soovi omada midagi enamat neljast seinast 
enda ümber, madalast katusest pea kohal, pudrukausist nina ees ning pissil- 
käikudest hoovile. Säärases keskkonnas on loom sündinud, sellises kasvanud 
ning ta ei teagi soovida midagi enamat. Oma olemuselt jääb ta linna kivi- 
korteri elanikuks. Ja mis sellest, et mõni teine koer on sündinud maal, et teda 
võetakse jahile või et tal on jooksmisvabadus õhtul lehma või lambaid koju 
ajades, perenaisega poes käies või vahel oma igapäevasest ketist koguni lahti 
pääsedes — oma kaugele vabaduses elanud esivanemale ei tasu tagasi mõel- 
dagi ei linnas elaval penil ega maakrantsil, sest tollasest koerast on saanud 
kodu- või linnaloom, kelle käitumisjooned, vajadused, harjumused, kiindu- 
mused on hoopis teised kui kauge mineviku esivanemal. Vere kauge kutse ei 
tule enam jutuks ning linnakoer võib tunda halvemal juhul kurbust halva 
ilma üle (naabri peni säärase sajuga välja ei viidagi!), tühja kõhu pärast 
(näh, peremees jälle viinapudeli ääres!) või südames perioodiliselt korduva 
kirgliku kutse ja veres pulbitseva rahuldamata pakitsuse üle, mis vastupan- 
damatult käsib joosta peigmehe või pruudi manu, kellest pererahvas teda 
hirmuga eemal hoiab. Kuna aga needki hädad on mööduvad (homme naabri 
Tuksiga ehk ikka trehvata saab, ülehomme ehk antakse jälle süüagi, küllap 
ükskord õnnestub äragi karata ning naudingurõõmust ja joovastusest kilkav 
koerapulm maha pidada), siis võime loota koeri oma eluga õige rahul olevat. 
Aga teised linnakorteri elanikud? Ons neil halvem? Vaevalt küll, sest on ju 
kõik tänased kassid, hamstrid, kilpkonnad ja teised toaloomad sündinud 
n-ö vangistuses ning saatuslikuks võib neile saada hoopis see piiramatu 
vabadus — pääs laia maailma, mida paljud inimesed arvavad neid loomi 
hirmsasti vajavat. 

Nii pika selgitava looga alustatud stsenaarium aga näeb filmi pildireas 
ette hoopis teistsuguse alguse: lähtepunktiks saab inimene! Inimene, kes 
suudab kõike, kes arvab endal õiguse olevat kõike teha, koguni elusolendi- 
tega. 

Loom linnas on ja jääb, inimene vajab tükikest elavat loodust enda lähe- 
dal ja selleks ei piisa toalilledest — vaja on elavat olendit. Aga kust neid 63 


võtta? Muidugi oleks lihtsaim viis minna zookauplusse ning osta sealt nagu 
kord ette näeb, kahjuks aga ei leia te sellest poekesest ei koera ega kassi ning 
oma loomaost tuleb seadusevastaselt toime panna ikkagi turuväravas. 

KOERTE JA KASSIDE PIDAMISE EESKIRJAD TALLINNAS, 

kinnitatud 27. juunil 1980. aastal: 

8.2. Koerte ja kasside omanikel on keelatud kaubelda koerte ja kassidega 
turgudel ja laatadel. 

Kõigest hoolimata müüakse koeri ja kasse, hamstreid, jänkusid ja val- 
geid hiiri ikkagi turuväravas ning kõrvaltvaatajale avaneb seal vapustav 
vaatepilt. Müüvad täiskasvanud, kel see tehing pole esmakordne ning kes 
kaupa kaela määrida ning parajat raha küsida oskavad; müüvad lapsed, 
pisarad silmis, sest isa-ema nõudel peavad nad loobuma oma lemmikust; täis- 
kasvanud lambakoera müüb habemetüükais ja määrdunud meesterahvas, 
kel endalgi ilmselt täit usku pole, et keegi tema hunti osta julgeb: alandatud 
ja vihane koer aina lõriseb ja näitab hambaid; viinaste silmadega tädi müüb 
võib-olla üldse mitte oma kassi; müüakse sellepärast, et loomi on juba liiga 
palju, et raha on tarvis, et... Ja ostavad samasugused inimesed — et koli- 
takse, et loomi veel pole, et... Kui ulatuslik on tegelikult loomade ost- 
mine-müümine, selgub vahest kõige ilmekamalt Moskva linnaturul, kus kau- 
beldakse küll lindude, küll kaladega, küll tõupuhaste hurtade, küll segavere- 
liste krantsidega ... Või on veel etem mõni lõunamaa turg, olgu või Sotši 
või Batumi, kus tühipaljale tehingule lisanduvad hasart ja kauplemislust?! 
Igatahes on turg see koht, mis õige korralduse puhul (spetsiaalne selleks 
eraldatud paik, nõuetekohased sanitaartingimused) lahendab küsimuse: 
kust muretseda endale elavat sõpra? 

Mis aga saab neist loomadest pärast ostutehingut? 

KOERTE JA KASSIDE PIDAMISE EESKIRJAD TALLINNAS, 

kinnitatud Tallinna RSN Täitevkomitee 1980. a. 27. juuni otsusega nr 180: 

2. Koerte ja kasside omanikud on kohustatud nende pidamisel rangelt täitma 
sanitaar- ja hügieenieeskirju, vältima üldkasutatavate kohtade reostamist 
koerte ja kasside poolt ja tagama inimeste ohutuse. 

Maja sise- ja välistreppe, üldkasutatavaid ruume, aedu, hoove jne, mida koerad 
ja kassid on reostanud, peavad puhastama nende omanikud. 

4. Koeri hoida ainult kinnistes hoonetes, isoleeritud territooriumil või ketis. 
Koeri võib välja lasta ilma suukorvi ja rihmata ainult dresseerimisel õppeplat- 
sidele ning eriorganisatsioonide operatiivülesannete täitmisel. 

6. Koerte ja kasside omanikud on kohustatud: 

6.1. registreerima koerad alates 3. elukuust ning soetatud koerad 5 päeva jooksul. 

Kõik koerad tuleb igal aastal ümber registreerida. 

7. Koerte ja kasside omanikel on lubatud: 

7.1. Koeri ühissõidukeisse (tramm, autobuss, trollibuss, takso) kaasa võtta ainult 

suukorviga ja rihma otsas, kasse hästi suletud korvis või kastis; 

7.2. viia koeri jalutama hoovidesse ja tänavatele, mis pole rahvarohked, kusjuures 

koerad peavad olema lühikese rihma otsas ja suukorviga. 

10. Kõik järelevalveta koerad ja kassid, samuti koerad, kellel puudub registree- 
rimise numbrimärk, ning koerad ja kassid, keda peetakse käesolevate ees- 
kirjade vastaselt, loetakse hulkuvateks ja kuuluvad regulaarsele püüdmisele 
ning hävitamisele. 


Kas peetakse neist eeskirjadest kinni? Võimaluse piires ikka, kuid kes nii 
väga tahab piirata oma lemmikkoera jooksuruumi muruplatsiga, kui selleks 
eraldatud eriväljakuid lihtsalt pole; kes nii väga tahab koerale pähe panna 
suukorvi, kui ta on veendunud oma sõbra ohutuses (see veendumus võib aga 
siiski ka alt vedada ning koer lööb oma kihvad juhuslikule paitegijale kätte); 
kes nii väga tahab keelata oma koeral haukumast, kui häälitsemine loomale 
ometi vajalik on jne. On küll ka väga toredaid näiteid, kus koerad või kassid 
magavad valgete linade vahel, kus toaloomad on ülipuhtad, hästi hoolitse- 
tud, toidetud, kammitud ja poputatud, aga kus siiski jääb küsimus, kas suure 
lambakoera, dogi või bernhardiini õigeks elupaigaks ikkagi on linnakorter 
(unustades selle, et künoloogid väidavad linnakoeri olevat kohanenud just 
nende tingimustega, millistes nad elavad)? 


Jäägu loomapidaja otsustada, kas ta oma looma tegelikult piinab või 
mitte, hoopis tõsisem probleem on hulkuvad koerad ja kassid. Jälgides sal- 
kuskarvalist krantsi kauplusehoovil või kassikarja laohoonete ümbruses, 
märkame nende loomade fantastilist iseseisvust, suutlikkust enda ümber 
kõike märgata, umbusaldada või vastavalt vajadusele ära kasutada. Need on 
loomad, kes tänu olelusvõitlusele on linnatingimustes karastunud ning hoo- 
limata sagris väljanägemisest on nad sageli reipamad ja tugevamad oma 
silutud suguvendadest kivikorterites. Inimeste lohakuse tõttu (sulgemata 
pööningu- ja keldriuksed, parandamata aknad, lahtised prügikastid jne) 
sigivad hulkurid ja koos nendega võivad levida haigused, saavad hukka lin- 
nupojad ... Hulkurid on probleem, mille lahendamiseks on tänapäeva linnas 
sisse seatud eriteenistus — hulkuvate loomade hävitamise brigaad. «Koera- 
püüdjad tulevad! » hüüavad lapsed ja kogunevad lähemale vaatamaks, kui- 
das penile võrk peale heidetakse või kass palderjani lõhna peale püünisesse 
ronib, selja taga sulgunud luugi kolksatusest lausa segaseks läheb ning 
meeletut vanglamärulit lööb. See on surma eelmäng, mida mõned pealtvaa- 
tajad naudivad, mõned kive pildudes või sõnadega hurjutades takistada 
püüavad. Vähesed aga vaevuvad mõtlema, et võib-olla püüti kinni seesama 
kassipoeg, kelle nad kevadel ise kodunt minema ajasid või sügisel suvilasse 
jätsid või lihtsalt naaberkvartalis põõsasse pistsid. Tihti on nii, et kui looma 
enam ei soovita, takistab näiline hellasüdamelisus oma senist hoolealust 
hukkamast ning leitakse parem olevat kunagine lemmik hoopis hulkuma 
saata. Tööd loomapüüdjaile! Igal aastal hävitatakse tuhandeid koeri ja kasse 
ainuüksi Tallinnas! 

«Kas jube ei ole? Kas tõesti harjub selle tööga? Mida lapsed ütlevad?» 
võib küsida koerapüüdjalt, ja kindlasti kuuleme vastuseks, et seegi töö vajab 
tegemist. Tõepoolest, nii see ongi, kuid selle töö oleme sageli ise loonud. 


Elamu Pärnus. Laudadega kinni löödud või paberiga kaetud aknad, lukus- 
tatud värav, kõrge traatvõrguga piiratud aed, majast aga kostab peaaegu 
vaibumatut koerte klähvimist. Mis elukad need seal asuvad? Miks on nad nii 
kõhnad (seegi paistab läbi akna, kui mõni koertest pliidile, lauale või kapile 
ronib)? Miks elavad nad ainult toas mitmekümnekesi koos? «Koonduslaa- 
ger» on haiglasliku loomaarmastuse ning meie elukorralduse ja tegutsemis- 
võimetuse äärmuslik näide, mis säärases ilmingus häirib naabreid (vägeva 
haisu, reostatuse ja koerte pideva klähvimise tõttu on üks naabreist oma 
maja ehituse päriselt katki jätnud) ning hiilib mööda loomapidamise ees- 
kirjadest. Tükk tööd «karistusekspeditsioonile» (kui see ikka toimub! ). 1980. 
aastal hukati selsamal hoovil 47 tubadest kinnipüütud koera, ülejäänud 
pääsesid põgenema. Nüüd on «loomaaed» oma endises elujõus. 

1980. a hävitati Pärnus 657 kassi ja 351 koera; 1981. a esimesel poolel 65 


595 kassi ja 391 koera; nagu juba öeldud, ulatuvad need arvud Tallinnas 
tuhandeisse — koerapüüdjate töö muutub iga päevaga aina vajalikumaks. 

Kas lõpetadagi see film koerapüüdja intervjuuga? 

Või kaadriga, kus autokastist kallatakse valmiskaevatud kraavi suur 
hunnik koerte ja kasside laipu? 

Või kaadriga, millega algas meie film: koer vaatab üheksanda korruse 
aknast välja ning tema ees laiub kivikõrb?! 


«LINNALOOM». 1 osa (286,1 m) must-valge. Filmi tegemisaeg 11. 09. 1981—02. 12. 1981. 
Esilinastus Tallinna kinos «Kosmos» 14. 02. 1982. Stsenarist ja režissöör Peeter Tooming, 
operaator Peeter Ülevain, helikujundaja ja helioperaator Toivo Elme, toimetaja Vello Kal- 
laste, filmi direktor Laine-Astrid Itskovitsch. 


REPORTAAŽID 
2-OSALISE MUSTVALGE DOKUMENTAALFILMI STSENAARIUM 


ANDRES SOUT 


Võib seaduspärasusena tähele panna, et meie dokumentaalfilm otsib igapäe- 
vase elu materjalist peamiselt erandlikku — inimestes, sündmustes, fakti- 
des. See on ka loomulik, sest filmisõnum, dokumentaalfilmi oma eriti, peab 
vaataja seisukohalt ennekõike huvitav olema. Kui aga püüda iseloomustada 
nende filmide järgi inimest, siis on ta enamikul juhtudel tark, humaanne, 
andekas ja igal juhul huvitav, massist erinev. (Ette rutates olgu öeldud, et 
inimene, kellel meie filmis peaks olema oluline roll, on ka teatavas mõttes 
erand.) Kahjuks aga nn massiinimene jääb erandite varju, ta elab oma (filmi 
seisukohalt) monotoonset ja silmapaistmatut elu, kuni lõpuks kaobki jälje- 
tult koos oma aja ja ümbrusega. Sellest on kahju. Ja seepärast on mulle vii- 
masel ajal tunduma hakanud, et selle elutahu mõistmine või fikseeriminegi 
pole nii väärtusetu filmimaterjal, kui esialgu võiks tunduda. Selle tõestu- 
seks on needsamad dokumentaalfilmid, mis juba tehtud. Me armastame näi- 
data, mida inimene on teinud, mitte aga teda ennast, ja saame enamasti ette- 
kujutuse vaid filmi autori võimetest, hetketaotlustest, väga harva ajast. 

Järgnevalt kirjeldatud film oleks katse jäädvustada materjali, millest 
meie dokumentaalfilm (ja ka vaataja) näib hetkel puudust tundvat. 

Filmi materjali, sündmusi esitavaks tegelaseks oleks ühe maarajooni raa- 
dioreporter, teiste sõnadega — selle all tuleks mõista filmi vormilist üles- 
ehitust. Filmi materjaliks oleks aga keskkond, milles reporter tegutseb. Maa- 
rajoon oma argipäeva, probleemide, sündmustega. Filmi tegevuspaigaks 
on Pärnumaa, reporteriks aga sealne kauaaegne Eesti Raadio esindaja 
Feliks Leet. Olgu veel kord öeldud, et tema puhul on järjekordselt tegemist 
teataval määral erandliku inimese ja reporteriga, kelle kohta võib isegi tõsi- 
elulikke anekdoote kuulda. See on inimese nähtav külg ja sellele me ei kavat- 
se oma filmi rajada. Filmi taotluse seisukohalt on olulisem Leedi (edaspidi 
Reporter) võime vahendada seda «lihtsat elu», mille puudumist meie doku- 
mentaalfilmile on ette heidetud. Ta kohtub inimestega, keda meie dokumen- 
taalfilmides tavaliselt ei näe. Tal on oskus hinnata ja leida raadiomaterjaliks 
selliseid asju, mis tavaliselt teisi ei huvita. 

Meid huvitaksid samad inimesed ja sündmused, mis köidavad Reporterit. 
Teemade loetelu, millega ühel energilisel maarajooni raadioreporteril kas 
või meie filmi võtteperioodi kestel tuleb kokku puutuda, on pikk. Paljusid 
teemasid on võimatu ette näha. Aga ühele Reporteri eeloleva kevade ja suve 
reportaažide teemale pööraksime suuremat tähelepanu, see on: agrotehnili- 
sed koondised Pärnu rajoonis. 

66 Mida kujutavad sellised koondised? 


Partei Pärnu Rajoonikomitee sekretär V. Udam (EKP XVIII kongressil): 
«NLKP Keskkomitee 1980. aasta oktoobripleenumil märgiti, et toitlus- 
programmi realiseerimiseks on tarvis luua agraartööstuskompleks, mida 
finantseeritakse, planeeritakse ja juhitakse ühest allikast. See on äärmiselt 
vajalik. Praeguse juhtimise praktika korral tegutseb iga ettevõte ja organi- 
satsioon omaette ning on huvitatud kitsastest eesmärkidest. Agraartööstus- 
koondise loomisega oleme rajooni ulatuses selle probleemi lahendanud ja 
suutnud ühise eesmärgi saavutamiseks koondada kogu majandusliku ja 
sotsiaalse potentsiaali.» 

Nende ridade taga peitub Pärnu rajooni sotsiaalse ja majandusliku 
ümberkorralduse programm, mille positiivsed tulemused on end juba ilmuta- 
nud. F. Leedi reportaažiseeria eesmärk on aga konkreetsete ilmingute ja 
probleemide varal selgitada raadiokuulajaile agrotehnilise kompleksi ole- 
must ja elujõudu. Kui jõuame sama tulemuseni ekraanil, on filmi üks ees- 
märkidest saavutatud. 

Kuidas F. Leet kavatseb raadiokuulajatele dešifreerida mõistet «agro- 
tehniline kompleks»? 

Mõned tulevaste reportaažide teemad. 

1. Kuni viimase ajani ehitas Pärnu rajoonis iga endast vähegi lugupidav 
kolhoos keskusehoone, klubi, lasteaia, vahel ka koolimaja. Kuid kohe tekkisid 
iseloomulikud probleemid — enamikul juhtudel polnud üksikul kolhoosil 
võimalusi püstitada nüüdisaegsetele nõuetele vastavat hoonet, näiteks klubi 
oli ilma võimlata, koolilaste vähesuse tõttu oli raskusi klasside komplektee- 
rimisega jne. 

Agrotehniliste komplekside ajastul aga ühendatakse mitme naaberkol- 
hoosi ja teiste maaorganisatsioonide ressursid ning sellised probleemid 
lakkavad olemast. 

2. Tööjõu hooajaline jaotamine. 

Viimastel aastatel on maakohtadesse rajatud suurte tööstusettevõtete 
tsehhe. Taotletakse, et nende aastaplaanideks määrataks kümne kuu plaan, 
et võimaldada neis ettevõtetes töötavatel maainimestel kahe kuu jooksul 
abistada kolhoose ja sovhoose. Sel juhul langeks ära vajadus rakendada hoo- 
ajatöödel lisajõudu linnast. 

Või sõlmivad Pärnu metsamajand ja lihakombinaat omavahel kokku- 
leppe, mille põhjal talvel, kui loomade tapmist vähe, suunatakse osa liha- 
kombinaadi töötajaid metsatöödele, sügisel aga, kui tapamaja töötab suure 
ülekoormusega, tulevad kirvemehed lihakombinaadile appi. 

3. Nn turbanõukogud. 

Turvasväetiste osatähtsus viljasaagi tõstmisel on Pärnu rajoonis tublisti 
kasvanud. Turvasväetiste (turvas-kanalägakompostid, turvas-sealägakom- 
postid) tootmiseks on tänaseks ühinenud mitmed rajooni ettevõtted — kol- 
hoosid, automajandid, sea- ja kanavabrikud, kalamajandid (pärast turba- 
kihi eemaldamist tekkinud tiikides ja veehoidlates hakatakse koha kasvata- 
ma). 

Selliseid ühise nimetajaga teemasid (agrotehnilise kompleksi propagee- 
rimiseks ja lahtimõtestamiseks) on F. Leedil palju. 

Esitame kavandatud reportaažide majandusliku ja tehnilise sisu. Filmis 
aga püüame materjali esitamisel kasutada dokumentaalfilmile omaseid väl- 
jendusvahendeid inimtüüpide, konfliktsituatsioonide ja reporteri ning maa- 
inimeste suhete kaudu. 

Tõenäoliselt ei suuda me ekraaniajast sõltuvalt 1:1 üle kanda päevakaja- 
liste reportaažide teksti ja sisu. Pole ehk selleks vajadustki, sest «Päeva- 
kaja» lõplike eetritekstide pealiskaudsus ja kuivus on teada. 

Raadioreportaažide fikseerimisel huvitaks meid põhiprobleemi kõrval 
nende tegemise dokumentaalne külg — inimeste käitumine mikrofoni ees, 
reporteri töövõtted. Teiste sõnadega — reportaaž reportaažist, kusjuures 
meie kaamera ja mikrofoni sisselülitamised ei pruugi alati Reporteri omaga 


67 


kattuda. Ja võib juhtuda, et me Reporteri materjali jääkide hulgast leiame 
mõne miniteema enda jaoks. Seega kasutatakse F. Leedi reportaaže n-ö baas- 
laevana, kust sooritame pisiretki meid huvitavates suundades. 

Näiteks. Ühel päikesepaistelisel aprillikuu alguspäeval sõitsime F. Lee- 
diga «Külvaja» kolhoosi, kus parajasti lennukitelt karjamaid väetati. Minul 
«äraminev objekt», Reporteril teemaks «Olukord põldude väetamisel Pärnu 
rajoonis». Läksime koos noore naisagronoomiga. Keset lagedat välja seisis 
vanapoolne mees, läkiläki kõrvad alla lastud. Siinsamas oli maasse torgatud 
punane lipp, millega ta lennukile väetamiskohti ette näitas. Mehe nimi oli 
Juoras, rääkis vene keelt. Lennukit veel polnud ja Reporter hakkas tegut- 
sema. Ta läks mikrofoniga Juorase juurde, nööpis eest lahti mehe rohmaka 
presentmantli, mille too oli vatikuue peale tuulekaitseks tõmmanud. Juoras 
naeratas, tahtis mantli pealt ära visata, et ta pildi peal ilusam välja tuleks. 
Kuid Reporter käskis tal ainult mantlihõlmu laiali hoida, kutsus juurde 
agronoomi, ja see rääkis tekkinud tuulevarjus raadiokuulajatele õhust väeta- 
mise eelistest. Häbelik Juoras aga seisis kogu selle aja liikumatult, käed ja 
mantlihõlmad laiali, nagu kaitseingel. Agronoom rääkis hiljem, et Juoras on 
leedulane. Tuli viis aastat tagasi nende kolhoosi, palus tööd ja nii jäigi. Siit 
oleks näinud reportaaži meiepoolset jätku. Mõni mees tuli kodukandist ära? 
Leedulased palju ei rända, vähemalt Eesti poole mitte. Isiklik draama? Jäigi 
teadmata. , 

Hetk hiljem sõidame porisel külavaheteel. Leet kurdab agronoomile, et ta 
olevat ühele nende kolhoosi traktoristile, estraadiorkestri solistile, kaks 
aastat tagasi oma ungari mikrofoni laenanud, aga mees pole siiamaani 
tagasi toonud. Ja ennäe! Just nagu filmis, tulevadki vastu kaks meest, kel- 
lest üks juhuslikult osutub tagaotsitavaks. Leet tuleb autost välja ja kahe 
mehe vahel leiab aset -sügavamõtteline sõnavahetus. Lepitakse siiski kokku, 
et nädala jooksul otsitakse mikrofon üles. 

Ühe tööpäeva kaks kildu. Võib-olla polegi olulised. Filmis neid pole, sest 
nad on juba olnud ja neid ei jäädvustatud. Võimatu on ette näha, mida too- 
vad ülejäänud võttepäevad, aga kindlasti midagi seesugust inimlikku, mis 
peataks hetke ja täiendaks inimmaastikku, mida tahame näidata filmis. 

Kuid tagasi agrotehniliste koondiste juurde. Kui suudame selgeks teha 
asja põhimõttelise olemuse, võtame vaatluse alla koondise lõppeesmärgi 
ühe aasta ringis, see on SAAK. Nõnda alustame koos Reporteriga talvistel 
metsatöödel, järgneb üleujutuste likvideerimine põldudel, põldude väeta- 
mine. Siis karjalaskepäev, kevadkülv ja nii edasi, kuni aastaring täis saab. 
Ja näeme Reporterit, samuti nagu põllumeestki, adra taga käimas, igaveses 
sõltuvuses päikeseringist, kokkukuuluvuses maaga, ükskõik mis me temast 
(Reporterist) ka ei arva. 

Filmi võtete ajal oleme täielikus sõltuvuses Reporterist, tema tööst. See- 
tõttu pole otstarbekas, õigemini on võimatu, välja kirjutada detailset pildi- 
rida, vähemalt selles osas, mis puutub Reporteri intervjuudesse, kõik laheneb 


võtete käigus, improviseerituna. Millele suuname kaamera Reporteri kõrval 
seistes, püüdsime selgitada eespool. 

Konkreetsemalt näen hetkel ainult filmi algus- ja lõppepisoodi. 

Film võiks alata pilguheitmisest Reporteri argipäeva. F. Leet Pärnus oma 
koduses stuudios. Õigemini on see tavaline individuaalmaja, mille sisustus 
on allutatud ühele eesmärgile — raadiotööle. F. Leet istub töölaua taga — on 
iganeljapäevane sidetund «Päevakaja» toimetusega Tallinnas. Reporter pa- 
kub toimetusele välja eeloleva nädala teemad, nende hulgas ehk ka mõned 
saated sarjast «Agrotööstuslikud kompleksid ehk koondised». Poole tunni 
pärast helistab F. Leet uuesti Tallinna, kust teatatiksv, millised Reporteri 
teemad huvitaksid toimetust, millised mitte, lisatakse ka omapoolseid tee- 
masid. 

Kui suudame seda episoodi filmida varjatud kaameraga, võiks F. Leet 
meile rääkida mõndagi huvitavat vahekordadest toimetusega, lihtsalt oma 
rikkalikest töökogemustest. (Sellel teemal kavatseme rääkida näiteks autos, 
kui sõidame mõnda kolhoosi reportaaži tegema, või ooteaegadel.) 

F. Leedi kodus kõneleksime veel informatsiooni kogumisest. Ta näitab 
meelsasti oma rikkalikku, paljude tööaastate jooksul kogutud andmemater- 
jali Pärnu rajooni inimestest, sündmustest jne. Võib-olla leiame ka sealt 
mõne teema, mis meid ja Reporterit huvitab. Kui jutt juba kartoteegile on 
läinud, räägib F. Leet põhjalikult süstematiseerimisest üldse. Ta on täpne 
mees ja kindlasti näitab ta oma suurt siniste kaantega paksu kaustikut, khu 
ta päev päeva kõrval aastaid on üles märkinud oma tähtsamad toimetused 
(päeva jooksul) ja neile kulutatud aja. Nende märkmete põhjal võime kind- 
laks teha, mis kell Reporter hommikul tõusis näiteks 1. juunil 1965. 

Selliselt kronometreeritud andmed söödab F. Leetiga kuu lõpul Eesti Raa- 
dio Arvutuskeskuses masinasse, summaarsed andmed kleebitakse samasse 
kaustikusse. 

Võib-olla pakub huvi ka F. Leedi sõjaaegne, teatavas mõttes unikaalne 
fotokogu. Sealt võiks jutt edasi minna sellele, kuidas Reporterist sai repor- 
ter (õppis Feliks Moori käest?). Ta võib näidata oma hõbemikrofoni, kui filmi 
maht võimaldab, võime sisse põigata mõnda amatöörreporterite ringi, mida 
F. Leet vahetevahel juhendab. 

F. Leedil on ka väga mitmekesine kodune fonoteek, õigemini lärmoteek, 
millest ta võiks filmi jaoks üksikuid lõike kuulda anda. Kogutud lärmide 
mõte on Reporteri jaoks selles, et alati pole näiteks seafarmi juhatajaga 
võimalust ja mõtetki juttu ajada kohapeal. Vastav miljöö luuakse hiljem, 
reportaaži monteerimisel ja lõplikul salvestamisel. 

Pärast sideseansi lõppu istub F. Leet oma rohelisse «Moskvitši» ja sõi- 
da rajoonikomiteesse, intervjueerima V. Udamit agrotehniliste koondiste 
asjus. (Nimetatud episood on F. Leedi soov.) 

Järgnevad episoodid olenevad täielikult sellest, mida hakkab tegema 
Reporter. 

Filmi lõpus näeksime Reporterit jälle kodustuudios mõnda oma materjali, 
mille hankimise juures ka meie viibisime, saatekõlblikuks lõikamas. Jäl- 
gime (sünkroonselt), kuidas valmib «Päevakaja» nupp. 

Edasi jälgiksime F. Leedi hääle keerulist teed antennide, lülitite, pultide ja 
juhtmete rägastikus, nüüd juba võõrandunult. 

Pärnus, Lille tänav nr 20 maja aias kumab aga endiselt pika varda otsas 
piimjas klaaskuppel, millel kiri «RAADIO». 

Sellele järgneks tiiter: 

«Reporter oli ENSV teeneline ajakirjanik, Eesti Raadio auhinna «Hõbe- 
mikrofon» omanik FELIKS LEET.» 

LÕPP 


«REPORTER». 3 osa (842,8 m), must-valge. Filmi tegemisaeg 03. 06. 1981—30. 11. 1481, 


Esilinastus Tallinna kinos «Pioneer» 22. 02. 1982. Stsenarist, režissöör, operaator Andres 
Sööt, helioperaator Jaak Elling, toimetaja Uno Heinapuu, filmi direktor Jaak Jürida. 

AEG 


Stsenaarium dokumentaalfilmile, 
milles A EG tänu multikaamerale nähtavaks saab. 


MARK SOOSAAR 


Pimedus. 
Pikk ja põhjalik. 
Kõlavad avamängu pidulikud pasunad. 
Päikesega koos ilmuvad keelpillid ja koor. 
Taevast visatakse alla uduloor. 
Rannakividelt tõusevad kured ja haned, kolmnurk sihib lõunasse. 
Udu langeb kadakatele allapoole põlvi. 
Õunad kukuvad kastehiilguses rohtu, trummipõrinal kerkib kuhil. 
Päike võidab ämblikuvõrkudesse köidetud kadakavälja, udumaastiku. 
Valgus on võitnud pimeduse. 
Karjapasun kutsub. 
Vabrikuvile kamandab. 
Koolikell kiirustab. 
Ja nad tormavad. 
Musta-valgkirjud ning punased. 
Tunkedes, vatijoppides, sonidega, kõrva taha seotud rätikutega. 
Sinimütsiline sipelgapesa. 
Karjamaale-marjamaale! 
Rongides, autodes, ratastel, jala. 
Tehaseväravatesse, valukodadesse, kaupluselõugade vahele. 
Tarkusesammaste alla. 
Kui termiitide, rohutirtsude, mesilaste nutikas armee. 
Aga rändrahnud seisavad ja kasvatavad sammalt. 
Tammed sirutavad maapõues juuri. 
Rohtunud kaevurada igatseb perenaise matakat jalga. 
Üksik korsten keset välja tahaks olematuks vaikida kunagise tragöödia. 
Kuldne vaher taluõuel. 
Vaikus. 
Pole küsijat, pole vastajat. 
Aja hääletu tormamine üle metsade, merede, maade. 
Päikesemõõkade torked madalate pilvede vahelt. 
Valutu, helitu igiliikur. 
Ilma tagasikäiguta. 
Karjatus. Paljutõotav, palanguline. 
Sünnitusmaja rõõmus, pulbitsev konveier. 
Paaripanekute nonstop. Lilled, loorid, lilled. 
Lahutuste tige sapp kohtuhoone hämaras istungisaalis. 
Kiiresti kirstu, kabelisse, mulda! 


Esimene ja viimane naeratus, lootuse sünd ja kustumine, vaid silmapilk 
nende vahel! 


Kivid valvamas kadunute rahu, kaitsmas mälestust. 
Suure Tõllu hobune, raiutud peaga kivi. 
Linda kivi järvevoogudes. 
Kalevipoja säng. 
Mõõk sirab vetesügavusest. 
Vesi veretab. 
Punasest haavast. 
Haavast, mille lehed langevad kui jahtunud vereklombid. 
Haab jääb alasti. 
Vaher heidab kullast krooni. 
Kask koheva kasuka. 
Kulu täis kuldmünte. 


Laotus täis laglede lahkumise hala. 
Rasked terashobud pööravad kuldse kaare mustaks ja rammusaks. 
Lapsed ja vanad nopivad põllu üks-kaks-kolm kartulist puhtaks. 
Mugulad kogunevad kuhja, õled ja muld vammuseks. 
Hiir kraabib end mulda, kuhja väikseks kuningaks. 
Vilja-, looma-, piima-, puukoormad veerevad linna. 
Leivapätsid marsivad küpsetusahjust, pätside oktoobriparaad! 
Piimapudelite võidukas rongkäik villimislindilt! 
Munade piljard loendusmasinas. 
Kolhoosituru kollektiivne siblimine. 
Valgemütsiliste kokkade sagimine. 
Restoranis — oi milline õgimine, joomine, nautimine! 
Tõuklemine, kandikud lookas; põrkumine, himurad kehad. 
Kondid — purelevatele koertele! 
Suhkur — ahvidele, tulerõngasse sööstvatele lõvidele. 
Tort — pähe kihlveolisele, katuselt alla hüppajale! 
Aga taevalaotuses kogunevad tinased pilved. 
Luigepaari metalne tiivalöök lõhestab õhku. 
Valged tiivasuled punetavad madalast päikesest. 
Roostik tardub ootel. 
Väike tüdruk aknal, silmad kui kaks jääkildu. 
Ning siis vallanduvad taevaluugid. 
Jälle visatakse alla valge linik. 
Tihe ja kleepuv. 
Üle merede, metsade, linnade. 
Jõed ja maanteed neelavad ta endasse, ilmudes ise mustade soontena maa 
valgele ihule. 
Kaovad vanalinna punased katused. 
Kaovad uusehituste kuumaastikud. 
Kaob vahe valgete paneelrajoonide ja muu maailma vahel. 
Metallkured tõstavad ühtesoodu kokku kaardimajakesi inimestele. 
Lõunamaale ei kipu mesipere. 
Ta hingeaur hoiab lumest lahti sõõri lennulaual. 
Lennukid tõusevad parvedena betoonrajalt ja süstavad pilvepiludesse. 
Tihane koputab taru pihta, valvemesilane ilmub ja satub linnu noka vahele. 
Poisi huuled otsivad tüdruku omi, räitsakad sulavad soojal nahal. 
Valge Linda kivina mustas järves. 
Linad Kalevipoja sängis. 
Haljas mõõk vetesügavuses, jääkirmetise all. 
Dolomiidist mõõk vennatapu lahinguväljal. 
Igavene tuli ja soe sõõr niisket maad tema ümber. 
Lumi katab lohu orjakivis. 
Aga väike tüdruk aknal ootab. 
Ootab veel suuremat imet. 

Aga on siis päikesest suuremat imeasja? Merre veerevast ja verevaks 
paisuvast päikesest? Tüdruku huuli leidnud poisist, loojangukiirtest 
pärjatust? Punaselt hõõguvast lumeväljast, purpurisse kustuvatest 
taevaeesriietest? 
Tuhmuvad värvid loodusetenduse vahetekil. 
Vaid üksikud hallikaslillad laigud taevatekil torkavad veel silma. 
Siin-seal süttivad tuled kodude akendes. 
Ja siis siratab taluõues paljuvärviline kuusk. 
Teine kontori, kolmas klubi ees. 
Kirev raketisülem paiskub musta taevasse, Kremli kellad kurinaks. 
Veel ja veel lahvatab rakettide mitmevärviline kuma lumiste külade, 
linnade üle. 
Ent pimedus on kõikvõimas. 
Pimedus on vaikus. 
Teda on lõputult enne meid ning veel rohkem tuleb eespool. 
Väike tüdruk magab kuuse kõrval, pakid voodijalutsis ja ainus küünal oksal 
ruttu-ruttu kahanemas. 
Tüdruk näeb und ees tulevatest aegadest ja ta naeratab. 


12. september 1982. 


LISASÕNA SELLE FILMI ELEMENTIDE KOHTA. 

Et lookese peategelaseks on AEG, siis multikaameraga ülesvõetavates 
kaadrites vastanduvad liikumine ja staatika, igavik ja igapäev. Tegemist 
pole autoripoolse tahtliku vastandite tülliajamisega, pigem nende dialekti- 
lise kokkuelamise väljatoomisega. 

Raske on ette programmeerida selle suuresti eksperimentaalse filmi kaad- 
reid. Sest näiteks kui tuulisel pärastlõunal käivitada multikaamera kiiru- 
sega 3 kaadrit minutis, siis vältab päikeseloojang ekraanil mõnikümmend 
sekundit. Ent kes ütleb, et õhtutaevasse kerkib värviliste pilvede mäng ja 
mitte hoopis udusomp? Või et ilmateate järgi ikka lumi langema hakkab, 
kui Kalevipoja sängil kaameraga ootame? 

Kogu esitatud kavand on nagu ikka dokumentaalfilmi puhul hüpotees- 
projekt. Ta näitab otsingute suunda. Töö käigus, mil toimub materjalisse 
süüvimine, ilmub kindlasti sügavamaid ja üldistavamaid kujundeid, mida 
pakub just multitehnika. Näiteks võiks kogu loo siduvaks kaadriks, ikka ja 
jälle korduvaks leitmotiiviks olla kangaspuude taga töötav naine. Naine, 
kes koob elukangast. Ajakangast, pilvekangast. Unistuste kangast. 

Filmi staatilised elemendid on kivid, kivilinnad, kivisambad. Ja maa. 
Filmi liikuvad elemendid on inimesed, tuli, masinad-mootorid. Nende liiku- 
mine on tugevasti utreeritud, rõhutatud tänu multivõttetehnikale. Kiiren- 
datud liikumises avaneb ka looduse võlumaailm — pilvede, päikesekiirte, 
lumesaju, lehesaju, vetevoogude muutlik värvimäng. 

Filmi muusika, milline peaks see tulema? Kas ehk saaks appi Veljo Tor- 
mise, kes kirjutaks originaalhelindi? Midagi «Raua needmise» vaimus... 

«Raua needmise» vaim tooks omakorda filmi tänapäeva tööstuse, valu- 
kodade, kaevanduste rütmi. Ilma nendeta oleks pilk 1982. aasta Eestile puu- 
dulik. 

Ja ikkagi on selle loo peategelaseks AEG. Äkki annab nimiosaline ka fil- 
mile nime? 

AEG? 

AEG! 


Tallinnas, 30. septembril. 1982. a. 


«AEG». 1 osa (293,8 m), värviline. Filmi tegemisaeg 14. 10. 1982—15. 03. 1983. Esilinastus 
Tallinna kinos «Kosmos» 20. 06. 1983. Stsenarist, režissõõr, operaator Mark Soosaar, heli- 
kujundaja ja helioperaator Enn Säde, toimetaja Uno Heinapuu, filmi direktor Janika 
Freidkes. 


NSVL Heliloojate Liidu VII kongress 


«toimus Moskvas 30. märtsist 4. aprillini 
1986. Istungid olid 1.—3. aprillini, 4. IV leidis 
aset uue juhatuse valimine ja selle esimene 
pleenum, millel Heliloojate Liidu esimeseks 
sekretäriks valiti taas Tihhon Hrennikov, kes 
on sellel kohal olnud liidu asutamisest peale, st 
1948. aastast. Järgnevalt püüame kokku tõm- 
mata kongressil kõlanud probleemideringi. 
Oma põhiettekandes peatus T. Hrennikov pi- 
kemalt praegusel nõukogude heliloomingul, 
andes lühiülevaate olulisemate žanrite hetke- 
seisust, 


T. HRENNIKOV: Ühiskondlik tunnustus 
on loomingu tegeliku väärtuse mõõt. Nõu- 
kogude kunstnik osaleb ise aktiivselt uue maa- 
ilma loomises. 

Sekkumine ellu on alati olnud nõukogude 
muusikute hea traditsioon. Praktikas tähen- 
dab see täielikumalt ja eredamalt peegeldada 
ümbritsevat tegelikkust, enamgi veel — püü- 
da sellele kunsti vahenditega mõju avaldada. 
Eesrindlikele kunstnikele on esimestest Ok- 
toobri-järgsetest aastatest alates olnud omane 
terav ajastutunnetus, vajadus elu nõuetele 
vastu kajada. Sellised on olnud nõukogude 
muusika klassikud Sergei Prokofjev, Nikolai 
Mjaskovski, Dmitri Šostakovitš, Aram Hatša- 
turjan, Kara Karajev, Isaak Dunajevski, Vas- 
sili Solovjov-Sedoi ... 

Võtame näiteks sümfoonilise muusika, ühe 
tähtsama osa meie loomingust. On tähendus- 
rikas, et just nõukogude heliloojad jätkavad 
veendunult maailma ja vene klassikalt päri- 
tud sümfonismitraditsiooni, mis meie palju- 
rahvuselises kunstis on rikastunud ja omanda- 
nud uue kvaliteedi. See elab meie tänast loo- 
minguelu juhtivate heliloojate R. Štšedrini, 
A. Ešpai, A. Petrovi, A. Holminovi, B. Tšai- 
kovski, K. Hatšaturjani, $S. 0—Slonimski, 
B. Tištšenko, A. Schnittke partituurides. Ni- 
metasin ainult moskvalasi ja leningradlasi. 
Kuid võimsaid sümfoniste on ka teistes liidu- 
vabariikides: G. Kantšeli, S. Nassidze, A. Ter- 
terjan, M. Skorik, J. Rääts, T. Nurõmov. Lisan 
siia E. Oganesjani ja A. Adžemjani, A. Aliza- 
de ja A. Melikovi, J. Glebovi ja A. Rekašiusi, 
E. Stankovitši, J. Svetlanovi, A. Karamovi, 
G. Stavonini. Ilmtingimata tuleb au anda 
meie sümfonismi vanimatele rüütlitele, nagu 
M. Žiganov, A. Balantšivadze, A. Matšava- 
riani, A. Skulte, B. Arapov, R. Gabidžvadze, 
J. Juzeliunas, M. Vainberg, A. Štogarenko, 
V. Muhhatov, N. Peiko, M. Simanski. 
[a 

Kaalukas koht meie muusikas on teostel, 
mis on seotud sõnaga, literatuurse tekstiga — 
oratooriumidel, kantaatidel, kooriteostel, ula- 
tuslikel vokaalteostel. Koorimuusika elab 


praegu üle väljendusvahendite ja vormide ot- 
sustava uuenemise perioodi, kasvab koorile 
kirjutavate autorite hulk. Paljuski on see 
seotud ühe väljapaistvaima meistri, Georgi 
Sviridoviga, kes, võiks öelda, puhus sellele 
žanrile uuesti elu sisse. Omapäraselt, tihti no- 


»vaatorlikult tõlgendavad koorikunsti võima- 


lusi V. Tormis, R. Štšedrin, O. Thakthakiš- 
vili, N. Sidelnikov, P. Dambis, V. Gavrilin, 
A. Fljarkovski jmt. 

Meie heliloomingu, kogu kultuuri keskmeid 
on muusikateater. On juba tavaks saanud, et 
paljudel meie foorumitel halisetakse tänapäe- 
va teema vähese kajastamise üle selles žan- 
ris. Palun väga, nüüd võib täheldada siin olu- 
list ja rõõmustavat pööret. On ilmunud palju 
teoseid, mis on kaasajateemalised seile sõna 
kõige laiemas tähenduses, käsitledes revolut- 
sioonisündmusi, kodumaa kaitsjate kangelas- 
tegusid, meie tänast elu, võitlust rahu eest, 
ohutunnet seoses inimkonna tulevikuga. Selle- 
le valdkonnale on jaganud oma annet sellised 
meistrid nagu A. Petrov, A. Ešpai, A. Hol- 
minov, G. Kantšeli, J. Rahmadijev, G. Zuba- 
nova, M. Fariverdijev jt. 

Aeg-ajalt võib teatrite kuluaarides kuulda 
arvamust, et meie kaasaegsed ooperid, balle- 
tid ja operetid meelitavad saalidesse liiga vä- 
he publikut. Kuid statistilised andmed, mis 
ajakirjanduses hiljuti ilmusid, tunnistavad, et 
paljusid tänapäeva nõukogude autorite muusi- 
kalavastusi külastatakse rohkesti, kui need on 
muidugi hoole ja armastusega tehtud, kui 
teater ei lase muusikalist propagandat ise- 
voolu teed minna, vaid teeb kuulajaga süste- 
maatiliselt tööd. Nii on sündinud viimastel 
aastatel Sverdlovskis, Permis, Tartus ja mit- 
mes teises linnas. Täiesti selge on üks — ilma 
tänapäevase repertuaarita on muusikateatri 
areng mõeldamatu. 

Heliloojate Liidu loomingulises elus on lau- 
lužanr olnud alati muutumatult tähendusri- 
kas. Oma põhiülesandeks peavad heliloojad 
kõrge kodanikutundega laulude loomist. Pari- 
mad sellised laulud on saanud nõukogude 
kunsti klassikaks. Täna elavad need tradit- 
sioonid M. Blanteri ja B. Aleksandrovi, 
M. Fradkini, S. Tulikovi, B. Terentjevi, 
J. Frenkeli, N. Bogoslovski, V. Levašovi, 
E. Kolmanovski, V. Basneri, P. Aedonitski, 
L. Afanasjevi, O. Feltsmani, E. Ptitškini, 
L. Ljadovi ja muidugi meie palavalt armas- 
tatud A. Pahmutova loomingus. 

Kogu maal kõlavad R. Paulsi, E. Doga, 
O. Lutšanoki, E. Hanoki, R. Amirharjani, 
N. Tlendijevi, R. Rannapi, V. Azarašvili jt 
laulud. [ — — —]) 

Kuid kahjuks ei vasta nendest tuhande- 

kestel ja suurtel lavadel, liiga paljud aja nõue- 
tele. Tihti ei suuda autorid vältida stereotüüpi, 
välist paraadlikkust, meloodilist ilmetust. 
Aga veel sagedamini nad ei püüagi sellest 
hoiduda. Ja siis püütakse silmatorkavate sõ- 
nadega ja aktuaalsete avaldustega varjata 
sisu-tühjust, ükskõiksust. 


RODION STŠEDRIN, Vene NFSV Heliloo- 
jate Liidu juhatuse esimees: Rõõmustab, et 
meie muusika areneb nagu terve organism, et 
minevikku on vajunud teenindusvalmis kon- 
junktuurlus, deklaratiivsus, et heliloojaid teeb 
tunduvalt vähem rahutuks sprinterlik moe jä- 
rele jooksmine, et neid panevad muretsema 
ülevamad probleemid — kunstilised ja kõlbe- 
lised. 


Kui viimase viie aasta heliloomingu suun- 
dumustele anti üldiselt positiivne hinnang, 
siis väga valulisena jäi kongressilt kõlama 
kaks probleemi — suhe publikuga ja muusika- 
propaganda. 


T. HRENNIKOV: Praegune pöördeline mo- 
ment nihutab muusikute ette palju tõsiseid 
probleeme, nii loomingulisi kui ka organisat- 
sioonilisi, mis on seotud publikule lähenemise 
uute vormide otsimisega. Aga peale selle tuleb 
tunnistada, et me pole ka ise propaganda 
sfääris alati piisavalt järjekindlad. Kahju, et 
ka Heliloojate Liidu üritustel kuuleb veel liiga 
sageli nõrku oopusi, millel on ainult kõlavad 
pealkirjad. 


A. PETROV, Leningradi organisatsiooni 
esimees: Meil luuakse palju muusikat, mis jä- 
tab publiku ükskõikseks. Aga iga kord, kui me 
hakkame kokku seadma kirjastusplaani, mõ- 
jutavad meie hinnanguid kõrvalised tegurid, 
küll autori auväärsus, küll kartus kolleegi sol- 
vata. Ja nii ilmuvad tõeliselt huvitavate teos- 
te kõrval ka standardsed, ilmetud. [ — — —) 

Kõik TV ja üleliidulise raadio kesksed 
kanalid on koondunud Moskvasse. See on 
täiesti loomulik. Kuid siingi, välja arvatud 
kongressi päevil, on võimatu leida Taga-Kau- 
kaasia, Ukraina ja Valgevene heliloojate noote 
või plaate. Harva kuuleb nende teoseid ka 
näiteks Konservatooriumi suures saalis. Kui 
üleliidulises raadios nende muusika veel kõlab, 
siis Kesktelevisioonis juba»äärmiselt harva. 
Nii tekib imelik olukord, kus näiteks kõigile 
huvipakkuvast nüüdisaegsest Balti vabarii- 
kide muusikast on meie oma laiemal kuula- 
jaskonnal ettekujutus ainult Raimonds Paulsi 
muusika põhjal. 

E. MIRZOJAN, Armeenia NSV Heliloojate 
Liidu juhatuse esimees: Pikaajaline planee- 
rimine ja koordineerimine peaks aitama pro- 
pageerida nõukogude muusikat läbimõeldult 
ja eesmärgikindlalt. See puudutab nii kesk- 
seid kui ka vabariiklikke kirjastusi ning üle- 
liidulist firmat «Melodija». Kas ikka veel pole 
selge, et ei tohi saata plaatide kogu tiraaži 
sellesse vabariiki, kust helilooja pärineb! 


V. ZAGORSKI, Moldaavia NSV Heliloo- 
jate Liidu juhatuse esimees: Meile ei anna rahu 
olukord, mida lühidalt võib formuleerida 
«muusika mappides». Kantseleimapid — 
ametnikumõtte suurepärane leiutis — on meie 
päevil leidnud uue rakenduse, nad on muutu- 

Sageli juhtub see kohe pärast esiettekannet, 
aga vahel ka enne seda. See pilt ooperiteat- 
rite ja filharmooniate raamatukoguriiulitel 
aastatega tolmunud kaalukatest mappidest, 
milles peituvad tänapäeva heliloojate sümfoo- 
niad ja kontserdid, ooperid ja balletid, viib 
tahtmatult mõttele, et nendest «tellistest» 
võiks saada monumentaalse hauasamba nii 
läinutele kui ka veel õnnekombel elavatele 
autoritele. [ — — — 

Kümneid aastaid ei ole kõlanud moldaavia 
sümfoonilise muusika kullafondi kuuluvaid 
teoseid. 


V. LAURUSAS, Leedu NSV Heliloojate 
Liidu juhatuse esimees: Heliloojate Liidu iga- 
Päevane loominguline elu — uute teoste esiet- 
tekanded, autoriõhtud, aruandekontserdid, 
kompositsioonitehnika meisterlikkuse problee- 
mid ei kajastu piisavalt meie muusikaalases 
kirjasõnas. Mulle näib, et on hädavajalik ha- 
kata välja andma spetsiaalset ajakirja, mis 
valgustaks kõigi vabariikide muusikaelu. Tun- 
dub, et praegu ilmuval infobülletäänil pole 
kindlat adressaati, pole selge, kas see on mõel- 
dud interpreetidele, heliloojatele, muusika- 
teadlastele, kontserdiorganisatsioonidele või 
muusikahuvilistele. 

Suhetest publikuga kasvab välja valus 
probleem: süva- ja levimuusika vahelised 
proportsioonid. 

T. HRENNIKOV: Praegu räägitakse väga 
palju kurikuulsatest VLA-dest. Täiesti mõiste- 
tav, sest ansamblite arvu loetakse meie maal 
kümnete tuhandetega, aga enamasti on nende 
kunstiline tase allpool igasugust kriitikat. 
Kulunud meloodiad, rütmistambid, primitiiv- 
ne struktuur ja kurdistav müra on selliste 
ansamblite kindlad tunnused. 


R. STŠEDRIN: Me oleme ka varem rääki- 
nud tõsise ja kerge muusika vahelisest lõhest, 
mis ähvardab liiga suureks kasvada. Tänapäe- 
val on see üks sõlmprobleeme. Me kirjutame 
kuulajate jaoks, see pole mitte ainult loomin- 
gu esteetiline, vaid ka eetiline tuum. Helilooja- 
te süü on siin ilmne: liiga kaua ekslesid nad 
eemal inimeste vaimsetest huvidest, tehniliste 
otsingute läbipääsmatuis metsakolgastes, 
unustades, et muusikat on eluks samuti vaja 
nagu leiba. Nüüd siis laiutatakse käsi, vahel 
konstateeritakse, et inimesed on minetanud 
vajaduse tõelise muusika järele, aga mõned 
püüavad leida sellele õigustust, vähe puudub, 
et tuletavad sellest ajastu seaduspärasuse! 
Miks ikkagi on nii? Kas mitte sellepärast, et 
nii mõnelegi on saanud leninlik loosung 
«Kunst kuulub rahvale» ainult plakatlikuks 
fraasiks. Kas mitte sellepärast, et väga tihti 
asendatakse selles loosungis mõiste «kunst» 
teadlikult millegi muuga, millel on kunstiga 
vaid väga kaudsed sidemed. Vaimsete väärtus- 
te koha hõivab tootmine. Muusikapraktikas, 
olmes murrab järjest visamalt endale teed mu- 
retu meelelahutuse kultus, mis kisub oma 
keerisesse eelkõige noori. 

Noortest ja lastest, nende esteetilisest kas- 
vatusest arenes omaette teemaring. 

T. HRENNIKOV: Mõningate noorsooaja- 
kirjade ja -ajalehtede veergudel võib kohata 
väidet, nagu oleksid kõik praegused noorukid 
sulgunud vokaal-instrumentaalansamblite 


kitsasse maailma. Luban endale kahelda selle 
väite kategoorilisuses. Tahaksin meenutada 
seda huvi, mida kutsub noorte hulgas esile 
kõige eriilmelisem tänapäeva muusika. Kas ei 
räägi sellest Natalia Satsi juhtimisel töötava 
laste muusikateatri iga uus lavastus? Tema 
tegevus on esile kutsunud ka heliloojate loo- 
mingulise tõusulaine, lasteoopereid lavasta- 
takse nüüd ka teistes linnades. Hiljuti saime 
teada laste muusikateatri avamisest Ukraina 
pealinnas. Juba mitu aastat tegutseb sama- 
laadne kollektiiv Bakuus helilooja O. Zulfur- 
ganovi juhendamisel. Huvitavat tööd tehakse 
lastega Eestis, kus on sündinud laste ooperi- 
trupp, millele on teoseid loonud Eugen Kapp 
ja tema noored kolleegid. 


N. ŽZIGANOV, NSVL Heliloojate Liidu ju- 
hatuse sekretär: On vaja juurteni muuta 
muusikaõpetuse süsteemi üldhariduslikus koo- 
lis. Liiga sageli toimuvad muusikatunnid lu- 
bamatult madalal tasemel. Näiteks Tatari 
ANSV-s on lauluõpetajatest vaid 21 protsen- 
dil muusikaharidus! Ja seda vabariigis, kus 
eksisteerivad konservatoorium, pedagoogilise 
instituudi muusikateaduskond, kultuuriinsti- 
tuut, mitu muusikakooli! 


V. LAURUSAS: Nõukogude muusika 
saatus ja tulevik oleneb paljuski noorte heli- 
loojate ettevalmistamise tasemest. Komposit- 
siooniõppejõud põrkavad viimasel ajal kokku 
sellise probleemiga: kompositsioon, üks raske- 
matest elukutsetest, on ainus muusikaala, mi- 
da keskharidusena ei saa omandada. Uute 
õppeplaanide järgi ei saa seda möödunud aas- 
tast muusikakoolides enam ka fakultatiivselt 
õppida. Kogunenud heliloojate kõrgeimale 
foorumile, küsime: kas see on õige? Näib, et 
Kõrg- ja Keskerihariduse Ministeerium peab 
selle küsimuse juurde veel tagasi pöörduma. 


J. RÄÄTS, Eesti NSV Heliloojate Liidu 
juhatuse esimees: Heliloojate ja muusikatead- 
laste organisatsioon ei saa seista eemal rahva 
muusikalise maitse kujundamisest. Aktiivset 
abi ootavad meilt klubilised asutused, taidlus, 
õppeasutused, puhkekodud. ŠSeflustöö ei tohi 
muutuda formaalseks, näitajate ja arvude ta- 
gaajamiseks. 

Arvan, et meie abi peab esmajoones olema 
suunatud laste esteetilise kasvatuse parenda- 
misele. Seal ei tohi mingil juhul kohta olla 
halval maitsel, labasusel, haltuural. Kahjuks 
aga kohtab seda. Toon siin ainult ühe näite. 

Me teame, millise kannatamatusega oota- 
vad lapsed multifilme. Kuid pöörame tähele- 
panu muusikale, mis koos karupoegade, jän- 
kude ja teiste lemmiktegelastega juurdub 
laste teadvusse. Tihti on see maotu haltuura, 
maitsetus. Autoriteks on tihti inimesed, kelle 
nime Heliloojate Liidu nimekirjast ei leia. Ei 
tohi lasta diletantidel laste (ja mitte ainult 
laste) maitset kujundada! 

Võib-olla on see minu subjektiivne etteku- 
jutus, aga mulle näib, et laste ja noorsoo 
muusikanädalad on justkui kaotanud oma 
esialgse värskuse ja sära. Laste ja noorukite 
huvisid on raske ühte sulatada. Seepärast 
peaks minu arvates see üritus muutuma laste 
muusikanädalaks. Seda ei tuleks korraldada 
koolivaheajal. Paljud lapsed sõidavad siis 


laiali, neid on raske kokku koguda. Aga noor- 
tele võiks organiseerida kindla suunitlusega 
festivale: klassikalise muusika, džässi, koori- 
muusika, rocki jne alusel. 

Laste ja noorsoo muusikanädala raames 
kujunes juba mitu huvitavat töövormi. Meie 
vabariigis on nendeks iga-aastased lastele loo- 
dud instrumentaalpalade kontsertvõistlused. 
Nende eripära seisneb selles, et esitajad on 
lapsed ja žürii koosseisus on ka ainult lapsed. 
See on kõige ausam žürii. Kuigi võistluse võit- 
jatele preemiaid peale aplausi pole ette näh- 
tud, võtavad heliloojad sellest alati väga ak- 
tiivselt osa. 

Ühe valulise probleemina on ikka ja jälle 
üles tõusnud filharmooniate tegevus. 

T. HRENNIKOV: Ammu juba teeb nii 
muusikutele kui ka muusikasõpradele muret 
filharmooniline tegevus meie maal. Kuid ega 
rääkimisest asi paremaks lähe. See on just see 
juhus, kus muudetakse, ilma et midagi muu- 
tuks. Kohapealsed kultuuriorganid korralda- 
vad oma tööd ümber erakordselt aeglaselt, 
läbi häda, pööramata erilist tähelepanu kriiti- 
kale. Nende eesotsas seisavad tihti ebakom- 
petentsed, kunstist kaugel olevad inimesed. 
Sageli ei huvitagi vabariigi, oblasti või krai 
juhte süvamuusikakontserdid, nad ilmuvad 
selletaolistele üritustele vaid eriliselt pidulikel 
juhtudel. Kogu kontserditöö mehhanism meie 
maal vajab põhjalikku ümberkorraldamist, 
sellist, mis annaks tõeliselt kompetentsetele 
inimestele võimaluse kasutada oma teadmisi 
ja initsiatiivi. 

M. ZIGANOV: Miks lähevad filharmoo- 
niad ja teised muusikapropaganda asutused 
kergema vastupanu teed ja miks on meelela- 
hutuslik muusika saanud nende tegevuse pea- 
liiniks? Jah, sellepärast, et see on kergeim tee 
rahalisi plaane täita. 


E. MIRZOJAN: On tarvis koordineerida 
vabariiklike ja kesksete kontserdiorganisat- 
sioonide tööd. Praegu seda peaaegu ei toimu. 

dutt jõudis ka kultuuriministeeriumi töö- 
de-tegemisteni. 

T. HRENNIKOV: Inertsus, algatusvõime 
puudumine, formaalne suhtumine annavad 
end tunda ka NSV Liidu Kultuuriministee- 
riumi organiseeritud festivalidel «Vene talv», 
«Moskva tähed», «Valged ööd», mis pole ligi 
kahe aastakümne jooksul oma nägu leidnud. 


R. STŠEDRIN: On ehitatud küllaltki pal- 
ju kultuuripaleesid, niinimetatud kino- ja 
kontserdisaale, ja see rõõmustab. Aga fakt 
jääb faktiks: nende akustika pole sobiv tõsise 
muusika esitamiseks. 

Samas pole kümneid aastaid ehitatud uusi 
filharmooniasaale, aga neid, mis olemas, on 
järjest raskem korras hoida. Arvan, et siin 
tuleks häbenemata eeskuju võtta Saksa 
DV-st, kus ainuüksi viimastel aastatel on 
Leipzigis ja Berliinis ehitatud suurepärased, 
võib-olla Euroopa parimad kontserdisaalid. 

J. ZAITSEV, NSV Liidu kultuuriministri 
asetäitja: Viimase viie aastaga on filharmoo- 
niakontsertide arv meie maal suurenenud 
30000 võrra. See annab tunnistust rahva 
muusikalise maitse paranemisest. 

Ministeerium töötas koos Heliloojate Liidu- 

ga läbi kontserttegevuse täiustamise ja kont- 
serdiorganisatsioonide materiaal-tehnilise 
baasi tugevdamise plaani. On kavandatud 
meetmed firma «Melodija» töö ümberkorral- 
damiseks. Aastatel 1987—1995 on planeeri- 
tud ehitada 40 filharmooniakontserdisaali. 

Tunnistame, et ministeeriumi töös on hulk 
lahendamata probleeme. Kongressil kõlanud 
kriitikast teeme omad järeldused. Tahan ava- 
meelselt öelda: kaadriprobleem on meil alati 
olnud üks tähtsamaid. Üleliiduline ja vabariik- 
likud kultuuriministeeriumid on viimasel ajal 
oluliselt tugevdanud paljude filharmooniate, 
teatrite, muusikakollektiivide, kultuuriorgani- 
te, sealhulgas ka ministeeriumide keskaparaa- 
tide juhtkonda. Kuid meil on sel alal veel 
palju teha. 


Kk ok 


Muusikast endast räägiti kongressil suhte- 
liselt vähe. Paraku toimusid ka kongressi- 
kontserdid ühel ja samal ajal, nii et igal õhtul 
oli valida üheksa kontserdipaiga ja kolme- 
nelja teatrietenduse vahel. Seetõttu sai elavat 
muusikat üsna napilt kuulda, nii et eesti muu- 
sikast üleliidulise muusikafoorumi taustal sel- 
le pagasiga rääkida ei saa. Sümfooniakont- 
sertidel, neid oli kokku seitse, kõlas eesti muu- 
sikast Jaan Räätsa Teine klaverikontsert, so- 
listiks Peep Lassmann. Nn oratoriaal- ja süm- 
foonilise muusika kontserdil mängiti Raimo 
Kangro kantaati «Rahu». Võrdluseks võiks 
pakkuda näiteks Gruusia programmi: A. Mat- 
šavariani Kolmas sümfoonia, A. Balantšivad- 
ze Neljas sümfoonia, B. Kvernadze Vokaal- 
sümfooniline poeem metsosopranile orkestri- 
ga, G. Kantšeli Kuues sümfoonia. 


Veel esindasid eesti muusikat kammer- 
teosed: Rein Rannapi klaveripala «Minu ette- 
kujutus Aafrikast», Mati Kuulbergi Viiuli- 
duetid, Alo Põldmäe Sonaat-rapsoodia viiulile 
ja klaverile, Lydia Austeri «Kaheksa meele- 
olu» klaverile, Eugen Kapi Sonaat-fantaasia 
klaverile. Puhkpillimuusika kontsertidel kõla- 
sid Johan Tamvergi süit «Partisanide rajad» 
ja hiljuti manalasse varisenud Rein Ploomi 
«Nooruslik avamäng». Heliloojate suurfoo- 
rum ilma Veljo Tormise, Eino Tambergi ja 
Lepo Sumera loominguta! Mis veelgi imeli- 
kum — Eestit on seni ikka koorilaulu vaba- 
riigiks peetud, seekord oli aga see žanr hoopis 
unustatud. Moskvas polnud ka ühtegi meie 
koori ega muud muusikakollektiivi. Ja seda 
ajal, kus eesti interpretatsioonikunst on nii 
uhkustama panevalt kõrgel järjel! Läti koo- 
rimuusika näiteks oli päris hästi esindatud, 
selle eest kandis hoolt meilegi hästi tuttav 
Riia kammerkoor «Ave Sol», nii nagu oli läti 
interpretatsioonikunsti esindamas ka Läti 
Riiklik Sümfooniaorkester ja Läti Filharmoo- 
nia Kammerorkester. 

Veel üks kurb tõsiasi. Kongressiks anti 
välja buklett «Coros Komnosnropos CCCP 
1985». Näitab küll umbusku hakata taga 
ajama nimesid, mõõtma ridu, aga siiski... 
Bukleti 82 leheküljelt saame üsna üksikasja- 
list teavet heliloojate liidu erinevate organi- 
satsioonide tööst, muusika teest kuulajateni, 
uutest väljaannetest jne. Mida me saame 

Jaan Rääts võttis koos teiste vabariikide he- 
liloojate liitude juhtidega osa muusikaelu ja 
loomingu aktuaalsete probleemide arutelust 
(lk 30); et kammermuusika plenaaristungil 
Moskvas kuulati ka Alo Põldmäe Rapsoodiat 
eesti teemadele viiulile ja klaverile (lk 35); et 
massižanrile pühendatud plenaaristungil 
Ufaas kuulati Rein Rannapi väljapaistvaid 
lugusid; et Tiina Vabrit ja Boris Kõrver osa- 
lesid teoreetilisel konverentsil «Suure Isa- 
maasõja muusika ja rahu teema nõukogude 
muusikaloomingus». Ja ongi kõik. Loeteludes 
kohtame veel 1. Rüütli, J. Sarve, R. Kangro, 
L. Sumera ja H. Hindpere nimesid. Kuid vähi- 
matki eesti muusikale pühendatud peatükki, 
mida küll Jakuutia ANSV heliloojate tege- 
mistest võib leida, Lätist-Leedust rääkimata, 
me Eesti kohta ei leia. 


MARE PÕLDMÄE 


Hella Wuolijoki 100 


Meie juubilar põlvneb vanast ja suurest Mul- 
gimaa suguvõsast, kus niihästi ema kui ka isa 
liinis ristub pikk rida seisuseuhkeid ja jõu- 
kaid peremehi-perenaisi taludest, kus au sees 
peeti vanu perekonnatraditsioone, pärandati 
järglastele suulisi teateid, võeti agaralt osa 
rahvusliku liikumise suurüritustest. Kuid tu- 
levase kirjaniku vanemad olid 1886. aasta tal- 
vel abielludes siiski üsna kehval järjel tavali- 
sed noored inimesed: Ernst Murrik, kes teenis 
leiba Taageperas vallakirjutajana ja kool- 
meistrina, kosis küll rikka Lupe talu peretütre 
Kadri, kuid selle lesk isa tahtis elujõulise, ise- 
ka mehena oma talu ise pidada. Seni talus pe- 
renaiseks olnud vanima tütre laskis ta koos 
kehva väimehega isakodunt lahkuda. Noor- 
paar rentis endale Taagepera teeristil paikne- 
va Alakõrtsi, seal sündis 21. juulil 1886 nende 
esimene tütar Ella Marie. 

Oma esimese elukümnendi suved veetis tü- 
tarlaps peaaegu kõik Lupel vanaisa Oti juu- 
res, armsa tädi Leeni hoole all ja sai sealt talu- 
elu-mälestusi kogu eluks. 1897. aastal kolis pe- 
rekond Valka. Isa katsus õnne raamatukaup- 
lust pidades ja nurgaadvokaadina talumees- 
tele juriidilist nõu andes. Ema pidas mõnda 
aega karskusseltsi einelauda. Lastepere kas- 
vas — peale Ella oli Murrikutel veel kolm 
tütart ja poeg. Kõik lapsed olid andekad ja 
haridusjanulised, neid püüti koolitada. 

Ella Murrik siirdus pärast saksakeelset 
Valga tütarlastekooli Tartu Puškini-nimelisse 
tütarlaste gümnaasiumi. Tartus tutvus agar 
neiu «Postimehe» ringkonnaga, suhtles kooli- 
devahelistel üritustel nooreestlastega, tegi esi- 
mesi kirjanduslikke katsetusi, osales kuri- 
kuulsal koolinoorte kirjanduspeol, millele 
järgnesid ülekuulamised ja karistused. Ent 
siin sai ta teadlikuks ka sotsialismiideedest, 
mis pärast 1905. aasta sündmusi ärksamate 
noorte huvisid köitsid. Tõsiselt sidus aga noor 
neiu end sotsiaaldemokraatidega pärast 1905. 
aasta suurstreiki Soomes, kuhu ta oli tulnud 
1904. aasta sügisel ja pääsenud Helsingi üli- 
kooli filosoofiateaduskonda rahvaluulet, aja- 
lugu ja esteetikat õppima. Tema erialaõppe- 
jõuks oli siin professor Kaarle Krohn, Aino 
Kalda vend, kes Ellat kõigiti aitas ja soosis. 

Õpingud kulgesid edukalt. Ella elas sisse 
soome kultuuriellu, tutvus paljude huvitavate 
inimestega. Aeg, vahemaa ja uute ideede või- 
mas mõju olid Ella Murriku endistest sõpra- 


Foto pärineb 1906. aastast lubakaardilt, 
ga noor Ella Murrik pääses Tartu «Postimehe» 
esindajana Vene Duuma istungitele. 


mille- 


dest, konservatiivse «Postimehe» ringkonda- 
dest, eemale viinud, ja ta otsustas pärast üli- 
kooli lõpetamist jäädagi Soome. Tal oli kindel 
kavatsus laiendada oma folkloristlik uurimis- 
töö doktoridissertatsiooniks, professor Krohn 
õhutas teda selleks igati, pannes talle suuri 
lootusi. 

Soome jäämiseks oli teinegi mõjuv põh- 
jus: sotsiaaldemokraatlikus ühingus oli Ella 
mitmete hiljem tuntuks saanud mõjukate re- 
volutsionääride Kuusise, Gvyllingi, Sirola 
kõrval lähemalt tutvunud ka Sulo Wuolijoe- 
ga, suurtalu perepojaga Hämest, kes tema elus 
otsustavat rolli mängis. 

1908. aastal sõlmitud abielu — kustpeale 
Ella eesnimi muutus Hellaks — sujus alg- 
aastail üsna ladusalt. Sidus ühine maailma- 
vaade, ühesugused huvid, tütre Vappu sünd 


Hella Wuolijoki oma Marlebäcki mõisa salongis 1920. aastal. 


1911. aastal. Üha enam tuli aga noorel naisel 
end pingutada igasuguseid juhutöid tehes, et 
saada raha õdede toetamiseks nende õpinguis, 
samuti et maja pidada. Väitekirjast tuli loo- 
buda. Professor Krohn oli ta rakendanud õpi- 
tud erialaga seostuvale tööle — koostama 
registreid Jakob Hurda rahvaluulekogudele, 
mida siin eestlastest pagulased olid hoolega 
kopeerinud. 

Lapse hooldamise kõrval oli noorik siiski 
1912. aastal saanud valmis näidendi «Talu- 
lapsed», kuid selle keelas tsaarivõim revolut- 
sioonilise sisu pärast kohe avaetenduse järel 
ära niihästi Tallinnas kui ka Helsingis. Suur 
suguvõsaromaan «Udutagused» tuli lõpetada 
ülepeakaela, et rutemini raha saada. Ka regi- 
värsiline kompositsioon «Sõja laul» andis vä- 

selge, et kirjandusega antud hetkel ja oludes 
edu ei saavuta. 

Noorima rahvasaadikuna Eduskunda vali- 
tud Sulo Wuolijoki sai oma ühiskondliku te- 
gevuse tõttu väga vähe kodus olla, tema bo- 
heemlikud eluviisid kallutasid teda üha sage- 
damini ka pikkadele purjutamisperioodidele 
Eino Leino ja teiste sõprade seltsis. Kriis hak- 
kas perekonda ähvardama juba enne ärevate 
aegade saabumist. 1918. aastal, Soome Kodu- 
sõja ajal, Sulo vangistati revolutsioonilise te- 
gevuse pärast. 

Hella võitles vapralt majanduslike ras- 
kustega, aidates oma õdesid, vangis olevat 
meest ja tema sõpru. Ta oli sõja-aastail siir- 
dunud ärialale, kus saavutas oma keeleoskuse 
ja suhtlemisosavuse abil üllatavalt hõlpsasti 
edu. Ajanud esiotsa oma tööandjate firmade 


äriasju, läks agar naine pärast üle iseseisva- 
tele operatsioonidele, mis õnnestusid ja tõid 
talle kauaoodatud majandusliku sõltumatuse. 
Tema perekond Eestimaalt elas nüüd tema 
juures Marlebäcki mõisas. Sulo Wuolijoe 
vanglast vabanedes sai 1923. aastal teoks 
nende abielulahutus. Hella suurejooneline äri- 
tegevus jätkus küll metsatööstuse, küll nafta- 
kaubanduse alal. Kuid ülemaailmse majandus- 
kriisi ajal juba vaiksema tempoga, nii et jäi 
aega ja energiat üle uuesti kirjandusega tege- 
lema hakata. 

Teatud edu saavutas kirjanik oma kodu- 
maal veel eesti keeles kirjutatud melodra- 
maatilise näidendiga «Koidula» 1932. aastal 
(lavastati «Estonias» ja « Vanemuises»), kuid 
siitpeale läks H. W. täielikult üle soome kee- 
les kirjutamisele. Ent näidendid «Minister ja 
kommunist», «Seadus ja kord», «Põlev maa» 
olid toonud autorile «punase kirjaniku» maine 
ja suured teatrid jäid tema ees suletuks. 

Alles Juhani Tervapää pseudonüümi var- 
jus teatreile ettesöödetud näidend «Niskamäe 
naised» (1936. a) tõi autorile oodatud menu 
Soomes ja rahvusvahelise kuulsuse. Enneole- 
matu eduga esitasid seda näidendit kõik 
Euroopa tähtsamad teatrid. Autor kirjutas 
kesksete tegelaste ümber veel mitu teistki Nis- 
kamäe-näidendit, milles lahatakse kapitalist- 
liku omandi ja isikuvabaduse konflikti. 

Sõjaeelsel perioodil jõuab H. W. avaldada 
terve rea menukaid näidendeid: «Juuraku 
Hulda», «Justiina», «Roheline kuld», «Vas- 
tumürk» jt. 

Kuid veel mõningaid fakte Hella Wuolijoe 
värvikast elust. Tsiteerigem tema biograafi 
Oskar Kruusi: «Kasutades oma nooruseaeg- 


set tutvust Aleksandra Kollontaiga, Nõuko- 
gude Liidu saadikuga Rootsis, õnnestus 
H. W.-l sobitada rahuläbirääkimisi Soome ja 
Nõukogude Liidu vahel ning kiirendada sõja 
lõpetamist. Ka 1942. aastal tegutses ta samas 
suunas, et Soome astuks välja rahvast ja 
maad kurnavast sõjast. Kuid seekord polnud 
tal õnne. Riigireetmises süüdistatuna H. Wuo- 
lijoki mõisteti pärast areteerimist surma. 
Kuid kirjaniku tütrel ja sõbrannadel õnnes- 
tus saavutada, et surmaotsus muudeti no- 
vembris 1943 eluaegseks vangistuseks. Sellest 
ei istunud kirjanik ära kuigi palju: 1944. aas- 
ta septembris pärast Soomega vaherahu sõlmi- 
mist ta vabastati.» 

Kui sõda oli lõppenud, lülitus Hella Wuo- 
lijoki innukalt poliitilisse tegevusse, ta võttis 
osa ühingu «Soome—Nõukogude Liit» organi- 
seerimisest, oli rahvasaadik Soome De- 
mokraatliku Rahvarinde esindajana, 1945. — 
1949. aastani oli ta Soome ringhäälingu pea- 
direktor. Ta seadis trükikorda oma vanglas 
kirja pandud memuaarid ja hakkas neid välja 
andma. Üksteise järel ilmus temalt viis mä- 
lestusteraamatut. Neile lisaks avaldas ta veel 
hulga raadiokuuldemänge, ühistöös Brechtiga 
valminud näidendi «Suur-Heikkilä peremees 
ja tema sulane Kalle» ning mitu lühinäiden- 
dit. 

Hella Wuolijoki suri 68-aastasena 1954. 
aastal. Ta on maetud Hietanieme kalmistule, 
kus puhkavad ka tema isa Ernst Murrik ja 
vend Leo. Ema Kadri suri 1929. aastal Soomes 
ja tema põrm toodi hiljem Taagepera surnu- 
aeda. 


LINDA VIIDING 


Soome ringhäälingu peadirektor Hella Wuolijoki juhatamas poliitikategelaste vestlusringi 1945. a. Vasa- 
kult: dr Urho Kekkonen (Agraarliit), prof Alvar Wilska (Rahvuslik Koonderakond), rahvasaadik 
Sylvi-Kyllikki Kilpi (formaalselt sotsiaaldemokraat), lahke perenaine Hella Woulijoki, rahvasaadik 
Hertta Kuusinen (rahvademokraat), rahvasaadik Lasse Hickkala (Progressipartei) ia Nils Meinander 


(Rootsi Rahvapartei). 

VALIK WUOLIJOE NÄIDENDEID EESTI LAVAL: 


«Talulapsed», «Estonia», 1913 (lavastaja Karl Jungholz). Osalistena vasakult: Eduard Kurnim, Salme 
Peetson, Netty Pinna, Paul Pinna, Auguste Karro, Alfred Sällik ja Erna Villmer. 


Katkendeid mälestusteraamatust 


«Minust sai ärinaine» 


Mu esimene näidend on «Talulap- 
sed». Kirjutasin selle Albergas' 1911. 
aasta kevadel. 

Ärkasin hommikul kell viis last hool- 
dama ega uinunud pärast enan. Kirjuta- 
sin peaaegu nagu südameverega, laps sü- 
les, sest kirjutasin seda esiotsa oma peas. 
Kui laps lakkas söömast, avas sinised sil- 
mad ja naeratas, unustasin jälle, mis olin 
valmis mõtelnud. Vähehaaval hakkasin 
mõtteid õhtupoolikuti paberile panema. 
Kirjutamine oli valus, sest mu näidend 
puudutas asju, mida just sel ajal pidin ise 
väga lähedalt kogema. Alles hiljuti, otsi- 
des kokku materjale oma memuaaride 


' Alberga — vana mõis Espoos, praegune Leppä- 
veara. 


HELLA WUOLIJOKI 


jaoks, leidsin näidendi neljakümne kahe 
aasta eest trükitud eestikeelse eksempla- 
ri, ja mind hämmastas selle realism ning 
julgus, arvesse võttes aegu, millal noor 
naine seda kirjutas. Olin selle peaaegu 
täiesti unustanud. 

Minu näidend ilmus Eestis aastal 1913 
ja selle esietendus oli sama aasta oktoob- 
ris Tallinnas «Estonia» teatris. Pärast 
esietendust keelasid sandarmid selle ära. 

Veebruaris 1914 kanti näidend soome- 
keelsena ette Kansannäyttämö* laval. 
Sellest esietendusest on mul meeles, kui 
vapustavana mulle tundus näha omaen- 
da loodud inimesi näitelaval elamas. Mä- 
* Kansannäyttämõ — 1907.—1911. aastani selle 


nime all tegutsenud teater; tollal oli direktoriks 
Kaarle Halme. 


«Koidula», «Estonia», 1932 (lavastaja Ants Lauter). Koidula — Erna Villmer, dr, Dippe — Harri Paris. 


letan, et Miina Sillanpää* tõi mulle töö- 
lisnaiste poolt suure lillekorvi, ja lilli tuli 
mujaltki. Ka arvustus oli mulle armuli- 
ne. Gustaf Mattsson, kelle ajalehes Olaf 
Homšn mu näidendist kirjutas, rääkis, 
kuidas Homen? aasta hiljem talle ütel- 
nud, et «seda plikat tuleb silmas pidada, 
temast võiks midagi välja tulla». 

Ent sellest tüdrukust ei tulnud kaua 
aega midagi erilist välja, sest ta oli ütle- 
mata kibestunud, kui sandarmid näiden- 
di ka siin pärast esietendust ära keela- 
sid. See ongi vist ainus soomekeelne näi- 
dend, mille trükiasjanduse peavalitsus 
vene sandarmite nõudel on Soomes ära 
keelanud. Rootsi teatris oli enne seda ju- 
ba keelatud üks prantsuse näidend. Paar- 


* Miina Sillanpää (1866 —1952) — Soome sot- 
siaalpoliitik; Soome esimene naisminister, endi- 
ne majateenija, naisteenijate ametiühingu asu- 
tajaid. Toimetanud mitut ajakirja. 

* Gustaf Otto Mattsson (1873—1926) — soome- 
rootsi kirjanik ja ajakirjanik; keemik; terava su- 
lega följetonist. 

* Lars Olaf Homšn (1874—1928) — soome-rootsi 
kirjandusteadlane, ajakirjanik. 


kümmend aastat hiljem, aastal 1933, 
keelas Soome valitsus lapualaste nõudel 
ära minu näidendi «Laki ja järjestys» 
(Seadus ja kord) — pärast seda, kui Eesti 
valitsus oli määranud mulle eripreemia 
mu viimase eesti keeles kirjutatud näi- 
dendi «Koidula» eest. Maailmas võib 


juhtuda ka nõnda. 
Aastal 1914, pärast esietenduse joo- 


vastust, tulin mõni päev hiljem teatrisse, 
kus mu näidend pidi etenduma teist kor- 
da. Astusin Kansannäyttämö majja õue- 
poolsest uksest, ja mäletan, kuidas pea- 
osaline Annie Sundman mulle imelikus 
nunnakostüümis vastu tuli, ja lavalt kos- 
tis rõõmsat laulu näidendist «Väike pü- 
hak». Arvasin, et olen sattunud valesse 
kohta, kuni Annie Sundman mulle kur- 
valt seletas, et minu näidend oli viis mi- 
nutit enne etenduse algust ära keelatud 
ja et teater on sunnitud selle asemel esi- 
tama «Väikest pühakut» publiku sellele 
osale, kes ei nõustunud pääsmehinna ta- 
gasimaksmisega. Niisiis ei jätnud san- 
darmeeria mind ka Soomes 

Olin ääretult nördinud, viskasin kogu 
selle tüki kuhugi laualaekasse. Hiljem see 
saadeti Ameerika soomlaste näitelavade- 
le, ja nagu kuulda, on seda seal palju ette 
kantud. Ühtlasi sattus see lavatükk ka 
sealsete eestlaste kätte ettekandmiseks. 
Ent minult võttis see sündmus tükiks 
ajaks eluisu. Milleks kirjutada, kui tule- 
must ei saa ette kanda! 

Ja nõnda siis läkski, et ma polnud ko- 
gu oopusele enam pilkugi heitnud enne 
kui nüüd, nelikümmend kaks aastat hil- 
jem. Olin selle nimelt sootuks unustanud 
selleks teatud ajaks, mil elu mind maa- 
ilmateatrisse ja hoopis teistsugustesse 
näidenditesse oli viinud. Kui paarikümne 
aasta pärast, kolmekümnendail aastail 
uuesti kirjutama hakkasin, tundus mulle, 
et mu esikteos «Talulapsed» on lavaliselt 
nõrk ja ebaõnnestunud. Ja selle asemel, 
et seda parandada, heitsin ta oma mä- 
lust hoopis välja. Omal ajal küsisid Eesti 
teatrid seda, kuid ma ei lubanud näiden- 
dit ette kanda enne, kui oleksin selle pa- 
randanud, oli see ju algaja töö. Ent oma 
mälestuste jaoks materjali liigitades leid- 
sin ühe kirja, mille olid saatnud kirjanik 
Ernst Peterson ja tema vend Otto Pe- 
terson. Viimatimainitu lavastatuna oli 
mu näidendit Peterburis kinnises ring- 
konnas ette kantud, näitlejaiks eesti üli- 
õpilased. Petersonidele oli näidend väga 
meeldinud ja nad kirjutasid sellest nii 
soojalt, et mul endalgi tekkis soov sellega 
uuesti tutvuda. 

Leidsin 1912. aastal Eestis kirjastuse 
«Maa» poolt väljaantud eksemplari üles. 
Kuna näidendi tiraaž Eestis rekvireeriti, 
on See siin vist siis üks harvadest säili- 
nud eksemplaridest. 


Nõnda ma tutvusin näidendiga uues- 
ti — ja hämmastusin. Kuna teema on 
veidi romantiline ja tegu on esikteosega, 
võinuks arvata selle olevatki täis pelka 
romantikat. Aga panin ka ise imeks seda 
realismi, mis näidendist õhkub. Siin oli 
nii palju tõepärast, oli tolleaegse eesti 
noorsoo kannatusi, ilustamata pilte 
tõusva, väikese rahva noortest, nende ta- 
lupoeglikust ümbruskonnast ja äärmiselt 
tõepärane, otse hirmuäratav vanaisa 
kuju. 

Tükk oli oma sisult Soomele teadagi 
võrdlemisi võõras. Küsimus on haritud 
maanoortest, neist lastest, keda taluko- 


82 hal jõutakse koolitada, ja neist raskeist 


«Niskamäe naised», 
E. Salmelainen). Vanaperenaine — Liina Reiman. 


«Estonia», 1936 (lavastaja 


kohustusist, mis selline üle jõu käiv ha- 
riduse taotlemine noortele inimestele 
kanda jätab. Talukoht oli võimeline üli- 
kooli saatma kõige enam ühe lapse. Pä- 
rast seda oli jõud otsas ja talu ähvardas 
juba oksjonihaamer, nõnda et koolitatud 
poeg või tütar pidi kohe pärast kooli või 
ülikooli lõpetamist teenistusse asuma, et 
päästa kodutalu pankrotti minemast, ja 
aitama veel teisigi kodus olevaid vendi- 
õdesid. Ei olnud Eestimaal tollal min- 
geid stipendiume, õpinguteks laenu saa- 
da oli võimatu, garantiilaen oli tund- 
matu ega olnud muid pankasid kui nii- 
nimetatud Landeskassad, mis omal ajal 
olid parunitele maksnud talupoegadelt 
«vabastamisel» röövitud talude lunasta- 
mise hinna, andes neile laenu, mille prot- 
sendid ja kustutamine jäid taludele iga- 
veseks painajaks kaela. Kui laen oli juba 
peaaegu lõpuni makstud, oli võimalus 
saada obligatsioonilaenu, võtta raha 
uuesti ja kasutada seda laste koolitami- 
seks. Nõnda on käinud nende talude käsi, 
mida kujutan oma näidendis. 

Ma ei saa üldse aru, kust olen võtnud 
julguse kujutada «jumalast loodud rah- 
vajuhi», rahvuskangelase arengut ja 
usutavalt esile tuua kahe teineteist ar- 
mastava inimese lahkuminekut maailma- 
vaadete erinevuse pärast. Olen ka hiljem 
säärast kangelastegu ja olukorda kuju- 
tada proovinud, kuid alati on see lõppe- 
nud võimalusega, et nood õhtul lahku- 


täinud juba hommikul telefoneerivad, 
nuttes teineteise kaela langevad ja pä- 
riselt lahku lähevad alles siis, kui «ilus 
armastuski surnud on», ja kohus määrab, 
kummale jäävad lapsed. 

Soomekeelset tõlget sellest näidendist 
mul muidugi enam polnud. Kõik läks 
omal ajal Ameerikasse. Süda kurgus, he- 
listasin Kansannäyttämö teatrisse ja pa- 
lusin otsida, kas pearaamat 40 aasta 
järel veel alles võiks olla. Olgu õnnista- 
tud Kansannäyttämö arhivaar: raamat 
leiti ja minule tehti sellest koopia. 

Neljakümne aasta eest mängis selles 
peaosa, Mariannet, Annie Sundman, Pee- 
ter oli Simo Kaario, kadunuke, soome pa- 
rimaid näitlejaid, nagu seda oli ka Peetri 
venna osa täitja Jaakko Korhonen, tema- 
gi juba surnud. Teistest tegelastest on 
Kansannäyttämös alles veel Kaarlo Saar- 
nio ja Ida Salmi, kes truult ja tublilt on 
teinud kaasa kõigis mu Niskamäe-näi- 
dendeis; suure rõõmuga olen neid vaada- 
nud ka viimases Niskamäes praostina ja 
Eevana. Näidendi lavastas Pekka Alpo — 
ka tema on juba surnud —, lavastuses oli 
niihästi meeleolu kui ka tõepärasust. Al- 
bert Gebhard tegi esietenduse õhtust 
suurepäraseid joonistusi. 

Pärast «Talulaste» ärakeelamist, ja 
kuna teadsin, et ma ei ole võimeline kir- 
jutama sellist näidendit, mille tsaari- 
võim heaks kiidaks, otsustasin jätta näi- 
dendid sinnapaika, olid ju kõik mu tee- 
mad enam või vähem poliitilised ja tsaa- 
rivõimu rõhumise vastased. Seepärast 
hakkasin kirjutama suguvõsaromaani 
«Udutagused». 

Kui olin viimast korda Eestimaalt 
lahkunud, oli selle rand jäänud udu taha, 
ja seal on ta siiamaani. Minu perekond 
tuli vähehaaval minu juurde Soome, aga 
mu lai suguvõsa jäi udu taha, peamiselt 
kalmistule. Inimesel ei saa olla kaht isa- 
maad. Mul tuli valida ja ma valisin. Soo- 
me oli mulle õpingute ja noorpõlve aas- 
tail saanud lähedasemaks kui Eestimaa, 
võib-olla seepärast, et Soomes on mul tul- 
nud rohkem kannatada kui Eestis. Olen 
maksnud oma uue isamaa eest kallist 
hinda, eriti kaheksateistkümnendal aas- 
tal, millal mul sageli tunne oli, nagu 
oleks iga lastud kuul tabanud mind. Ja 
niisamuti sõja-aastail, kus iga viimanegi 
tank oleks nagu üle minu veerenud. 


' a 


«Niskamäe naised», «Estonia», 1936. Vanapere- 
naine — Liina Reiman, Aarne — Ants Lauter, 


«Niskamäe naised», «Vanemuine» 1936 (lavastaja 
K. Aluoja). Ilona — Lilli Laoniidu, Vanapere- 
naine — Linda Tubin. 


Udu taha jäi mu rõõmus, rikas lapse- 
põlv, ja neist aegadest mõtlesin kirjutada 
oma suguvõsa saatusi kujutava romaani. 
Alustasin laia maalinguna ja väga rea- 
listlikult lugu oma emaisa soo haju- 
misest, selle laste eksimisest inimlaande. 
Aga et ma vajasin raha ja olin sunnitud 
saama raamatu võimalikult ruttu val- 
mis, siis hakkasin oma kirjeldusi kokku 
tõmbama, nõnda sai sellest deformeeru- 
nud pilt, milles esimese poole avar kirjel- 
dus ei vasta enam kontsentreeritud lõpu- 
poolele. Kavatsesin seda järgnevate osa- 
de puhul parandada, kuid... 

Raamat lõpeb sellega, et Leeni-tädi, 
kogu talu kooshoidev jõud, lahkub pä- 
rast isa surma talust ja talu laostub. Kül- 
lap selles raamatus midagi kummalist ik- 
ka oli, kuna arvustus minu realismi üle 
hämmeldusse sattus. Inimesed ostsid ja 
lugesid, ja arvatavasti nutsidki veidi. Loo- 
mulikult otsiti küll küünalde, lampide ja 
mikroskoopidega mingit tendentsi, kuid 

Pärast «Juuraku Hulda» esietendust «Estonias», 


1938. Lavastaja Eino Salmelainen, nimiosaline 


Meta Luts ja autor Hella Wuolijoki. 


seda ei leitud. Ja lõpuks, ajal, mil 
«Noor-Eesti» väljaandel ilmus raamatust 
teine trükk, sattus osa mu raamatust 
koolide lugemikkugi. Vähemalt see osa 
tolleaegseid eesti noori, keda olen koha- 
nud kuni viimase ajanigi, tunneb minu 
raamatut, õigemiri tunneb mind just 
«Udutaguste» autorina. 

Kuusteist aastat hiljem kirjutasin 
«Udutagustele» järje «Udutaguste Lee- 
ni Tartus», mis oli romantiline, poolaja- 
looline haritlastelugu, milles aga olin 
kaotanud oma mullast ja metsadest tõus- 
nud realismi. «Udutagused» oli tükk 
maast võrsunud rahvuslikku talupoja- 
Eestit, teine osa käsitles Euroopa teedele 
sattunud haritlaskonda. 

Ma ei ole lubanud kumbagi teost tõl- 
kida mingisse teise keelde, isegi mitte 
soome keelde. Olen alati unistanud sel- 
lest, et mul kunagi oleks aega kirjutada 


84 mõlemad teosed uuesti soome keeles. Igal 


juhul valmistanuks see mulle mõnu, 
kuid olen selle töö alati edasi lükanud. 
Ja hiljuti, kui vikatimees mu kõrval sei- 
sis, kurtsin haigevoodil kõigepealt seda, 
et ma ei jõudnud korda saada oma «Udu- 
taguseid», oma viimast Niskamäe-näi- 
dendit ja oma Snellmanisse puutuvaid 
kavatsusi. Niskamäe küll lõpetasin, võib- 
olla saan vikatimehelt seevõrra piken- 
dust, et suudan lõpule viia ka nood tei- 
sed tööd. 

Olin kirjutanud Eestist rahvuslikus 
rütmis ja vanas keeles. Eestlasest arvus- 
taja Jaan Lintrop avaldas sellest stiili- 
näiteid «Postimehe» «Linda»-nimelises 
ajakirjas. Leidsin juhuslikult selle koltu- 
nud lehelõigete kogu. Ta toob ära mu 
vanaisa surma kirjelduse ja küsib luge- 
jalt: «Kust on see pärit?» ja vastab ise: 
«Piiblist!» Kui seda nüüd ise üle luge- 
sin, märkasin, et see oli pärit Hämest ja 
Kivilt, et olin selle vaheaja jooksul saa- 
nud soomlaseks ja viinud Häme eesti 
kirjandusse. 


«Sõjalaul» oli mu viimane kir- 
janduslik töö enne kuusteist aastat kest- 
nud vaheaega. See avaldati «Maa» kir- 
jastusel ja ilmus 1914. aasta detsemb- 
ris. 

Pärast seda järgnes kuusteist aastat 
import- ja eksportäri, poliitikat, maaha- 
rimist ja saeveskiasjandust, kõik kenasti 
läbisegi, niihästi raha tegemist kui ka 
selle kaotamist, ja alles 1930. aastal tu- 
lin 44-aastase üksiku hundina jälle kir- 
jandusse tagasi. Seda uut karjääri alus- 
tasin loomulikult oma jultunud näidendi- 
tega «Ministeri ja kommunisti» ning 
«Laki ja järjestys». Ma polnud oma eksi- 
rännakute jooksul põrmugi õppinud 
ühiskonna meelt mööda olema ja panin 
selle ka kohe tagajalgadele püsti. Tollal 
tundsin kahtlemata veidi mõnu selle üle, 
et olin võimeline kodanlust õrritama. 

Kuid tagasi «Sõjalaulu» juurde, mil- 
lega olin kirjanduse jumalaga jätnud. 
Olen oma Kukkia-raamatus* «Sõjalaulu» 
maininud, kuna neil aegadel asus Eino 
Leino seda soomendama, kuid sellel tööl 
on olnud iselaadi saatus kuni tänase päe- 
vani välja. 

“ Kukkia-raamat — «Kummituksia ja kajavia» 
(*Kummitusi ja kajakaid+), Hella Wuolijoe 
1947. aastal ilmunud mälestusteraamat. Kukkia 


järv — Hauhos, Luopioiste kihelkonnas paiknev 
järv, kus Wuolijoe perele kuulus viis saart. 


Hurda kogude registrite koostamise 
ajal olin hakanud paljudest lauludest ilu- 
samaid variante enda jaoks välja valima. 
Mul oli kavatsus neist vähehaaval anto- 
loogia kokku panna. Olin kopeerinud pal- 
jude sõjalaulude teisendeid, naiste laul- 
dud kummalisi igatsuslaule simemaast», 
siis veel parimaid variante laulust «Ema 
haual». Kirjutasin ju oma väitekirja 
just selle laulu kohta, ja ka muidu oli 
mul kogu see materjal hästi käes. (Tegeli- 
kult oli mulle selle töö lõpupoolel teatud 
mõttes selge kogu eesti rahvalaulupä- 
rand, sest olin ju sunnitud läbi lugema 
viimase kui ühe laulu, et võida kõigile 
nimetus anda.) Kui algas sõda, tuli mulle 
idee järele vaadata, mida arvas sõjast 
eesti rahvaluule. Sõda oli kohutav kurb- 
mäng kõigepealt just väikesele rahvale, 
kelle hulgast mehed sunniviisil tsaari sõ- 
javäkke viidi. Esimene maailmasõda võis 
ju eestlastele veel kuidagi mõistetav olla, 
sest sõditi sakslaste, mitmesaja-aastaste 
rõhujate vastu. Kuid enne seda peetud 
Jaapani sõda, mille kestel Mandžuurias 
palju eesti mehi langes, vihkasid niihästi 
eestlased kui ka venelased. Kui hakka- 
sin neid sõjalaule lähemalt vaatama, siis 
nägin, kui vähe eesti rahvalaul siiski sõ- 
da käsitleb. Ühtlasi märkasin, et kerge 
oli need sõjast jutustavad laulud kõik 
ühtekokku koguda. Valisin lauludest kõi- 
ge kaunimad teisendid, ja vähehaaval 
küpses minus kavatsus ühendada kõik 
need elemendid eepiliseks tervikuks sa- 
mal viisil, nagu seda oli teinud 
Lönnrot «Kalevala» lugusid kokku sea- 
des. Minu töö oli ainult kergem kui 
Lönnrotil, kuna mul oli kasutada kitsalt 
alalt suhteliselt palju rohkem variante 
kui temal, kui ta oma eepilisi lugusid 
«Kalevalasse» kohale seadis. 


Kui oma materjali lähemalt uurisin, 
leidsin, et ühed variandid kirjeldasid me- 
he saatust, kes sõjas langes, teistes aga 
mees naasis koju. Siit sain juba selge ju- 
hise, millises suunas edasi minna. Loo 
teljeks oli niisiis kahe venna sõttaminek. 
Teisendite hulgas leidus ka vähesel mää- 
ral humoristlikke laule, kus sõtta pidi 
minema õde, sest et vennad veel liiga 
noored on. Rahvas oli neile elementidele 
lisanud osi igasugu teistestki lauludest, 
kõigepealt ema kaebusest, isegi orja- ja 
pulmalauludest. Ja kui rahvas oli nõnda 
toiminud, siis oli minulgi õigus kasutada 


«Juuraku Hulda», 
(lavastaja Artur Ots). Juuraku Huida — Herta 
Elviste, Soratie — Paul Ruubel. 


Pärnu Draamateater, 1956 


sedasama materjali, mitte puhtalt, vaid 
ka nende liitvormide hulgast tuli välja 
otsida kõige ilusamad variandid. 
Ühtlasi panin tähele, et sõjalaulud, 
nagu enamasti kõik eesti lüürilised rah- 
valaulud, olid naiste lauldud. Neis käsit- 
leti ainult perekonnaasju — perekonda 
mehe sõtta minnes, perekonda mehe sõ- 
jast naasmisel, südamevalu sõttaminekul 
ja õnnetunnet sealt tagasitulekul, omas- 
te ootust ja itkemist. Kus sõda mainitak- 
se, seal räägitakse ainult valust, hädast, 
verest, külmast, näljast ja koduigatsu- 
sest. Kusagilt ei leidu vähematki sõjavai- 
mustust. Ega rahval ju olnudki veel isa- 
maad, oli ainult kodukoht ja omaksed. 
Ega eesti mees alati ise teadnudki, kelle 
vastu ta kunagi kord sõdima pidi. 
Alustasin innukalt tööd, eri osade 
omavahel kokkuliitmist, ja katsusin olla 

«Niskamäe Heta», «Ugala», 1978 (lavastaja Heino 
Torga). Akusti — Rein Malmsten, Heta — Leila 
Säälik. 


E. Veliste foto 


nud sellesse laulu omalt poolt ainsatki 
värssi. Ja nõnda siis valmiski eepilis- 
dramaatiline «Sõjalaul». 

Geniaalne luuletaja doktor Kreutz- 
wald, kes vaimustus Lönnroti «Kale- 
valast», mõtles omal ajal, et kui «Kale- 
vala» Soomes rahva äratajana nii tähele- 
panuväärse tulemuse saavutas, siis võiks 
ka Eestile luua «Kalevipoja». Ta tegigi 
seda ja tulemus oli suurepärane. «Kalevi- 
pojast» sai rahvuseepos, peaaegu niisama 
püha raamat Eestis nagu seda on «Kale- 
vala» Soomes, kuigi ta sisaldab kõige 
enam 5 protsenti rahvaluulet ja 95 prot- 
senti Kreutzwaldilt endalt. Eesti sajatu- 
hande nimetuseni ulatuv rahvaluule ei 
tunne «kalevi» sõnagi, isegi mitte küla- 
nimena, samuti ei tunne seda vana mui- 
nasjutupärand. «Kaleviks» kutsub rah- 
vas tugevat villast kangast; aga vahest 
on see nimetus tekkinud alles «Kalevipo- 
ja» järgi? «Kalevipoega» eeposena, mis 
põhineks niisama suurel määral rahva- 
luulel nagu «Kalevala» ei ole veel sün- 
dinud. 

Pole siis ka ime, et sääraste ketser- 
like ja revolutsiooniliste mõtetega rah- 
vuseepose suhtes ei saanud ma jääda Ees- 
timaale, vaid tulin otse Soome, kus soome 
soo suur luule «Kalevalas» on säilinud 
puhtana, ehkki praegusel ajal püütakse 
väita, nagu oleks see läänesoomlaste 

Õudusega mõtlen sellest ajast, millal 
teadusmehed — folkloristid — hakka- 
vad uurima, kus ja kunas on tekkinud 
mu «Sõjalaul», mis sõjast see on ja kelle 
vastu sõditi. 

Lauljad-naised on selle oma südame- 
valust sünnitanud, võib olla, et hoopis 
aegade alguses, millal veel hõimud oma- 
vahel sõdisid. Kui laulus. mainitakse 
saksat või venet või poolat, sünnib see 
enamasti seetõttu, et alliteratsiooni poo- 
lest sobib teatud maa sinna laulu, nagu 
näiteks «Saksamaalta sadula» või «mõõ- 
gal oli palju verda: Hiiumaa isanda ver- 
da, Kuuramaa kuninga verda». Kõige 
tähtsam oli isand ja kuningas — ja see, 
et mõõk verine oli. Isand ja kuningas 
olid igavese rõhumise mõisted ja rahva- 
le — tema lauluemadele ja -naistele — 
oli ükspuha, mis kuningat kunagi mai- 
niti — alliteratsioon oli see, mis kuninga 
just Kuuramaa kuningaks määras. Ja 
siis tuleb sajandeid hiljem keegi järgla- 
ne ning hakkab Maie ja Malle ja Madli 
lauludest uurima geograafilisi ja ajaloo- 
lisi sõdu, isegi geopoliitilisi kavatsusi! 
Andke neile andeks, armsad esiemad, 
ega need professorid ju tea, mis nad tee- 
vad! 

Minu «Sõjalaul» sai valmis 1914. aas- 
ta novembris. Tõlkisin selle suusõnal 
Eino Leinole, kes vaimustusse sattus ja 
hakkas seda soomendama. Kui Eestist 
saabus trükitud eksemplar, andsin talle 
selle. Ja sinnapaika tema tõlge loomuli- 
kult jäigi, nagu nii mõni muugi töö Leino 
elus. Ja ka mind viis elu mujale, eemale 
rahvaluulest ja väitekirjast ja näidendi- 
testki. Professor Krohn” käis mulle küll 
kõvasti peale, et tõlgiksin «Sõjalaulu», ja 
katsus leida teisigi, kes oleksid selle töö 
Soome Kirjanduse Seltsi jaoks ära tei- 
nud. Kuid kõik jäi pooleli! Ja nõnda möö- 
dus minu elus Esimene maailmasõda ja 
Eesti, ja vähehaaval unustasin kogu 
«Sõjalaulu» olemasolugi. Oli tarvis Teist 
maailmasõda, et see mulle uuesti meelde 
tuleks. 

Siis elas minu juures külalisena Ber- 
tolt Brecht. Rääkisin temale oma «Sõja- 
laulust» ja sellest, et mul oli õnnestu- 
nud kõik eesti rahvaluules sõda käsitle- 
vad laulud liita ühtseks tervikuks. Jutus- 


' Kaarle Krohn (1863—1933) — rahvaluule pro- 
fessor Helsingi ülikoolis; Aino Kalda vend. 


tasin Brechtile saksa keeles jämedais 
joontes loo sisu. Ta pidas seda maailma 
patsifistlikumaks sõjalauluks ja tõlkis 
selle minu suulise ümberpaneku järgi 
saksa keelde, nõnda siis valmis saksa- 
keelne tõlge 1941. aastal, enne soome- 
keelset. 

Kui Brecht oli ära reisinud, meenus 
mulle jälle «Sõjalaulu» soomendamise 
küsimus. Sain Elvi Sinervo* asjast vai- 
mustuma, ja nõnda hakkasime üheskoos 
tööle. Valvasin hoolega eesti keele tõlki- 
mist, sest Elvi seda ei osanud, ja püüdsime 
üheskoos leida vastavaid soomekeel- 
seid väljendeid. Mul õnnestus leida mõ- 
ningaid Leino tõlgitud fragmente, mida 
minu mäletamisi siis ka kasutasime. Läk- 
sime hoogu, tülitsesimegi omavahel, aga 
tulemuseks sai midagi, mis vastas eesti 
rahvaluule hingele. Kui meie tõlge pro- 
fessor Tarkiaise” kätte jõudis, oli ta arva- 
musel, et meie kalevala-rütm on vilets, 
kuid et laul tuleks tingimata soomen- 
dada. Mu käsikiri oli siis Soome Kirjan- 
duse Seltsi valduses. Vanglas olles ot- 
sustasin paluda selle enda kätte kont- 
rollimiseks. Sylvi-Kyllikki Kilpi" käis 
seda Kirjanduse Seltsist ära toomas ja 


viis oma koju. Siis tuli pommitus, mis hä-- 


vitas tema kodu, ilmselt põles ära ka kä- 
sikiri. Nõnda siis mu esimene, Leinoga 
koos tehtud tõlge hävis Esimeses maail- 
masõjas, teine, Elvi Sinervoga tehtud tõl- 
ge hävis Teises maailmasõjas, pealegi 
said selles möllus hukka niihästi Leino 
kui ka Elvi mustandmärkmed. 
Möödunud aastal, haiguse ajal, mee- 
nus mulle uuesti «Sõjalaul», kui juba 
kolmaski maailmasõda ähvardama hak- 
kas. Pöördusin doktor Väinö Kaukose'' 
poole, kes tuld võttis ja teadusmehe suure 
täpsusega ning õiget rütmi rakendades 
«Sõjalaulu» soome keelde tõlkis, olgugi 
et paljude vaidluste saatel, sest mina 
kaitsesin ikka eesti lauluemade seisukoh- 
ti. Aga nüüd on see laul siis asjatundliku 
teadusmehe tõlgituna /soomekeelsena 


5 Elvi Aulikki Sinervo (1912) — soome luuletaja, 
kirjanik; +«Kiila» asutajaid. 

* Viljo Tarkiainen (1879—1951) — kirjandusaja- 
loolane, professor Helsingi ülikoolis. 

9 Sylvi-Kyllikki Kilpi (1899) — ajakirjanik ja sot- 
siaalpoliitik; Eduskunnas enne sotsiaaldemok- 
raatide, pärast Soome Rahva Demokraatliku 
Liidu rahvasaadikuna; ühingu «Soome—Nõuko- 
gude Liit» asutajaid ja esimees 1946—1961. 

" Väinö Kaukonen (1911) — professor Helsingi 
ülikoolis; «Kalevala» ja Lõnnroti uurija. 


olemas ja loodetavasti trükitakse äragi. 
Vahest ehk jääb kolmas maailmasõdagi 
tulemata, kui nii patsifistlik «Sõjalaul» 
leiab tee Soome rahva juurde! 

$% 8 = 


Juba mitu aastat olin kirjutanud aja- 
lehele «Työmies» («Töömees»)'* arvustu- 
si. Mäletan, et tähtsamaid neist olid kir- 
jutused «Punase joone» '* ja Halose «Aja- 
loolise materialismi» kohta. 

Ühel õhtul helistas mulle Sirola'“, kes 
minu mäletamist mööda oli tollal seal 
toimetuse sekretäriks. Tolstoi oli surnud, 
ja «Töömehel» oli kavatsus ilmuda musta 
äärisega, ja tuua ära vähemalt lehekülje- 
pikkune nekroloog. Kirjutasin kogu öö ja 
peaaegu ilma allikateta. Mul oli, mida 
ütelda. Siin oli kõik see, mida mäletasin 
Mandelstami loenguist — ja kogu mu vi- 
ha kiriku vastu, kes ei saanud sellest 
aru, et Tolstoi oli ristiusu ja kiriku vii- 
mane päästja. Tema surm puudutas iga 
inimest, oli nagu oleks inimkonna süda- 
metunnistus vait jäänud. See oli ju esi- 
mene katse kirjutada Tolstoist marksismi 
seisukohalt. Kirjutasin öö läbi ja veel tei- 
sel päevalgi. Vihane toimetus helistas. 
Nõnda mu kirjutus poolikuks jäigi, ent 
siiski tundus mulle, et olin teinud iseseis- 
va töö. 

Valpas' tegi mulle ettepaneku hakata 
teatriarvustajaks. Ma ei mäleta enam 
hästi, kuid see pidi olema 1912.—1913. 
aasta paiku. Vähemalt sel ajal, kui olin 
juba marksistliku esteetika lummuses. 
Võtsin oma ülesannet nõnda, et eelkõige 
tuleb töölistele näidendit tutvustada aja- 
loolise materialismi seisukohalt. Nagu 
mäletan, kirjutasin esmajoones autorist 


'? «Tyõmies» — Soome Sotsiaaldemokraatliku 
Partei häälekandja 1895—1918. aastani, siis tuli 
tema asemele «Suomen Sosialidemokraatti». 

'* «Punane joon» (+Punainen viiva») — Ilmari 
Kianto (1874—1970) 1909. aastal ilmunud ro- 
maan soome kehvikute elust, Eduard Virgo ees- 
tinduses ilmus siin 1910. aastal, teine trükk 
1936. 

'* Yrjö Elias Sirola (1876—1936) — Soome töö- 
lisliikumise teerajajaid, Soome Kommunistliku 
Partei asutajaid. Aastast 1903 Soome Sotsiaal- 
demokraatliku Partei liige ja 1909—1911 selle esi- 
mees. Toimetas 1906—1909 ja 1913—1916 
partei häälekandjat «Työmies». 1921—1922 ja 
1928—1936 Kommunistliku Internatsionaali 
kontrollkomisjoni liige. Avaldanud töölisliiku- 
mise ajalugu käsitlevaid uurimusi. 

!'5 Edvard Valpas-Hänninen (1873—1937) — aja- 
lehe «Tyõmies» peatoimetaja, silmapaistev agi- 
taator, kuulus oma kõnede ja kirjutiste poolest. 

ja tema positsioonist kirjanduses, tema 
maailmavaatest, niisiis tutvustasin õigu- 
poolest kirjanikku koos ta loominguga. 
Minu arvates oli tähtis käsitleda iga 
kirjanikku ja ta loomingut ühiskondliku 
nähtusena, kirjandusajaloo osana töö- 
rahva seisukohalt vaadatuna. Erilise hea- 
meelega kirjutasin muidugi klassikalis- 
test tükkidest, püüdes esile tuua iseseis- 
vaid arvamusi, mis põhinesid mu maail- 
mavaatel. Töölisajakirjanduses ajab ar- 
vustus ju tänapäevalgi seda joont, vahe 
on vaid selles, et ta ei pöördu otseselt 
töölisklassi poole ega tõsta oma erine- 
vaid seisukohti kodanlike hulgast välja. 
Mulle sai otse hasardiks leida iga teose 
suhtes seisukohti, mis oleksid kodanlike 
lehtede seisukohale otse vastupidised, 
niisiis seesama põhimõte, mille järgi toi- 
misime tollal ka Eduskunnas, kus iga 
seadusepügala puhul tõime esile tööliste 
oma seisukoha, ühesõnaga esitasime iga 
pisemagi asja kohta vastulause. Nõnda 
siis püüdsin ka mina innukalt otsida iga 
näidendi puhul oma, sotsialistlikku seisu- 
kohta. See töö oli mulle eriti meelepärane 
ja hea. Valmistudes selleks lugesin kõi- 
gepealt käsiteldava näidendi läbi, nagu 
katsuksin teha marksistlikku näitekir- 
janduse ajalugu, ühesõnaga, püüdsin iga 
hinna eest leida uut ja erinevat seisu- 
kohta vana kirjanduslooga võrreldes. 
Teiste sõnadega, kirjutasin siis peaasja- 
likult ainult näidendist, ja — kole 
küll! — unustasin näitlejad. Unustasin 
näitlejad ja lavastaja, ning käsitlesin 
neid vaid mõne sõnaga otsekui juhus- 
likke nähtusi, seega siis eitades nende 
teeneid tüki elluviijatena. Judinad jook- 
sevad mööda selga, kui mõtlen oma mus- 
tale tänamatusele elava teatri suhtes, ja 
sellele tohutule ülemeelikusele, millega 
näitleja tööst mööda läksin. Andku nad 
mulle andeks! See johtus kõik ainult 
sellest, et püüdsin soome töölisi otse kätt- 
pidi talutades ja juustest sakutades kir- 
janduse juurde vedada, või õigemini, kat- 
susin neile kätte näidata, kuidas sotsia- 
listil tuleb suhtuda kirjaniku enda maa- 
ilmavaatesse ja sellesse elusse, mille 
draamakirjanik oli teatrilavale toonud. 


Seisin väga kaugel näitlejaelust ja 
esitavast kunstist üldse. Näitleja oli 
vaid paratamatu pahe, eriti siis, kui taju- 
sin, et tema paatos ja temperament on 


ss võlts ja teeseldud. Ja, hoidku taevas, 


tollal, nelikümmend aastat tagasi, oli 
kõigis teatreis palju selliseid, kellele Ida 
Aalberg oli pärandanud oma võimsa 
temperamendi ja paatose ning suured 
žestid, kõik selle, mis temale oli väljen- 
dusvahendiks. Kuid Ida oli jätnud oma 
mantli paljudele näitlejatele, kes teda 
vaid matkisid ega olnud võimelised loo- 
ma. Tundsin, et nende paatoses oli midagi 
valesti. Kuid mul puudusid kõik eeldu- 
sed selle seletamiseks ja õiendamiseks, 
eriti kuna näitlejad olid mulle nii võõrad. 
Unustasin näitleja suurima ülesande, 
äratada publikus armastust teatri vastu, 
lugupidamist ja austust mitte ainult 
autori ja näidendi, vaid ennekõike näit- 
lejate vastu, kes panevad sageli paberi 
järele lõhnavatelegi näidenditele hinge 
sisse ja on võimelised äratama publikus 
vastukaja esitatavaile isikuile. 


Minu suurim patt oli see, et ma üldse 
ei mõistnud lavastajatööd, enne kui Eino 
Salmelainen hakkas Helsingi Rahvus- 
teatris minu enda näidendeid ellu vii- 
ma. Kui Salmelainen paneb Tampere 
teatris «Niskamäe Hetas» Akusti (Toivo 
Mäkelä) ja Heta (Rosa Tammelin) Muu- 
mäe tares kohvi jooma, joonistah'ta sel- 
gema pildi nende ühiskondlikust posit- 
sioonist, kui seda võinuks teha mis tahes 
jutlus mingis tekstis. Ta panetj Akus- 
ti jooma oma kohvi alustassilt, H aga 
joob tassist, ja Heta põlglikult ktbe gri- 
mass ning igatsev pilk aknast välja Nis- 
kamäele tagasisõitvate küüdimeedte” jä- 
rele annavad nii selge pildi ühiskond- 
likust vastuolust, et autorgi võpatab. 
Ja sellelaadilist on Salmelaisel palju. 
Olen üksainus süur andekspalumine kõi- 
gi lavastajate ees! Edvin Laine lavastuse 
Sandra (Martta Kinnunen) oli suur kuns- 
tiline saavutus, rääkimata Elsa Turakai- 
se Vanaperenaisest. 

Olen alati väga kahetsenud seda, et 
ma tollal näitlejaid paremini ei mõist- 
nud. Ent kuidas oleksingi olnud võimeli- 
ne vaagima ja õpetama kunstnikke, esi- 
tama neile oma nõudeid! Harilik, koge- 
musteta esteetikamagister, nagu ma olin, 
säärane, kes oli küll mingil määral «ühis- 
konda pähe õppinud», sellesse pööraselt 
armunud ja seetõttu püüdis oma uut 
mõõdupuud kasutada mis tahes asjade 
kallal! 

Ja tuligi katastroof. Ühel päeval il- 
mus minu juurde Valpas, kehitas kor- 


damööda mõlemat õlga ja teatas mulle, 
et nüüd on asi üll nii kehvasti, proua, 
et näitlejad kõigis teatreis on teie ar- 
vustuste üle väga pahased, kuna teie ei 
kirjuta üldse näitlejaist ega nende tööst, 
või vähemalt mitte küllaldasel määral, 
«nõnda et mina olen nüüd otsustanud 
hakata ise arvustama». See oli tõepoolest 
kõva hoop, sest ma istusin väga meelsasti 
teatris, kuigi pidin sageli terve öö kirju- 
tama, et saada oma arvustus järgmise 
päeva lehte. Aga ega mu arvustused 
küll väga kergesti kirjutatud ka olnud! 

Valpas võinuks ju minuga rääkida ka 
pisut teises toonis, ta võinuks anda mulle 
võimaluse ennast parandada ja tutvuda 
näitlejatega, mis toonuks mind teatrile 
lähemale, kuid et Valpas oli nõnda ot- 
sustanud, siis oli asi ka nõnda! Solvunu- 
na jäin teatrist eemale, ainult vaheteva- 
hel käisin mõnd tähelepanuväärsemat as- 
ja vaatamas. Ent «Töömehe» arvustu- 
sed muutusid tublisti. Kui Valpas rääkis 
näidendist, siis tähendas see tüki ümber- 
jutustamist ja seletamist, mida mina 
olin nii kangesti vältinud, et publiku 
huvi etenduse vastu mitte ette surmata. 
Hakkas küll tulema veidi enam teksti 
näitlejate kohta, ent siiski mitte nõnda 
palju, kui mõnedki neist väärinuksid. 
Kui minul oli vähemasti austus näidendi 
vastu, siis koos minuga see «Töömehe» 
toimetusest kadus, ja lisaks ka veel aus- 
tus näidendi autori vastu. «Töömehes» 
kahetsesid teisedki juhtunut, peale raha- 
ministri, kes pääses nüüd minutaolisele 
tasu maksmisest... 

Nõnda lühidalt lõppes mu tegevus 
teatriarvustajana. Õudusega olen hiljem 
mõtelnud, kui väheste eelduste ja kui 
suurte eelarvamustega noored esteetikud 
teatri kallale asuvad... 


Tõlkinud ja kommenteerinud 
LINDA VIIDING 


ÕHNIMEMEL 


5. juuli — VÄINO LUUP, 


Nukuteatri heliinsener — 50 


14. juuli — KAIDO MAIDLA, 


RAT «Vanemuise» näitleja 
— 50 


[| 
15. juuli — OSKAR KUNINGAS, 


kirjandus- ja kultuuriloolane 
— 75 


26. juuli — VLADIMIR SAPOŽNIN, 


estraadikunstnik, Eesti NSV 
teeneline kunstnik — 80 


30. juuli — OLEV SÜUUÜT, 


Pärnu Draamateatri 
muusikaala juhataja — 50 

G. Otsa nimeline preemia 


Margarita Voitesele 
laialdase kontserttegevuse ning 
bel canto traditsioonide elamus- 
liku edasikandmise eest eesti 
ooperikultuuris. 


1974/75 
1975/76 
1976/77 
1977 /78 
1978/79 
1979/80 
1980/81 
1981/82 
1982/83 
1983/84 
1984/85 
1985/86 


1985. aasta parimaks lavastu- 
seks 

tunnistati 

«Vennad Lauten- 
sackid» «Ugalas». 
(Lavastaja Kalju Komissarov, 
kunstnik Jaak Vaus.) 


A. Lauteri nimeline 
preemia 

Sulev Luigele osatäitmiste 
eest lavastustes «Godot'd ooda- 
tes», «Elektra saatus on lein», 
«Optimistlik tragöödia», «Valge 
tee kutse». 


näitleja- 


Lavastajapreemia jäi seekord 
välja andmata 

Et nüüdseks on Lauteri-nimeline 
preemia eksisteerinud = tosin 
aastat, koondame korraks kokku 
selle noorele näitlejale ja lavas- 
tajale (teatristaažiga kuni 10 
aastat) määratava preemia seni- 
sed laureaadid: 


Lavastaja 


Raivo Trass 
Kalju Komissarov 
Jaan Tooming 
Kaarin Raid 

Ingo Normet 
Merle Karusoo 


Lembit Peterson 
Priit Pedajas 


P. Põldroosi nimeline preemia 


Lea Tormisele 

kauaaegse pedagoogilise tegevu- 
se eest Tallinna Riikliku Kon- 
servatooriumi lavakunstika- 
teedris, silmapaistva osa eest 
teatrikriitilise mõtte arendami- 
sel, P. Põldroosi mälestusteraa- 
matu teadusliku töötlemise eest. 


Näitleja 

Jaan Tooming 
Kersti Kreismann 
Juhan Viiding 


Martin Veinmann 
Arvi Mägi 

Kaie Mihkelson 
Aleksander Eelmaa 
Jüri Krjukov 
Sulev Luik 


Noore muusiku preemia 


PaulMägile 
G. Händeli ooperi «Alcina» diri- 
geerimise eest. 


Preemiad parimale igast teatrist 
jagunesid: 

TRA Draamateater — Evald 
Hermaküla 

Dugini osa eest lavastuses «Rea- 
mehed». 

ENSV Riiklik Vene Draamatea- 
ter — Avi Nedzvetski 
lavastuste +Üine pihtimus», 
«Kassimäng», «Mängime Mar- 
šakki» muusikalise kujunduse 
eest. 


NLKP XXVII kongressile pü- 
hendatud parim = teatrilavas- 
tus — A. Mišarini «Seoses 
üleminekuga teisele 
tööle» TRA Draamateatris. 
Lavastaja M. Mikiver. 


Lavastajapreemia — K. Ko- 
missarovi lavastus «Ja sa- 
jandist on pikem päev» (T. Ajt- 
matov) Viljandi teatris «Uga- 
la» ja K. Komissarovi— 
J. Alliku «Nii me võida- 
me» (M, Šatrov) ENSV Riikli- 
kus Noorsooteatris. 


Festivali parima eten- 
duse rändauhind — B. 
Brechti «Kolmanda impeeriumi 
hirm ja viletsus» (Leninliku 
Komsomoli nim. Läti NSV Riik- 
lik Noorsooteater, lavastaja 
Adolf Šapiro). 

Parim lavastajatöö — 
Mikk Mikiveri lavastus 
«Seoses üleminekuga teisele 
tööle» (A. Mišarin) TRA Draa- 
mateatris. 

Parim naisosatäitja — 
Olga Klebanovitš, Ste- 


ENSV Riiklik Noorsooteater — 
KaarelKilvet, 
«Valge tee kutse» lavastaja. 


ENSV Riiklik Nukuteater — 
Hendrik Toompere 
osatäitmiste eest lavastuses 
«Suveöö unenägu». 

RAT «Vanemuine» — Ülo 
Vilimaa, 

«Konsuli» ja «Kalevipoja» la- 
vastaja. 


*Vanalinna Stuudio» , — Ü1l- 
le Kaljuste 
osatäitmiste eest lavastustes 


*Unerohi», «Vilets korter» ja 
«Silinder». 


Parim näitlejatöö — K. Ko- 
missarovi V. I. Lenin la- 
vastuses «Nii me võidame» ja 
Jedigej lavastuses «Ja sajandist 
on pikem päev». 


Näitlejapreemiad — K. Kii- 
sa Võbornov lavastuses +«Seo- 
ses üleminekuga teisele tööle.» 
Draamateatris, B. Troški- 
ni Leo ja H. Contrerase 
Kalju lavastuses +Vastutus» 
(V. Udam) ENSV Riiklikus Vene 
Draamateatris. 


Ära märgiti silmapaistvad näit- 


panida V, Bõkavi «Häda mär- 
gis» (Gorki-nim Valgevene Riik- 
lik Vene Draamateater). 


Parim meesosatäitja 
— Vladas Bagdonas, SŠi- 
monas Daukantas J. Marcinke- 
viõiuse «Daukantases» (Leedu 
NSV Riiklik Noorsooteater) — 
Tõnu Kark, Oskar Lauten- 
sack, L. Feuchtwangeri +«Ven- 
dades Lautensackides» (Viljandi 
«Ugala»). 

Parim 
$ ägas 


kõrvalosatäit- 
V, Bõkov, Kolondjo- 


Pärnu Draamateater — Ingo 
Normet, 

«Vastutuse» lavastaja. 

«Ugala» 
ten 
osatäitmiste eest lavastustes 
«Vennad Lautensackid» ja «Nal- 
jahammas». 


Teater 7 — 


— Rein Malms- 


Rakvere 
Pennie 
Julia osa eesti lavastuses «Lii- 
lia». 
RAT 
Kõrb 
Margarita osa eest lavastuses 
«Meister ja Margarita». 


Terje 


«Estonia» — Kaie 


lejatööd: A. Üksküla, M. Kloo- 
ren ja H. Mandri lavastuses 
«Seoses üleminekuga teisele töö- 
le» TRA Draamateatris, E. Bas- 
kin lavastuses «Kolmest kuue- 
ni» «Vanalinna Stuudios», L. 
Eelmäe ja V, Paavel lavastuses 
«Vastutus» RAT «Vanemuises», 
L. Tarmo lavastuses «Peremees» 
Pärnu Draamateatris, T. Tepan- 
di lavastuses «Nii me võidame» 
Eesti NSV Riiklikus Noorsoo- 
teatris. Märgiti ka J. Vausi ku- 
jundust lavastusele «Nii me või- 
dame» Noorsooteatris. 


nok V, Bõkavi «Häda märgis» 
(Gorki-nim. Valgevene Riiklik 
Vene Draamateater). 


Parim kunstnikutöö — 
Andris Freibergs, «Kol- 
manda impeeriumi hirm ja vilet- 
sus» (Leninliku Komsomoli nim. 
Läti NSV Riiklik Noorsootea- 
ter). 

Zürii eripreemia — 
J. Marcinkeviõiuse «Daukan- 
tas» Leedu NSV Riiklikus 
Noorsooteatris ajaloolise mälu 
säilitamise eest. 

TEATP. MY3BIKA. KUHO. HFOJIB 1986 
JKYPHAJI MMUHHCTEPCTBA KYJIbTYPbI, TOCYHAPCTBEHHO[O KOMHTETA TIO 
KHHEMATOFPAPDHH, COFR3A KOMIIO3HTOPOB, COWZBA KHHEMATOFPADHCTOB H 
TEATPAJIPHOI[O OBIIECTBA 3CTOHCKOH CCP. 


TEATP 


9. XEPMAKIOJA — Pasmermuenmma (13) 


Ha3secrnrti AKTED H PexxHCceep, 3ac1y:KeHHEIÄ AKTEP 
dcronckok CCP IBaBA XEPMaKIONA AEHTCA HEKO- 
TOPBIMH CBOHMA MEICJAMHU 0 mpodeccnonmarbuoli 
AEKTEIEHOCTH AKTEPA B DoOpme cryrakHo HaÄNeH- 
ÜÕeIX OÕPEIBKOB pykonnceii, NpeanoraAraA, WTO HX 
ABTOPOM ÕEBLI ABHO KTO-TO 3 ero KOJIJMET, HO, BO3- 
MO3KHO, HMEeM [1eJ10 C Konmei, cAerraHHol c KONHH. 
MncruõukanwonmHmaa (opMa He 3acNOHRET BCe Ke 
TABHOTO: peb MAET 0 HATPY3KAX H TPEHHPOBAH- 
HOCTH AKTEPA, SHAVEHAH ;HIHEPANOCTHOCTH B 
TERTPAIPHOM HCKYCCTBE, PACNOJHABAHHAH AKTEP- 
CKOFO HPHUSBAHHA, PO NOACOSHAHHA B TBOPYECTBE, 
JHHUHOM METOE PAÕOTEI KAxK/LOFO OTIEITHO[O aKTEpa, 
H3MeHEHHH TBOPWECKOH JHUHOCTH H T. A. 


10. AAJI09 — Hpomanne c socnommaanmnem (50) 


Kparxas pemensna ma «BecrcaincRyXO HCTOPHO» 
J1. Bepucraina-Jlaypenma 8 Paksepeckom TeaTpe 
/upurnamennrti mocranosiunk XO. Bnawmaa n3 
«Bamemyine» / Õer/io SHAKOMHT H C IIPpealllecTBO- 
BABIIUMA TDAKTOBKAMH 3TOTO BCEMHPHO HIBECTHOTO 
MIOSHKIA, HOMEIMAA ITY HEPIKYWO NPeEANPUHMAUH- 
BOCTB MAJEHEKOTO 3CTOHCKO'O TEATPA BO BPeMEeH- 
HYyIO KOOPAHHANMOHHYIO cHcremy: Guapem (1961; 
HA HAUIHX 3SKpadax TOJEKO B 1980 Tr.), Nepsas 
nocragoska B Jcronnu /1965/, nOÕeENHOe MecTrBHe 
MIOSHKJIA KAK Mauapa H HPHXOA ero B JCTOHHE 
n T. 1. Ilonpoõnee aBTOP OCTAHABJHBAETCA Ha Npe- 
Abmyimel, Bomeaurei B KHCTOPHK TEATPA HOCTA- 
moske «Becrcažackol McropHH* B «IcTOHHH> B 
1965 r. Hacrosmel NOcTAHOBKE, 110 MHOHHKO pelleH- 
JEHTA, HAHOCAT VIILEPÕ OTKAS OT KOHKPETHOTO Bpe- 
MeHM M MecTA APEÄCTBHA, MY3BIKAPHAA ANANTAUMA 
IIbecbl /COKPAIHEHHE MHOPHX TeceH, NeHHe 1101 ()0- 
HOTPAMMY H Hp./, a TAK:XE YPDOBEHb TDYNIIBI MepH- 
depnitmoro Tearpa. B To >;e Bpems ara paõora 
Õbl a AIA TDYIIIIEI HBHO MATepecnod H noxesuoh c 
TOUKA SPEHHA PASBUTUA. 


M. HBILIIMA9 — Bupymaacran Becrcainckaa 
neropma (53) 


B apyroi kparkod pelleH3HH TAK>Ke PaACCMATPH- 
gaerci mocTamoska «Becrcaäuckof HcTopHH» B 
Pakgsepeckom Tearpe. Onoõpenuna SACNY:XKHBAIOT 
CMENOCTB H HPeANPHHMUHBOCTE TeATpa. VpoBeHb 
cHeHM4UecKOrO ABH:KEHHA /OcOÕeHHO B My2XcKoii 
rpynne/ mocrožua socxnmlenma. IlpurnamlenHelit 
HOCTAHOBHIHK, PAABHBIÜ Õasermeicrep Tearpa «Ba- 
nemyäme» FO0 Buunmaa NpofBM/i ceõa cC CHAPHOÜ 
CTOPOHBI — HHTEPECHO NOCTABHUII ABHKEHHE, OLHAKO 
HENOCTATOHHO NPOPAÕOTAHO pPpevesoe MeäcTBne H 
OTAEJEHHE KOMIOHEHTEI HE BOIHEGÜCTBYIOT KAK eAH- 
Hoe mesj0e. Hanõozee craõa NWOÕOBHAR JHHHR TAAB- 
HEIX repoes Mapun n ToHH. OTMevaeTeg HeCKOJIPKO 
akTepckux yaau /M. Bepnux — Anmra, T. IlaõyT — 
Pubb, DP. Kapx — Jikcren/. 


X. BYOJHMHAOKH — AI erana õmsmecmenroä (77) 
ÕTPEIBKH H3 OAHOHMEHHOH KHHIH BOCNOMUHAHHÜ 
acrogcko-dunckod Nnucarenenmust X. Byosmäokun. 
X. ByonniioKH, 3CTOHKe 110 NpoHcxXo:xAeHH10, paõ0- 

HCNOJNHHIOCb Õbi B 2ToM rony 100 1eT. JKenmmnna 
co ecBoeoõpasnod Oõmorpadneik, (DOJbKNOPHCTKaA, 
okogungsmmas durocodpeknü Paxya1pTeT XerbeHHK- 
cKOrO YHHBEPCHTETA, NONHTUUECKHÜ MEATENb B 
ColHaI-AeMOKPATHUECKOM OÕILECTBE, OHA CTAHO- 
BHTCA H KDYIHBIM HPEANPHHHMATENEM TO B OÕNACTU 
NeCHOTO XOSHÄCTBA, TO HedTenmnopra. JocruruyB 
AonroxaangHof MarepuankHok = HEZABHCHMOCTH, 
X. Byomnüoku BHOBb Npacrynae? K NpepBsaHHoi 
B MOMNOHOCTH JATeEPpaTypaok Mesrenemocru. Eö 
HEecbl ÕBHJH B 30-e rTOXkI ONEHB MOHYVJIADHEI B 
PÕAHAAHAAH H B HcrTonHn. B MOJONkIE TOHkI OHA 
Õka sHakoma c A. KonouTad, B TOHEI BOÜHEI 
Bella NUTEPATYDHOe coOTPyaHnstecrso c B. BpexTom. 
Bo BpemM4 BOÄHEI ÕBIJIA OCY:KAEHA BA FOCYAAPCTBEH- 
HYyI0 H3MeHy H IIPHroBOPeHA K cMepruof KASHH, 
HO CNACNACBb; NOCE BOÜHBI AKTHBHO BKIOYHIACB 
B MONUTUAECKYIO MEKTEJNBHOCTB, ABAAACPH OPTAHH- 
gsaropom oõmecrsa «PDuumnramana — CCCP»; B 
1945—1949 rr. X. Byonniokn Õbij1a TEHEPAJIBHBIM 
Aupekropom Dnnckoro paamosemanus. Ilyõyrn- 
KYyeMbeIG OTDBIBKH BOCIOMHHAHHÜ JATDAHBAWOT HA- 
vaN0 JUTEPaTypnod MeEATEIEHOCTH NHCATEIPHHIEGI, 
A TAKJKE ee PAÕOTY B MOOAOCTH NOCTOAHHEIM TEAT- 
PaibHBIM KDHTHKOM. 


MY3bIKA 


Hepsan xosonxa — II c+esn Xoposoro oõmmecTEa 
Jeroncroü CCP (2) 


T. MEHHAK — Maapramaacraa Gannana B. Top- 
mmca (21) 


B pyõpuxe «s BEINAWOMIHXCA NponsBeneHHä» pac- 
cmarpusaereg cosmanHoe B. Topmucom 8 1964 rony 
IIpoHsBeNeHMe IA My:Xckoro xopa «Maapbamaac- 
kaa Õannana» /cnosa A. Kannmuckoro/, craBulee 
celuac ONHHM K3 NONYJIAPHEÜIMHX NponsBenennit 
BCTOHCKOH MYS3BIKH. 


X. HEHYCAAP — Boõa (32) 


B miosle 27oro roga oTMeuaerT csoeoõpasantit MBoli- 
mod wõnnet — 80-nerne co AHA POMKAeHHA HA 
T5 neT cmWeHnuecKOH MEATEABHOCTH SACIY:XEHHHÄ 
aprmcr Jcronzcxkol CCP Byraanmup CaANOHHH, KO- 
TOPBrH y:ke B 5-JIeTHEM BO3pacre cCTAII H3BECTHBIM 
B HHpke NON nmemem Boõbi. ÕCHOBHKIM HHCTDY- 
MEHTOM MAICTDO NOHEIHE OCTAJACb CKPMIIKA, XOTA 
oH B'AHXeeT ellle MHOTAMH MHCTDYMEHTAMH M 
ABIKETCA JAHBHTEIBHEIM HMHTATODOM. 


VII cse3a Cotosa kommosmTopos CCCP (73) 


VII cöesa Corozsa kommoasuTopos CCCP cocronnca 
B HepByWO Hengelo anpers B Mocrse. B cTaTše 
OTDAKAVTCR Y3HOBkle HPOÕNEMEI C4PE3A — IIyÕJH- 
KYOTCA BHIJEPIXKH H3 BBICTyN Jenni. 


KHHO 


Orsevaer MAPK COOCAAP (5) 


Becena c oleparopom H Knaopexxnccepom Mapkom 
Coocaapom. Mapr Coocaap oTBewaeT Ha BOIPOCEI, 
KACAPIIHECR HCTOPHH ero TBOPYECTBA /B OCOÕEH- 
HOCTH KPYT TeM ocrposa KHxHy B Hem/, COOTHO- 
MeHMA HacTrogimed H CHITPAHHOH ;KAIHH /T.H. Ha- 
mpassekne Jliomrepa mw Menbeca/ B KHHOHCKYCCTBE, 
HEKOTOPDEIX HpoõnemM, CBAJAHHEIX KOHKPDETHO €C 3C- 
TOHCKHM KHHO H TI. 


Kro? OTAP HOCEJIMAHH (38) 


Tpw murepetio /1976, 1979, 1983 rr./ c HAPOAHPIM 
aprncrom Fpyamncroit CCP, B KOTOPBIX perkHc- 
cep TOBOPHT 0 CBOEM TBOPYECTBE H B3PJIAAAX HA 
HNPOÕJEMEI, CBAJAHHHIE C HOCTAHOBKOM ODHIEMOB 
(BBIÖOP AKTEPOB, NPODeccHOHABHOCTb H T. X.). HH- 
TEPBBEO AOTONHEHEI KDATKHM OÕ3OPOM ZKH3HH H 
xapruu 0. Mocenwann, a Tak=xe õnõsmorpadueit. 


CneHAPUH KOKYMEHTANLEEIX DHALMOB (58) 


Iy6nmryorca 4 cHeHapuHA JCTOHCKHX HOKYMEH- 
TAIEHEIX (DHIPMOB C COOTBETCTBYOHIHM BBEAE- 


nmem: «IlolOlMHÄ ICTOHEL» /CHEHAPHCT NHCATEIB 
Xanno Pynnenp/, «Penopraxn»./Anazpec Cösr/, 
«Hcnosenb coõakonosa» /Ilesrep Toommur/ n 
«Bpema» (Maprx Coocaap). 


PA3HOE 
XPOHHKA (90) 


9. CAAP — Poxnzenne HepcnekTHESI H ABONHCH 
H Tearpaaknaa neropauna (96) 


B HCTOPHH HCKYCCTBA TEATPAIBHAK AEKOPALHA He 
Pa3 BOSAEÄCTBOBAJA HA KABOIHCb KAK KATAIH3A- 
TOp. Hanõoree MATEPECHBIE KOHTAKTEI ME:KAY ITH- 
MH ABYMA BHAAB HCKYCCTBA HPOHCXOAHIH B HOPY 
BOZHHKHOBEHHA IIPOCTPAHETBEHHO'O HIOÕPAKEHHA. 
Xopouio M3BECTHAR HAM KAIACCMYECKAA HEHTPAJB- 
HAA NEPCHEKTHBA BOSHHKAJA B HCTOPDHH ABa pasa: 
POKAEHHE eÖ CBAILIBAETCA C AHTHUHOH ;KHBOIHCBIO, 
BO3POKAeHHe C peneccaHcom. EcTb OCHOBAHHE IIDPEN- 
NOHAFATB, WTO B OÕOHX CAYYAAX IMEPCNEKTUBY HC- 
HOJIB3OBAJH CHAyaJA B TEATPANBAKIX MEKOPAIIHAX 
H HHIIb SATEM B T. H. UHCTOH ;HBONHCH. 


Aapec penakunH: 
Jceroncrkas CCP, 
200090 Tannnu, n/a 51 

E. HERMAKÜLA. And the door to the world that 
stands ajar invitingly ... (13) 


Evald Hermaküla, Merited Artist of the ESSR, 
noted actor and stage director who presents his 
notes on the acting profession as fragments of 
manuscripts accidentally found supposes the 
author to be one of his colleagues, or it may as well 
have been a copy of a copy. This mystification 
does not conceal the essence: the discussion is 
about the actor's workload and his form, the part 
vitality plays in theatrical art, the recognition of 
the actor's calling, the role of the subconscious 
in the work, an individual approach to work that 
every experienced actor has, the changes that every 
creative personality undergoes, etc. 


UÜ. AALOE. A farewell to a remembrance (50) 


A brief review of L. Bernstein-A. Laurents' West 
Side Story at the Rakvere Theatre (guest producer 
Ü. Vilimaa from the Vanemuine Theatre) includes 
a guick look at the previous interpretations of this 
world-famous musical and places this bold enter- 
prise by a small Estonian theatre on time coordina- 
tes: the film (1961, on Estonian screens 1980), the 
first Estonian production (1965), the triumph of 
the musical as a genre and its arrival in Estonia, 
etc. The previous production of West Side Story 
significant in the history of the theatre mounted 
by the Estonia Theatre, 1965 is recalled in a more 
detailed way. The reviewer thinks that the present 
production suffers from the lack of marks sug- 
gesting particular time or place and from the 
musical adaptation (several songs have been cut, 
prerecording, etc.), and the standard of the pro- 
vincial cast. At the same time he admits that it 
must have been an interesting work and useful for 
the development of the company. 


M. PÕLDMÄE. The Estonian West Side (53) 


Another brief review concerning the Rakvere pro- 
duction of West Side Story. The courage and 
initiative shown by the theatre are commendable. 
The standard of choreography (especially that of 
male dancers) is surprisingly good for a drama 
company. The guest producer Ülo Vilimaa, chief 
ballet master at the Vanemuine Theatre has taken 
along his strong side: an interesting choreo- 
graphy, but the verbal side has not been worked 
out nor have the separate components (story, 
lyrics, music, choreography) been integrated to 
form a dramatically impressive and perceptive 
whole. The weakest is Maria's and Tony's love 
storv. Several actors have been singled out: 
M. Vernik as Anita, T. Pabut as Riff. 


H. WUOLIJOKI. I became a businesswoman (77) 


Excerpts from the memoirs with the same title by 
Hella Wuolijoki, Finno-Estonian authoress. 
H. Wuolijoki, an Estonian by birth, from 1904 
onwards active (and writing) in Finland would 
have celebrated her centenary this year. A woman 


94 of asingular biography, folklorist, graduate of the 


STATE CINEMATOGRAPHY 
COMMITTEE, THE UNION OF COMPOSERS, THE UNION OF CINEMATOGRAPHERS 
AND THE THEATRICAL SOCIETY OF THE ESTONIAN S.S.R. 


Department of Philosophy at the Helsinki Univer- 
sity, politically engaged in the Social-Democratic 
Society, she becomes, for a time, a grand entre- 
peneur in timber industry as well as in the field of 
oil import. Having achieved a long expected econo- 
mic independence she resumes her writing career 
interrupted in her youth. Her plays were extremely 
popular in the 1930s both in Finland and in Esto- 
nia. In her youth she had made the acguaintance of 
A. Kollontai, during the war she collaborated with 
B. Brecht. In the wartime she was found guilty of 
high treason and condemned to death, she escaped 
and took up her political activities again after the 
war being, incidentally, the founder of the Finnish- 
Soviet Society, 1945—1949 she was the chief di- 
rector of the Finnish Broadcasting Company. 
The excerpts from her memoirs printed here con- 
cern the beginning of H. Wuolijoki's writing ca- 
reer, also her youthful experiences as a regular 
theatre critic. 


MUSIC 


The leading article. The Znd Congress of the Es- 
tonian Choral Union (2) 


T. LEPIK. The Ballad of Maarjamaa by Veljo 
Tormis (21) 

Under the headline «Opus Magnum» V. Tormis' 
The Ballad of Maarjamaa (words by J. Kaplinski), 
a choral composition for male voices composed in 
1964 is discussed. This work has become one of the 
most popular compositions in Estonian music in 
general. 


H. PEDUSAAR. Boba (32) 

In July a unigue double anniversary — 80th birth- 
day and 75 years on the stage — will be celebrated 
by Vladimir Sapozhnin, Merited Artist of the 
ESSR who, at the age of 5, became known as Boba 
in the circus. The main instrument for the maestro 
is still the violin although he is a skilled player of 
many instruments and a superb mime. 


7ih Congress of the Soviet Composers* Union (73) 
The 7th Congress of the Composers' Union of the 
USSR was held in the first weeks of April, in 
Moscow. The journal reflects some focal issues 
discussed on the congress by publishing excerpts 
from congressional speeches. 


CINEMA 


MARK SOOSAAR answers (5) 


A talk with Mark Soosaar, cameraman and film 
director. Mark Soosaar answers guestions concer- 
ning his creative biography (in particular, his 
Kihnu Island cycle), the relationship between 
natural and staged life in motion picture art (the 
so-called Lumišre and Mõlišs feends), some specifi- 
cally Estonian problems, etc. 


Who's Who? OTAR IOSELIANI (38) 


Three interviews with 0. Ioseliani, People's Artist 
of the Georgian SSR (from 1976, 1979 and 1983) in 
which the director discusses his work and his views 
on film making. In addition to these interviews a 
profile of 1. Ioseliani is given and a bibliography. 


Sceripts of documentaries (58) 


The scripts of 4 Estonian documentary films to- 
gether with relevant introductions are published 
here: The Estonian Sings (scriptwriter Hando 
Runnel). Reportages (director Andres Sööt) Con- 
fessions of a Dog Catcher (Peeter Tooming) and 
Time (Mark Soosaar). 


MISCELLA NEOUS 
CHRONICLE (90) 


E. SAAR. The birth of perspective in painting 
and theatrical design (96) 


The theatrical design has acted as catalyst in 
painting several times during the history of art. 
Most interesting contacts between these two kinds 
of art were established during the emergence of 
spatial image. The classical central perspective 
so well known to us today has been invented twice 
in history: the birth of perspective has been con- 
nected with antigue painting, its rebirth with the 
Renaissance. There is reason to believe that in both 
cases the perspective was first used in the theatri- 
cal design and only then in the so-called pure 
painting. 

Estonian SSR 

*Tearep. Myyanxa. Kuno» («Tearp. Myasixa. KuxHo»). 
2Kypuan Munncrepersa kyabrtypsi 9CCP, PFockomuwrera 
2CCP no kunemarorpadnu, Corosa KoMNoOsnTOpos, Co1o3a 
KIHeMATOrpadpueron w Tearparenoro oõuteeraa 9CCP. Ha- 
narenperso +«Ilepmwonuxa», r. Tanamn. BrrxonnT paa B 
mecgu. Ha 2cTOHCKOM naHke, Aapec peaaxunu: 200090 r. 
Tansmu, mowrostti amwk 51. Hapaexoe mocce, 5. Twnorpa- 
dua Maaaren»crsa UK KI9, Tannmn, Ilapayekoe mocce, 
67-a..Tupax 16000. Ilena 75 xon. 

ko 
TEATRIDEKORATSIOON JA MAALIPERSPEKTIIVI SÜND 


ENDEL SAAR 


Teatridekoratsioon on kunstiajaloos mitmel korral mõjunud maalikunstile katalüsaa- 
torina. Üks huvitavamaid kontakte nende kahe kunstiliigi vahel toimub ruumilise 
kujutise tekke ajal. Meile hästi tuntud klassikaline tsentraalperspektiiv on ajaloos 
tekkinud kaks korda: perspektiivi sündi seostatakse antiikmaaliga, taassündi renes- 
sansiga. On põhjust arvata, et mõlemal korral kasutati perspektiivi eelnevalt teatri- 
dekoratsioonides ning alles seejärel n-ö puhtas maalikunstis. Esimesed andmed 
ruumilisest kujutisest pärinevad Vitruviuselt, kes teatab, et V sajandil e. m. a maalis 
Agatarchos ühele Aischylose tragöödiale dekoratsioonid, kus «kindlasse keskpunkti 
jooksvad jooned vastavad loomulikule silma vaatele ja kiirte levimisele nii, et teatud 
asjad loovad dekoratsioonides vaate, kus kujutis sirgetel ja tasastel fassaadidel 
näib kord eemal, kord lähemal». Nagu näeme, on siin täidetud tsentraalperspektiivi 
olulisemad tingimused: üks staatiline vaatepunkt ja esemete mõõtmete vähenemine 
kaugemates plaanides. Tol ajal toimusid olulised nihked kreeka lava ülesehituses. 
Aischylos tõi sisse teise näitleja, hakati vahetama episoode ja kostüüme — tekkis 
vajadus tegevuspaiga markeerimiseks. Lava keskele seati nüüd spetsiaalne, orkestrast 
veidi kõrgemal paiknev ehitis — skeene, mille fassaad või selle ette asetatud 
teisaldatav sein hakkas täitma fooni osa. Nende ülesandeks oli luua illusioon, et 
lava (proskeenioni) ruum jätkub. Just see võis olla tõukeks, mis sundis kunstnikke 
otsima võimalusi, kuidas illusoorsete vahenditega lõhkuda kujutamispinna parata- 
matu tasapinnalisus. Maalikunstis endas selline katalüsaator puudus, kuna illu- 
sionistlike taotluste järele polnud otsest vajadust. Vanema maalikunsti eripäraks 
ongi loetud seda, et siin kujutatakse esemeid mitte nii, nagu «me neid näeme», 
vaid nii, nagu «me teame neid olevat». Antiikmaalis kujunenud perspektiivist 
saame selgema ülevaate alates II sajandist e. m.a levinud illusoorsete seina- 
maalide põhjal, mille katkeid on meie päevini säilinud. Nendes seinamaalides on 
samuti põhiliseks kujutiseks arhitektuursed fassaadid nagu teatridekoratsioonideski,, 
mis olid maalitud nii täpselt, et vaatajal jääks mulje, et tegemist on aknast avaneva 
vaatega. Võrreldes renessansi perspektiiviga on siin üks huvitav erinevus. Nimelt on 
kujutatud enamasti ehitiste perspektiivsete koondumiste ülemine tsoon, tuumpunkt 
asub pildi alumisel serval või jääb pildist koguni allapoole. Alumist tsooni, kus 
jooned peaksid jooksma üles, pole üldse antud. Ka siin on nähtud teatridekorat- 
sioonide mõju. H. Beyen näiteks arvab, et teatris polnudki vaja näidata ehitiste 
alumisi osi, sest hellenistliku teatri lava oli küllalt kõrge (keskmiselt 3,5 m). Kujutis 
ehitati üles orkestra tasapinnal esimeste ridade vaatajate vaatepunktist, kelle jaoks 
lava kõrgus sulges kujutise mõttelise alumise tsooni. Just siin istusid kõige lugupee- 
tumad vaatajad (meenutagem, et ka Peterburi keiserlikus teatris lahendati deko- 
ratsioonide perspektiivsed koondumised lähtudes keisri looži asukohast, kust pilt pidi 
paistma kõige loomulikum). 

On alust arvata, et ka renessansis kasutasid kunstnikud perspektiivi esmalt 
teatridekoratsioonides ning seejärel tõid need elemendid maali fooni. A. Benois 
kirjutab näiteks Giotto kohta: «Kohati tundub Giotto maastike sõltuvus müsteeriu- 
mide dekoratsioonidest niivõrd suur (butafoorsed majakesed ja paviljonid, kulisside- 
taolised tasapinnalised, täpselt nagu papist väljalõigatud kaljud), et võimatu on 
kahelda vaimulike lavastuste mõjus tema maalidele: tõenäoliselt näeme mõnedel 
freskodel otse nendest vaatemängudest fikseeritud stseene.» Vaadates Giotto maa- 
lide foonilahendusi, märkame olulisi erinevusi esiplaaniga võrreldes: viimases 
püsivad visamalt bütsantsi kaanonid, foonis seevastu on märgata novaatorlikke 
võtteid koos tekkiva perspektiivi elementidega. M. Schapiro tähelepanekute järgi 
on pildi perifeersed osad üldse vabamalt tõlgendatavad, väljakujunenud stambid 
säilivad eelkõige semantiliselt olulisemates pildiosades. Ka maalis on oma «lava» 
(esiplaan koos seal toimuva tegevusega) ja «dekoratsioonid» (arhitektuurne foon, 
maastik). Eriti iseloomustab see vararenessansi maali, kus lähemaid ja kaugemaid 
plaane ei osatud veel ruumiliselt siduda. Niisiis on väga tõenäoline, et teatris raken- 
datud foonikujutised, kus tuli luua reaalsuse illusioon, andsid tõuke perspektiivi 
kasutamisele ka maali foonis, kus vabanemine kaanonitest läks kõige valutumalt. 
Seetõttu võib mitmeid vararenessansi maalide foone pidada ainsateks dokumen- 
tideks, mis annavad ettekujutuse tolleaegsetest teatridekoratsioonidest. 

